**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 23 Οκτωβρίου 2017, ημέρα Δευτέρα και ώρα 15.10΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων, υπό την προεδρία του Προέδρου αυτής, κ. Κωνσταντίνου Δουζίνα, με θέμα ημερήσιας διάταξης:

Συνέχιση της επεξεργασίας και εξέτασης του σχεδίου νόμου του Υπουργείου Εθνικής Άμυνας «Ρυθμίσεις περί σταδιοδρομίας και εξέλιξης στελεχών και οικονομικής μέριμνας και λογιστικού των Ενόπλων Δυνάμεων, σύσταση Κοινού Σώματος Οικονομικών Επιθεωρητών και άλλες διατάξεις» (4η συνεδρίαση – β’ ανάγνωση).

Στη συνεδρίαση παρέστησαν ο Αναπληρωτής Υπουργός Εθνικής Άμυνας, κ. Δημήτριος Βίτσας, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αναγνωστοπούλου Αθανασία (Σία), Καφαντάρη Χαρά, Δέδες Γιάννης, Δουζίνας Κωνσταντίνος, Δρίτσας Θοδωρής, Πάλλης Γεώργιος, Καββαδία Αννέτα, Καραγιαννίδης Χρήστος, Κυρίτσης Γεώργιος, Θεοφύλακτος Ιωάννης, Μπαλλής Συμεών, Γεννιά Γεωργία, Ντζιμάνης Γιώργος, Ξυδάκης Νικόλαος, Πάντζας Γιώργος, Ρίζος Δημήτρης, Σπαρτινός Κώστας, Σταματάκη Ελένη, Τελιγιορίδου Ολυμπία, Καρακώστα Εύη, Λιβανίου Ζωή, Φίλης Νικόλαος, Κικίλιας Βασίλειος, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Κεφαλογιάννης Ιωάννης, Κουκοδήμος Κωνσταντίνος, Κυριαζίδης Δημήτριος, Θεοχαρόπουλος Αθανάσιος, Λοβέρδος Ανδρέας, Κούζηλος Νικόλαος, Παππάς Χρήστος, Κανέλλη Λιάνα, Παφίλης Αθανάσιος, Τάσσος Σταύρος, Κατσίκης Κωνσταντίνος, Σαρίδης Ιωάννης και Μαυρωτάς Γεώργιος.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Καλησπέρα, κυρίες και κύριοι συνάδελφοι και μέλη των Ενόπλων Δυνάμεων, που παρίστανται στη συνεδρίαση της Επιτροπής. Συνεχίζουμε την επεξεργασία και εξέταση του σχεδίου νόμου του Υπουργείου Εθνικής Άμυνας «Ρυθμίσεις περί σταδιοδρομίας και εξέλιξης στελεχών και οικονομικής μέριμνας και λογιστικού των Ενόπλων Δυνάμεων, σύσταση Κοινού Σώματος Οικονομικών Επιθεωρητών και άλλες διατάξεις». Είναι η τέταρτη συνεδρίαση της Επιτροπής, δηλαδή, η β’ ανάγνωση του νομοσχεδίου.

Όσον αφορά στη διαδικασία της συνεδρίασης, προτείνω οι Εισηγητές και Ειδικοί Αγορητές – επειδή έχουμε συζητήσει αρκετά λεπτομερώς το νομοσχέδιο – να μιλήσουν για 15 λεπτά με κάποια ανοχή. Τον λόγο έχει ο κ. Λοβέρδος.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Κύριε Πρόεδρε, συμφωνώ με την πρότασή σας. Όμως, θα ήθελα πριν ξεκινήσει η συνεδρίαση, να πάρετε μια πρωτοβουλία. Επισκέφτηκα στο Στρατιωτικό Νοσοκομείο, 401, τους τρεις τραυματισμένους Ευέλπιδες από τα χθεσινά επεισόδια. Εκεί νοσηλεύεται και ένας στρατιώτης, ο οποίος περνούσε από το σημείο και του έχουν σπάσει τη μύτη. Δεν τον είδα, διότι η κατάστασή του δεν το επέτρεπε. Καταδίκασα και εγώ, όπως φαντάζομαι και όλοι, ως Κόμμα, ως φυσικό πρόσωπο, τα γεγονότα. Θα παρακαλούσα, επειδή συμπίπτει η συνεδρίασή μας με το γεγονός, να πάρετε την πρωτοβουλία τώρα να κάνουμε μια ομόφωνη καταδίκη του γεγονότος, ως Επιτροπή.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Συμφωνώ απολύτως με τον κ. Λοβέρδο. Εγώ, ως Πρόεδρος και εκ μέρους της Επιτροπής, καταδικάζω απολύτως αυτό το περιστατικό και εκφράζουμε την συμπαράστασή μας προς τους συναδέλφους από τις Ένοπλες Δυνάμεις, οι οποίοι ήταν αντικείμενο επίθεσης. Θα ήθελα να γίνει μια ενδεικτική ανάταση των χειρών, για να είναι η απόφαση όλων μας, την οποία εγώ θα προωθήσω.

ΟΛΟΙ ΟΙ ΒΟΥΛΕΥΤΕΣ: Συμφωνούμε.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το Σώμα συμφωνεί ομόφωνα. Τον λόγο έχει ο κ. Παππάς.

ΧΡΗΣΤΟΣ ΠΑΠΠΑΣ: Κύριε Πρόεδρε, θα ήθελα να προσθέσω και να εφιστήσω και την προσοχή του κ. Υπουργού να δει το θέμα αυτό, διότι υπάρχει στην Εφημερίδα της Κυβερνήσεως από την 21η Δεκεμβρίου του 2009, υπογεγραμμένο από τον τότε Υπουργό, Ευάγγελο Βενιζέλο, στην παρ. 11, διαβάζω, «*απαγορεύεται στους Αξιωματικούς και στους Οπλίτες του Στρατού Ξηράς να κυκλοφορούν με τη στολή υπ’ αριθμόν 9 εντός των μεγάλων αστικών κέντρων Αθήνα, Θεσσαλονίκη, Λάρισα πλην των περιπτώσεων*…». Τι σημαίνει αυτό; Απαγορεύεται να κυκλοφορούν με στολή; Δεν γνωρίζουμε, αν φορούσαν στολή ή όχι οι Ευέλπιδες.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Κύριε Παππά, καταρχήν, οι Ευέλπιδες ήταν με πολιτικά και έτυχε να περνούν εκείνη την ώρα τα παιδιά, όπως και ο στρατιώτης. Δηλαδή, δεν φορούσαν στολή. Καταδικάζουμε το σύνολο της επίθεσης.

ΧΡΗΣΤΟΣ ΠΑΠΠΑΣ: Κύριε Βίτσα, εσείς, ως Υπουργείο, προτίθεστε να το αλλάξετε αυτό, δηλαδή, την απαγόρευση της στολής;

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κύριε Παππά, δεν είναι του παρόντος, κάντε αυτό το αίτημα να το συζητήσει το Υπουργείο και να το θέσουμε σε μια επόμενη συνεδρίαση.

ΧΡΗΣΤΟΣ ΠΑΠΠΑΣ: Κύριε Πρόεδρε, το θέτω σήμερα ως ερώτηση.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Έχουμε, λοιπόν, μια ομόφωνη καταδίκη του γεγονότος και ελπίζουμε ότι θα βρεθούν οι υπεύθυνοι και θα ακολουθηθεί η σωστή διαδικασία, την οποία ορίζει το Ποινικό Δίκαιο. Τον λόγο έχει η κυρία Κανέλλη.

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): Κύριε Πρόεδρε, θα παρακαλούσα, χωρίς να διαφωνώ, να είμαστε πάρα πολύ προσεκτικοί. Αφορά Αξιωματικούς, κυκλοφορούσαν – κατά τη γνώμη μου, ορθώς – με πολιτικά και νομίζω ότι χαιρόμαστε που δεν αντέδρασαν ως Ευέλπιδες και δεν αναμείχθηκαν σε καυγά, ως όφειλαν εκ της θέσεώς τους, για να σταματήσω μέχρι εκεί. Πολύ σεμνά και πολύ απλά, διότι δεν έχουμε κάποιο λόγο να θεωρούμε ότι τέτοιου είδους επιθέσεις, επειδή είναι Ευέλπιδες, είναι πιο σημαντικές από το αν ήταν άλλοι απλοί πολίτες. Επίσης, δεν έχουμε πλήρη εικόνα του πράγματος. Είναι σαν να αντιδρούμε στην επικαιρότητα. Είμαστε μέλη της Επιτροπής και συζητάμε ζητήματα που αφορούν στην άμυνα.

Δεν μπορούμε να τοποθετούμεθα επί της επικαιρότητας, συνολικά, ως Επιτροπή, αβίαστα. Σεμνά, πρακτικά, καταδικάζουμε, τελεία, τίποτε άλλο. Ούτως ή άλλως τα Κόμματα έχουν βγάλει ήδη ανακοινώσεις.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κυρία Κανέλλη αυτό κάναμε. Μια επίθεση σε ένα δημόσιο χώρο, σε οποιονδήποτε, είναι καταδικαστέα.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Κύριε Πρόεδρε, έχω ένα επιχείρημα. Βγάλανε ή δεν βγάλανε τα Κόμματα ανακοινώσεις; Ωραία, τι θέλετε να κάνετε; Να βγάλετε και μια αθροιστική εντός του Κοινοβουλίου; Να την βγάλετε στο πνεύμα των ανακοινώσεων των Κομμάτων.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Εκφράζει η Επιτροπή Άμυνας, η οποία συζητάει θέματα του Οργανισμού των Ενόπλων Δυνάμεων, σήμερα, να βγάλει μια ανακοίνωση·

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Συναθροίζοντας.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Να βγάλει μια ανακοίνωση, με τρεις λέξεις, ότι «καταδικάζουμε αυτή την επίθεση». Νομίζω ότι αυτό ήταν το οποίο προτείναμε.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ):Συναθροίζοντας τις ήδη ανακοινώσεις των Κομμάτων.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Θεωρώ ότι είναι ομόφωνη η απόφαση. Ας προχωρήσουμε παρακάτω.

Έχουμε δύο τροπολογίες - προσθήκες, από το Υπουργείο Άμυνας, τις οποίες ο κ. Βίτσας θα τις παρουσιάσει πολύ περιληπτικά. Μπροστά στα έδρανα, υπάρχουν φωτοτυπίες των τροπολογιών αυτών. Τον λόγο έχει ο κ. Αναπληρωτής Υπουργός.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Η πρώτη τροπολογία στην ουσία αφορά μια ορισμένου τύπου αναδιοργάνωση του Γενικού Επιτελείου Στρατού. Στο Ναυτικό και στην Αεροπορία υπάρχει ο Αρχηγός, υπάρχει ο Υπαρχηγός και υπάρχει, από κει και πέρα, ένας επιχειρησιακός. Για να γίνω πιο συγκεκριμένος, στην Αεροπορία υπάρχει ο Υπαρχηγός της Αεροπορίας και ο Αρχηγός της Τακτικής Αεροπορίας, δηλαδή, ο ΑΤΑ. Στο Ναυτικό υπάρχει ο Υπαρχηγός του Ναυτικού και υπάρχει και ο Αρχηγός του Στόλου. Στον Στρατό Ξηράς υπάρχουν δύο Υπαρχηγοί. Το αλλάζουμε αυτό και κάνουμε έναν Υπαρχηγό και έναν Επιτελάρχη, ώστε να έχουμε, θα έλεγε κανένας, με τον ίδιο τρόπο, δομημένα τα τρία Επιτελεία. Αυτό είναι το ένα βασικό. Θα το δείτε κιόλας στην τροπολογία.

Το δεύτερο έχει να κάνει με τις λεγόμενες Μακρές Γραμμές, δηλαδή, ηλεκτρονικές τηλεπικοινωνιακές παροχές, όπου σε συμφωνία με το Υπουργείο Ψηφιακής Πολιτικής, θεωρούμε ότι η πιστοποίηση και η διαπίστευση των παρόχων, ανατίθεται σε ειδικό φορέα, την Εθνική Επιτροπή Μακρών Γραμμών, που θα είναι η αρμόδια για τον έλεγχο των επιπλέον προδιαγραφών που απαιτούνται – μιλάμε πάντοτε για τις αμυντικές ανάγκες και τις διεθνείς μας συμμαχίες – προκειμένου ο τηλεπικοινωνιακός πάροχος να κριθεί κατάλληλος, για παροχή υπηρεσιών μακρών γραμμών για την εθνική άμυνα, τους συμμαχικούς σχηματισμούς και την αμυντική πολιτική της Ευρωπαϊκής Ένωσης στη χώρα μας.

Αυτές είναι οι δύο τροπολογίες, που έχουν κατατεθεί και έχουν συλλέξει τις αναγκαίες υπογραφές.

Θέλω να σας πω ότι υπάρχουν και άλλες τροπολογίες, για τις οποίες δεν έχει ολοκληρωθεί η συλλογή των υπογραφών. Είναι αυτές, που κατά κύριο λόγο σας τις είπα την προηγούμενη φορά. Δηλαδή το ότι θα αναγνωρίζονται ως διαπρέποντες Επιστήμονες και παιδιά, τα οποία είναι διαπρέποντες Επιστήμονες Εσωτερικού, ώστε να τυγχάνουν μεγαλύτερου χρόνου αναβολής. Η μείωση από τα 35 στα 33 χρόνια σε αυτούς που μπορούν να εξαγοράσουν μετά από εικοσαήμερη θητεία και η συγκρότηση με νόμο της Επιτροπής και των Υπουργείων, τα οποία θα δίνουν τη δυνατότητα να γίνονται αστικά συμβόλαια, κατά κύριο λόγο, σε παραμεθόριες περιοχές.

Είναι τρεις από αυτές που αναμένουμε να ολοκληρωθούν οι υπογραφές από Υπουργούς, οι οποίοι για κάποιο χρονικό διάστημα έλειπαν στο εξωτερικό.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ, τον κ. Αναπληρωτή Υπουργό. Κυρία Κανέλλη, θέλετε κάτι να παρατηρήσετε;

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Όχι, δεν ήθελα να κάνω παρατήρηση γι’ αυτά που είπε, αλλά να ρωτήσω, εάν θα τοποθετηθούμε επί των τροπολογιών τώρα, πριν από τη δεύτερη συζήτηση. Γιατί αυτές τις πήραμε τώρα.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Αυτές οι τροπολογίες θα πάνε στην Ολομέλεια. Οι συνάδελφοι δεν είχαν πάρει αυτές τις τροπολογίες, όποτε νομίζω ότι δεν είναι δυνατόν να υπάρξει μια εμπεριστατωμένη τοποθέτηση. Επομένως, να προχωρήσουμε στον εισηγητή του ΣΥΡΙΖΑ, τον κ. Καραγιαννίδη, για 15 λεπτά.

ΧΡΗΣΤΟΣ ΚΑΡΑΓΙΑΝΝΙΔΗΣ (Εισηγητής του ΣΥΡΙΖΑ): Θέλω να γραφτεί – και γι' αυτό κάνω αυτή τη δήλωση και εκ μέρους του ΣΥΡΙΖΑ – ότι καταδικάζουμε την επίθεση και καταδικάζουμε γενικώς τις επιθέσεις εναντίον πολιτών οποιασδήποτε ιδιότητας, εθνικότητας, θρησκεύματος και χρώματος του δέρματος. Δεν είναι, δηλαδή, η συγκεκριμένη καταδίκη κάτι περισσότερο από αυτό, που πιστεύουμε, δηλαδή ότι δεν μπορεί να ασκείται βία σε πολίτες.

Όπως συζητήσαμε διεξοδικά και στις τρεις προηγούμενες συνεδριάσεις, το νομοσχέδιο αυτό αφορά ρυθμίσεις που απαντάνε σε μια σειρά ζητημάτων, που είχαν ανακύψει μέσα στα χρόνια και δημιουργούσαν αγκυλώσεις. Έτσι, από τη μια, έχουμε άρθρα που αφορούν στη σταδιοδρομία και την εξέλιξη των στελεχών των Ενόπλων Δυνάμεων, αλλά αυτό γίνεται παράλληλα, με την επιστροφή έμπειρων στελεχών των Ενόπλων Δυνάμεων σε μη οργανικές θέσεις, εφόσον αυτοί το επιθυμούν. Είναι άνθρωποι, που μετά από ένα συγκεκριμένο χρονικό διάστημα αναγκαστικά αποστρατεύονταν και τους δίνουμε τη δυνατότητα, γιατί είναι έμπειρα στελέχη και θεωρούμε ότι θα συνεισφέρουν στον ελληνικό Στρατό – θα μπορούν να βοηθήσουν δηλαδή, με τις γνώσεις που έχουν τον ελληνικό Στρατό με πολύ μικρό κόστος, δεν υπάρχει δηλαδή, ζήτημα οικονομικής δυσπραγίας σε αυτό το επίπεδο – και άρα, θα μπορούμε και αυτούς να τους ωθήσουμε να μείνουν στον Στρατό και άρα, να μην αντιμετωπίζουν πρόβλημα βιωσιμότητας, αφού βγουν από τον Στρατό, περιμένοντας να πάρουν τη σύνταξη, που καθυστερεί αρκετά χρόνια.

Είναι μια σημαντική ρύθμιση, η οποία επιτυγχάνεται χωρίς ουσιαστική επιβάρυνση του κρατικού Προϋπολογισμού. Εδώ, λοιπόν, επίσης διορθώνουμε αδικίες, που είχαν δημιουργηθεί με τον ασφαλιστικό νόμο 2639/1996 και ο οποίος αλλοίωσε τις στρατολογικές εξελίξεις, με αποτέλεσμα να έχουμε ανισορροπίες την εξέλιξη εντός του στρατεύματος. Σε αυτό το σημείο να μείνω λίγο περισσότερο, γιατί το έχουμε συζητήσει πολλές φορές και έχει γίνει αποδεκτό από την πλευρά του Υπουργείου Εθνικής Άμυνας ότι είναι δίκαιο το αίτημα – και μιλώ για τη χρονιά του 1990 και τους Αξιωματικούς αυτούς – το ΓΕΕΘΑ είχε εισηγηθεί θετικά και τον Οκτώβριο του 2016 και τον Μάιο του 2017 για την ένταξή τους στον νόμο του 1996. Παρόλα αυτά αυτό δεν συμβαίνει σήμερα.

Έχουμε πει και νομίζω ότι αυτό είναι άποψη όλων των κομμάτων ότι δεν υπάρχει δημοσιονομικό κόστος για αυτό που ζητούν. Επίσης, λένε οι ίδιοι αυτοί οι Αξιωματικοί ότι εάν υπάρχει δημοσιονομικό κόστος, να αφαιρεθεί με ρύθμιση από τον νόμο. Το ζητώ αυτό ξανά και το λέω επανειλημμένα μέχρι να φτάσουμε στην Ολομέλεια. Παρακαλώ να γίνει αποδεκτό. Γιατί υπάρχει εδώ, σας αναφέρω ακριβώς τα λόγια που λέει το ΓΕΕΘΑ «*ο χαρακτηρισμός ότι είναι στην ίδια κατηγορία στελεχών και έχουν το ίδιο νομικό δικαίωμα διεκδικήσεων είναι οι τελευταίοι Αξιωματικοί, που έχουν κριθεί με τον νόμο του 1996, αλλά προάγονται με άλλο νόμο*».

Να λύσουμε την τελευταία αυτή εκκρεμότητα μέχρι την Τετάρτη, που θα έρθει στην Ολομέλεια το νομοσχέδιο, για να μπορούμε τουλάχιστον, να πούμε ότι ισορροπήσαμε στο 100% αυτές τις ανισορροπίες, που υπήρχαν μέχρι τώρα. Και ξαναλέω ότι δεν υπάρχει ούτε οικονομική επιβάρυνση ούτε υπάρχει ζήτημα με το συνταξιοδοτικό τους. Οι ίδιοι ξανατονίζω λένε ότι εφόσον υπάρχει, να αφαιρεθεί η ρύθμιση από τον νόμο. Δεν μπορώ να το κάνω πιο ξεκάθαρο και νομίζω ότι είναι δίκαιο να γίνει.

Στη συνέχεια στο νομοσχέδιο συστήνεται Κοινό Σώμα Οικονομικών Επιθεωρητών και Υπηρεσία Εσωτερικών Υποθέσεων του Υπουργείου Εθνικής Άμυνας, με κύρια αποστολή την πρόληψη και διεύρυνση οικονομικών εγκλημάτων και εγκλημάτων διαφθοράς, που βλάπτουν τα οικονομικά συμφέροντα του Υπουργείου Εθνικής Άμυνας, αλλά και πλήττουν το κύρος και την αξιοπιστία των Ενόπλων Δυνάμεων. Νομίζω ότι είναι πρόδηλο, μετά και τις σωρείες σκανδάλων στον τομέα της άμυνας και των εξοπλιστικών προγραμμάτων, ότι μια τέτοια αναμόρφωση δείχνει τη σαφή και απαρέγκλιτη θέση μας, για πάταξη της διαφθοράς σε κάθε τομέα της δημόσιας διοίκησης, όσο άκαμπτος και δυσκίνητος κι αν είναι ο ελεγχόμενος φορέας.

Τέλος, στα αμιγώς υπηρεσιακά θέματα, ρυθμίζονται κάποιες ειδικές περιπτώσεις, όπως αυτές οι περιπτώσεις που έχουμε γάμους μεταξύ στρατιωτικών που υπηρετούν σε χώρες του εξωτερικού με μέλη του ντόπιου πληθυσμού, όπου μπορεί να παραταθεί ο χρόνος παραμονής του στρατιωτικού, χωρίς να δίνεται το επιπλέον επιμίσθιο και νομίζουμε ότι θα βοηθήσει, κυρίως Αξιωματικούς, που ζουν στην Κύπρο ή σε μέρη στα οποία οι Αξιωματικοί αυτοί έχουν συνάψει έγγαμες σχέσεις με ντόπιο πληθυσμό.

Επίσης, για τις περιπτώσεις των πολιτογραφηθέντων, η διάρκεια της αναβολής γίνεται ένας χρόνος, για να έχουν ένα περιθώριο να ρυθμίσουν πολλά πράγματα, τα οποία μέχρι τώρα δεν γινόταν, γιατί καλούνταν να παρουσιαστούν αμέσως στο στράτευμα. Επίσης, ρυθμίζεται η πληρωμή ληξιπρόθεσμων οφειλών των στρατιωτικών νοσοκομείων από αγορά υλικών και παροχή υπηρεσιών. Επειδή έχουν προκύψει πολλά ζητήματα επιβολής ποινικών ρητρών σε ΔΕΚΟ που έχουν συνάψει σύμβαση προμήθειας με το Υπουργείο Εθνικής Άμυνας με νομική βάση το Προεδρικό Διάταγμα 284/89, έρχεται ο νομοθέτης και ρυθμίζει ένα ζήτημα που κόλλαγε μια σειρά από συμβάσεις του Υπουργείου Εθνικής Άμυνας. Έτσι, ποινικές ρήτρες θα ανέρχονται μέχρι το ποσοστό του 6%, επί συμβατικής αξίας των παραδοθέντων υλικών, όπως ακριβώς ισχύει και για τις υπόλοιπες συμβάσεις που συνάπτει το Υπουργείο Εθνικής Άμυνας με ιδιωτικές εταιρείες. Με αυτό τον νόμο κλείνει θεωρούμε επίσης και ένα μεγάλο ζήτημα που αφορά στην σύμβαση με την Raytheon, με νομοθετική έγκριση σύμβασης, η οποία αφορά στην παροχή υλικών και ανταλλακτικών προς Ένοπλες Δυνάμεις και στην ανάθεση υποκατασκευαστικού έργου σε ελληνικές εταιρείες, επ’ ωφελείας του Ελληνικού Δημοσίου και της Εθνικής Άμυνας.

Έρχομαι σε ένα σημείο που ταλάνισε αρκετά και την Επιτροπή, το ζήσαμε και με τους φορείς, όταν ήταν παρόντες και αφορά στο άρθρο 27. Εμμένουμε στη θέση μας ότι αυτό το ζήτημα κατεξοχήν πρέπει να λυθεί με τους Αξιωματικούς των Ενόπλων Δυνάμεων μεταξύ τους. Θεωρούμε πως είναι δίκαιο να υπάρχει νόμος που δίνει το δικαίωμα του συνεταιρίζεσθαι ακόμα και στον ελληνικό Στρατό, δηλαδή σε έναν συνδικαλισμό μέσα στον ελληνικό Στρατό. Αυτό το δικαίωμα, όμως, πρέπει να τηρηθεί ως κόρη οφθαλμού και από τους ίδιους τους Αξιωματικούς – γυναίκες και άντρες – αλλά και από τα κόμματα.

Θα εκφράσω μια προσωπική άποψη. Είμαι της γνώμης ότι αν αυτό δεν μπορεί να επιτευχθεί και να λειτουργήσει αυτός ο συνδικαλισμός που επιτρέπουμε στις Ένοπλες Δυνάμεις, αλλά μένει να δούμε, εφόσον και οι δύο πλευρές δείξουν καλή διάθεση – απ’ ότι γνωρίζει έχει γίνει, ήδη, μια συνάντηση στο Υπουργείο Εθνικής Άμυνας – και υπάρχει βούληση και θέληση να υπάρξει συμβιβασμός και με τις δύο πλευρές, για να μπορέσει να υπάρξει αυτός ο συνδικαλισμός, που κατά τη γνώμη μας είναι και σωστό και δίκαιο να υπάρχει και μέσα στις Ένοπλες Δυνάμεις.

Δεν είμαστε, προφανώς, με τη λογική των αντιπαραθέσεων που χωρίζουν τον Ελληνικό Στρατό. Πιστεύουμε ότι αυτό το πράγμα είναι εφικτό να γίνει. Δοκιμάστηκε στην Ελληνική Αστυνομία, στην Πυροσβεστική και στο Λιμενικό Σώμα και επιτεύχθηκε μετά από ένα χρονικό διάστημα κραδασμών, ίσως, αλλά το ίδιο μπορεί να συμβεί και στις Ένοπλες Δυνάμεις. Επειδή έχει γίνει μεγάλη κουβέντα και προηγήθηκε και από την επίσκεψη του Πρωθυπουργού και του Υπουργού Εθνικής Άμυνας στις ΗΠΑ, είμαι της άποψης ότι μπορεί να γίνει μια κουβέντα για τα εξοπλιστικά και, κυρίως, για τα F-16.

 Εδώ θα πω ότι όταν έγινε η ενημέρωση από τον Αναπληρωτή Υπουργό Εθνικής Άμυνας στην Επιτροπή Εξοπλιστικών Προγραμμάτων, η συμφωνία δεν ήταν ομόφωνη, αλλά κατά πλειοψηφία. Συμφωνήσαμε σε ένα βασικό ζήτημα. Θέλουμε τα F-16 να είναι λειτουργικά; Μπαίνει από πλευράς Υπουργείου Εθνικής Άμυνας ένα ερώτημα. Θέλουμε τα αεροπλάνα αυτά να είναι λειτουργικά; Τον τρόπο τον εξήγησε ο κ. Βίτσας σε εκείνη την Επιτροπή, μπορεί να γίνει κουβέντα να τραβήξουμε μακριά την παραπληροφόρηση, την αγορά νέων F-16 που ακούστηκε, την αγορά F-35 και δεν ξέρω τι άλλο θα αγοράσουμε. Να συζητήσουμε επί του συγκεκριμένου προγράμματος που είναι καθορισμένου ποσού, με τον τρόπο που θα αποπληρωθεί σε βάθος δεκαετίας, και τι ακριβώς θα συνεισφέρει στα αεροπλάνα, στην ΕΑΒ και ποια θα είναι η προστιθέμενη αξία για την δική μας πολεμική βιομηχανία.

Σε αυτό το επίπεδο να συζητήσουμε. Ας αφήσουμε λοιπόν έξω τα υπόλοιπα και κυρίως, άνθρωποι που αναλαμβάνουν τώρα κάποιες υποχρεώσεις, ας ενημερώνονται πριν κάνουν δηλώσεις για το συγκεκριμένο θέμα. Προφανώς μπορεί να υπάρξει αντιπαράθεση, έχει υπάρξει και στο παρελθόν για εξοπλιστικά προγράμματα, αλλά τουλάχιστον αυτό από πλευράς Υπουργείου Εθνικής Άμυνας έχει αναλυθεί στην Επιτροπή.

Δεν πέσαμε από τα σύννεφα, δεν είναι κάτι που το ακούσατε για πρώτη φορά, δεν είναι κάτι το οποίο δεν το συζητήσαμε εδώ και ένα χρόνο τουλάχιστον και σε αυτή τη βάση να υπάρξουν και συμφωνίες και διαφωνίες. Το πρωταρχικό πάντως ερώτημα – στο οποίο πρέπει να απαντήσουμε και μετά να δούμε παρακάτω τι θα γίνει – είναι αν συμφωνούμε ότι ένας αριθμός αεροπλάνων πρέπει να καταστεί λειτουργικός και εφάμιλλος των αεροπλάνων που πετούν αυτή τη στιγμή σε όλη την υπόλοιπη Ευρώπη – και προφανώς και στην Τουρκία – και να οδηγηθούμε μετά σε ένα συμπέρασμα, με τι τρόπο μπορούμε να το κάνουμε, πόσο θα κοστίσει, εάν αυτό που εμείς λέμε, είναι σταθερό και βιώσιμο να γίνει, πόσο και εάν επιβαρύνει τον προϋπολογισμό του Υπουργείου Εθνικής Άμυνας και να καταλήξουμε σε ένα συμπέρασμα. Και προφανώς, να καταλήξουν και οι Έλληνες πολίτες σε ένα συμπέρασμα, για να δούμε, αν έχουμε δίκιο ή άδικο.

Κλείνοντας – θα το πω ως παρατήρηση, δεν το κάνω με «δασκαλίστικο ύφος» – να κρατήσουμε την συζήτηση στο νομοσχέδιο, να την κρατήσουμε με κόσμιους τόνους και όρους, γιατί κάτι τέτοιο δεν έγινε ούτε στην πρώτη ούτε στη δεύτερη συνεδρίαση.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Όχι από όλους.

ΧΡΗΣΤΟΣ ΚΑΡΑΓΙΑΝΝΙΔΗΣ ( Εισηγητής του ΣΥΡΙΖΑ): Όχι από όλους, όπως λέει ο συνάδελφος.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ, τον κ. Καραγιαννίδη και να καλωσορίζουμε στην Επιτροπή τον κ. Κικίλια, ο οποίος είναι η πρώτη φορά που συμμετέχει στην Επιτροπή, ως Τομεάρχης στα θέματα Άμυνας. Σας καλωσορίζουμε και ελπίζουμε ότι το πνεύμα το οποίο συνήθως επικρατεί εδώ, το οποίο είναι πνεύμα συναίνεσης και ευπρεπούς διαλόγου, θα το αντιπροσωπεύσετε και εσείς.

ΒΑΣΙΛΕΙΟΣ ΚΙΚΙΛΙΑΣ: Κύριε Πρόεδρε, σας ευχαριστώ πολύ και εσάς και όλους τους συναδέλφους.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Δημοσχάκης.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Ευχαριστώ, κύριε Πρόεδρε. Κυρίες και κύριοι συνάδελφοι, ξεκινάει η διαδικασία σε ό,τι αφορά στη β` ανάγνωση των άρθρων του νομοσχεδίου, που την Τετάρτη θα συζητήσουμε στην Ολομέλεια. Θέλουμε να εμείνουμε σε κάποιες τροποποιήσεις, κύριε Υπουργέ, τις οποίες θεωρούμε ότι είναι απαραίτητες, προκειμένου να προχωρήσει το Υπουργείο Εθνικής Άμυνας σε κάποιες διορθώσεις, έστω και την τελευταία στιγμή. Ως γενική παρατήρηση θέλω να υπογραμμίσω ότι το Γενικό Λογιστήριο του Κράτους αποφεύγει την κοστολόγηση των άρθρων που έχουν συνέπεια και απλώς προχωρά σε μια γενικότερη ανάλυση για το τι αφορούν και το τι ρυθμίζουν. Αυτό είναι πασιφανές και δεν χρειάζεται διευκρίνιση από την πλευρά του αρμόδιου Υπουργείου.

Σε ό,τι αφορά στο άρθρο 1, θα συμφωνήσουμε με το παρόν άρθρο, αλλά για να γίνει δικαιότερο, προτείνουμε τις εξής τροποποιήσεις. Προτείνουμε στην παρ.3, τα παραμένοντα, ως εκτός οργανικών θέσεων, στελέχη να λαμβάνουν τα επιδόματα κινδύνου, με την προϋπόθεση ότι θα ασκούν πλήρως και ανελλιπώς τα καθήκοντα της επικινδύνου εργασίας, όπως ορίζονται από τους σχετικούς κανονισμούς των οικείων Κλάδων των Ενόπλων Δυνάμεων.

Επίσης, στην παρ.7, προτείνουμε να καλυφθούν και οι Αξιωματικοί εκτός οργανικών θέσεων της Πολεμικής Αεροπορίας, που αποστρατεύτηκαν, κύριε Υπουργέ, το έτος 2017. Διαγράφηκαν και δεν καλύπτονται όχι μόνο από το τρίμηνο αλλά ούτε και από το πεντάμηνο, το οποίο εσείς έχετε αποφασίσει να διορθώσετε. Νομίζω ότι η καλύτερη και πιο εύστοχη διατύπωση, η οποία δεν θα αφήσει κανένα παραπονούμενο, είναι να συμπεριλάβουμε «*οι κριθέντες Αξιωματικοί κατά το έτος 2017*». Είναι η μόνη δικαία λύση, η οποία σας προτείνουμε.

Κύριε Υπουργέ, αναφέρατε στην προηγούμενη συνεδρίαση ότι ο αριθμός των στελεχών, που θα ικανοποιηθεί μέσω της διάταξης αυτής, θα είναι μικρός, χωρίς να προσδιορίζετε τα κριτήρια επιλογής και αξιολόγησης για κάτι τέτοιο. Απαιτείται, όμως, να διευκρινίσετε, αν στην προϋπόθεση που τίθεται για 35ετή συντάξιμη υπηρεσία, προκειμένου ένα στέλεχος να έχει τη δυνατότητα να παραμείνει εκτός οργανικών θέσεων, συνυπολογίζονται τα χρόνια εκστρατείας. Όταν λέμε «χρόνια εκστρατείας» – εσείς τώρα έχετε μάθει πλέον την στρατιωτική ορολογία – σημαίνει ότι υπηρετούν σε παραμεθόριες περιοχές.

Εάν δεν συμβαίνει αυτό, τότε ο αριθμός των στελεχών, που θα ικανοποιηθεί μέσω της διάταξης, είναι ιδιαίτερα μικρός. Σε ότι αφορά στο άρθρο 2 δεν είμαστε αρνητικοί, εφόσον όμως δοθούν οι απαραίτητες διευκρινίσεις, οι οποίες δεν μας δόθηκαν από τον αρμόδιο Υπουργό και στις δύο συνεδριάσεις που είχαμε εδώ σε αυτήν την αίθουσα. Εάν δεν μας τις δώσετε, κύριε Αναπληρωτά Υπουργέ, δυστυχώς, θα ψηφίσουμε «παρών» και δηλώνουμε ότι θα πρέπει να προσκομίσετε ότι πράγματι είχατε τη σύμφωνη γνώμη των Γενικών Επιτελείων. Στην πρώτη ανάγνωση, ο κ. Υπουργός είχε αναφέρει ότι δεν υπάρχει σύμφωνη γνώμη των Γενικών Επιτελείων για τη συγκεκριμένη ρύθμιση και ζητήσαμε να την καταθέσετε, αφού είχατε χρονικό περιθώριο.

Επίσης, θέλουμε να μας διευκρινίσετε, εάν υπάρχει αναδρομικότητα στην ισχύ της ρύθμισης. Δηλαδή, αφορά και στους ήδη αποστρατευθέντες; Εάν όχι, θα δημιουργηθούν δύο διαφορετικών βαθμολογικών εξελίξεων στελέχη αυτής της κατηγορίας. Με δεδομένη την αναδρομικότητα, όπως διατείνεται και ο Εισηγητής σας – και μάλιστα, πριν από λίγο – θέλουμε να μας πείτε από αυτή τη νομοθετική ρύθμιση θα προκύψουν συνέπειες; Θέλω να γνωρίζετε και το λέω ως πρώην στέλεχος των Σωμάτων Ασφαλείας, ότι κανένας βαθμός δεν είναι χαριστικός από το ελληνικό Κράτος. Όλοι οι βαθμοί έχουν συνέπειες, ακόμη και αν νομοθετικά προβλέπεται ότι δεν υπάρχουν, τα στελέχη μπορούν να διεκδικήσουν ενώπιον των δικαστηρίων με τις προσφυγές και με τις αγωγές και προς αυτήν την κατεύθυνση στέλνετε 20.000 κόσμο. Τους στέλνετε όλους στους δικηγόρους, τους στέλνετε όλους στα δικαστήρια, για να διεκδικήσουν το αυτονόητο από το ελληνικό Κράτος. Δίνετε βαθμό. Ο βαθμός, κύριε συνάδελφε από τη Δράμα, έχει συνέπειες. Έχει συνέπειες στον Προϋπολογισμό, έχει συνέπειες σε ότι αφορά στη σύνταξη. Εφόσον αποκτούν συνταξιοδοτικό δικαίωμα, αποκτούν μισθοδοτικό δικαίωμα και επίσης έχουμε και τα επικουρικά ταμεία, διότι επίσης έχουν και μερισματικό δικαίωμα. Αυτό θα προκύψει. Εσείς μπορεί να λέτε ότι συμφωνήσανε. Ποιος συμφώνησε; Ποιος έχει συνέπεια της υπογραφής του; Θα προσφύγουν στα δικαστήρια. Στέλνετε όλον αυτόν τον κόσμο στα δικαστήρια. Νομίζω ότι έχετε περιθώριο να το διορθώσετε, διότι δεν είναι σωστό το ελληνικό Κράτος να προτρέπει τα στελέχη του και μάλιστα, τα στελέχη των Ενόπλων Δυνάμεων με μια ρύθμιση να προσφύγουν για το αυτονόητο ενώπιον των δικαστηρίων και ενώπιον των δικηγόρων. Επίσης, σε ότι αφορά στο άρθρο 3, ο κ. Υπουργός μας διαβεβαίωσε ότι οι χειριστές ειδικής μονιμότητας είναι απαραίτητοι λόγω της εμπειρίας τους. Αυτή η θέση σας προκύπτει από κάποιο έγγραφο ή από επιχειρησιακή απαίτηση των Γενικών Επιτελείων; Ο φωτογραφικός χαρακτήρας της διάταξης είναι ολοφάνερος και μόνο ονόματα λείπουν από αυτήν, κύριε Υπουργέ. Κατά τη διάρκεια της συζήτησης, στην πρώτη ανάγνωση, ισχυριστήκατε ότι η επαναφορά των πέντε χειριστών που προβλέπεται, θα καλύψει ανάγκες για νέα ελικόπτερα, που πρόκειται να παραληφθούν. Το ερώτημα που προκύπτει, είναι, γιατί υπάρχει προτίμηση για τη συγκεκριμένη κατηγορία στελεχών, δηλαδή χειριστών ειδικής μονιμότητας κι όχι για στελέχη από τα Ανώτατα Στρατιωτικά Εκπαιδευτικά Ιδρύματα, τις Ανώτερες Στρατιωτικές Σχολές Υπαξιωματικών με δεδομένο ότι τα τελευταία χρόνια οι επιχειρησιακές ανάγκες και οι χειριστές ελικοπτέρων καλύπτονται από αυτές τις κατηγορίες; Προτείνουμε, επομένως, επέκταση της ανωτέρω διάταξης και για τους ιπτάμενους όλων των Κλάδων αποφοίτων των ΑΣΕΙ και των ΑΣΣΥ, καθώς και για κοινή διακλαδική εκπαίδευση ελικοπτέρων.

Εάν τροποποιηθεί το άρθρο αυτό και υιοθετηθεί η πρότασή μας για όλους τους Κλάδους των Ενόπλων Δυνάμεων, θα συμφωνήσουμε. Διαφορετικά, θα θεωρήσουμε ότι είναι «φωτογραφική», όπως προείπα.

Επίσης, εφόσον την ψηφίσετε και επιμείνετε, στην παρ.5 η φράση «*μέχρι την 1η Μαρτίου του έτους κατά το οποίο συμπληρώνεται το 60ο έτος της ηλικίας τους*» προτείνουμε να αντικατασταθεί με τη φράση «*μέχρι την 1η Νοεμβρίου*». Γιατί με την «1η Νοεμβρίου»; Δεν έχουμε κανέναν εμείς να ικανοποιήσουμε, μόνο εσείς ικανοποιείτε. Διότι είναι η ημερομηνία που ξεκινούν οι κρίσεις, εκτός των τακτικών κρίσεων που πραγματοποιούνται τον μήνα Μάρτιο, κατά έτος, των Αξιωματικών. Νομίζω ότι είναι δίκαιο, διότι αλλιώς δημιουργούνται σοβαρότατα προβλήματα και θα πρέπει τα Γενικά Επιτελεία να δουλέψουν ακώλυτα χωρίς προβλήματα και να μην έχουν συνεχώς προβλήματα κρίσεων και όχι μόνο.

Λάβαμε το μήνυμα, μέσω του Εισηγητή σας, ότι αποδεχτήκατε την πρότασή μας σε ό,τι αφορά στο άρθρο 4, για τα στελέχη της Πολεμικής Αεροπορίας που εξήλθαν από την Ανώτερη Στρατιωτική Σχολή Υπαξιωματικών το έτος 1990, διότι δεν είχε προβλεφθεί μεταβατική διάταξη. Έτσι ψηφίζουμε το άρθρο 4, χωρίς πρόβλημα, εφόσον το έχετε εναρμονίσει με την πρότασή μας. Σε ό,τι αφορά στα άρθρα 5,6 και 7 δεν έχουμε κάποιες παρατηρήσεις και συμφωνούμε.

Σε ό,τι αφορά στα άρθρα 8 και 9. Κύριε Υπουργέ, σας είπαμε δύο φορές και στην πρώτη ανάγνωση, μάλιστα, με επιμονή. Μας ζητάτε να στηρίξουμε μια διαδικασία, η οποία δεν προβλέπεται σε κανένα νομικό πλαίσιο δημοσίων συμβάσεων του ευρύτερου Δημόσιου τομέα αλλά και του ευρωπαϊκού δικαίου, που πραγματικά, εμείς, ως χώρα μέλος της Ευρωπαϊκής Ένωσης, εναρμονιζόμαστε με αυτό. Προφορική πλειοδοτική δημοπρασία ίσχυε στις ζωοπανηγύρεις της υπαίθρου. Αυτό έχει περάσει. Αυτή την πρακτική επαναφέρετε για πολεμικό υλικό. Για όνομα του θεού! Είναι κρίμα να επιμένετε προς αυτή την κατεύθυνση. Ο κ. Υπουργός, μας παρέδωσε ευφυώς, αλλά πάντα για να μας εξαπατήσει, ένα προεδρικό διάταγμα της δεκαετίας του 1970 του αείμνηστου Κωνσταντίνου Καραμανλή. Ναι, πράγματι αυτό το διάταγμα αφορούσε μόνο ενοικιάσεις, ενδεχομένως, διαμερισμάτων και γραφείων ιδιοκτησιών των Ταμείων των Ενόπλων Δυνάμεων. Όχι, όμως, για πολεμικό υλικό. Θα πρέπει να μην βάζουμε στο ίδιο καλάθι ανόμοια πράγματα. Αυτό εσείς σήμερα είτε στη β’ ανάγνωση είτε την Τετάρτη στην Ολομέλεια, θα πρέπει, παρακαλώ, να το διορθώσετε.

Επίσης δε, ο κ. Υπουργός, με αυτή τη διάταξη, επειδή όλα τα έσοδα πηγαίνουν υπέρ του Κρατικού Προϋπολογισμού, νομίζω ότι είναι σε ευθεία αντίθεση σε αυτά τα οποία υποσχέθηκε στο στελέχη των Ενόπλων Δυνάμεων και πάνω απ' όλα, στις Ενώσεις Αποστράτων που έχουν την ελευθερία της άποψης και της γνώμης.

Είπε ότι θα αλλάξετε αυτή την πρόβλεψη και τα έσοδα από την αξιοποίηση θα πηγαίνουν υπέρ των Μετοχικών Ταμείων. Ρίξατε για μια φορά ακόμη τα στελέχη των Ενόπλων Δυνάμεων είτε βρίσκονται στην ενέργεια είτε βρίσκονται στην εφεδρεία στον Υπουργό Οικονομικών, όπως κατά το παρελθόν, ρίξατε και τους απόστρατους με τον νόμο Κατρούγκαλου, στον Υπουργό Εργασίας.

Σε ό,τι αφορά στο άρθρο 10. Επαναλαμβάνω ότι συμφωνούμε με τη σύσταση του Κοινού Σώματος Οικονομικών Επιθεωρητών και Εσωτερικών Υποθέσεων. Εδώ, κύριε Υπουργέ, δύο ανόμοια πράγματα, δύο Υπηρεσίες ανόμοιες – καμία σχέση η αποστολή της μιας με την άλλη – βάλατε σε δύο υπηρεσίες, σε δύο σώματα ένα κεφάλι να περπατήσουν. Ε, δεν περπατάνε, κύριε Υπουργέ!

Ξέρετε τι σημαίνει Υπηρεσία Εσωτερικών Υποθέσεων; Ρωτήστε τον Υπουργό Δημόσιας Τάξης, ρωτήστε για την Υπηρεσία Εσωτερικών Υποθέσεων της Ελληνικής Αστυνομίας. Η πρώτη που ιδρύθηκε στα πλαίσια της πάταξης του εγκλήματος, στους κόλπους της Ελληνικής Αστυνομίας, αλλά και στη συνέχεια, όπως διευρύνθηκε στους κόλπους του ευρύτερου Δημόσιου τομέα. Εκεί θα δείτε ότι υπάρχουν σταθερές, σύμφωνα με την Ευρωπαϊκή Οδηγία. Εσείς δεν την λάβατε υπόψη.

Και μάλιστα, η υπηρεσία αυτή μπορεί να ανήκει διοικητικά στον Αρχηγό της Ελληνικής Αστυνομίας, όπως η αντίστοιχη της ελληνικής Ακτοφυλακής στον φυσικό της αρχηγό, αλλά η εποπτεία ανήκει στον Στρατιωτικό Εισαγγελέα σε ό,τι αφορά στο Ναυτικό και σε ό,τι αφορά στην Ελληνική Αστυνομία στον Εισαγγελέα Εφετών.

Είναι δυνατόν ο Υπουργός Εθνικής Άμυνας, ο οποίος κατέχει πολιτική θέση να ηγείται μιας τέτοιας υπηρεσίας δίωξης του εγκλήματος; Δηλαδή, έχουμε παραφρονήσει;

Θα σας παρακαλέσουμε πάρα πολύ, αν θέλετε να προχωρήσει αυτή η διαδικασία, να χωρίσετε αυτές τις δύο υπηρεσίες, άλλη είναι η αποστολή των Οικονομικών Επιθεωρητών και η άλλη είναι η αποστολή των Στελεχών της Υπηρεσίας Εσωτερικών Υποθέσεων. Και θα πρέπει και οι δύο υπηρεσίες να υπάγονται στον διακλαδικό Αρχηγό, στον Αρχηγό του ΓΕΕΘΑ, αλλά ταυτόχρονα, θα πρέπει την εποπτεία σε ό,τι αφορά στην Υπηρεσία Εσωτερικών Υποθέσεων να την έχει ο αρμόδιος Εισαγγελέας. Και αυτός ο αρμόδιος Εισαγγελέας είναι, σύμφωνα με το Στρατιωτικό Ποινικό Κώδικα, ο Στρατιωτικός Εισαγγελέας, αλλά να είναι ο αντίστοιχος του Εισαγγελέα Εφετών.

Επίσης, σε ό,τι αφορά στους Οικονομικούς Επιθεωρητές είχαμε βάλει μια σταθερή, ότι αυτοί θα πρέπει να προέρχονται από την Στρατιωτική Σχολή Αξιωματικών Σωμάτων και μάλιστα να έχουν αποκτήσει τη δυνατότητα σπουδών από το πανεπιστήμιο Μακεδονία σε ό,τι αφορά στα ελεγκτικά καθήκοντα, τα οποία τους ανατίθεται με το σχετικό άρθρο του νόμου του οποίου σήμερα συζητούμε.

Σε ό,τι αφορά στο άρθρο 11, εκτιμούμε ότι η αρμοδιότητα καταστολή οικονομικών εγκλημάτων σε βάρος των οικονομικών συμφερόντων του Δημοσίου που αναφέρεται στην παρ. 1 του υπόψιν άρθρου, είναι ανέφικτη και μη νόμιμη. Όσον αφορά στην παρ.3α΄, οφείλετε να εξετάσετε την περίπτωση σύγκρουσης αρμοδιοτήτων με το Ελεγκτικό Συνέδριο. Σας το υπογραμμίσαμε και τις προηγούμενες φορές.

Σε ό,τι αφορά στην διενέργεια οικονομικής επιθεώρησης και ελέγχου, κατά το προσυμβατικό στάδιο, καθόσον σύμφωνα με τις ισχύουσες διατάξεις στην αρμοδιότητα του Ελεγκτικού Συνεδρίου υπάγονται συμβάσεις με χρηματικό όριο 1 εκατ. ευρώ για στρατιωτικό εξοπλισμό και 500.000 για κοινό υλικό και υπηρεσίες.

Σε ό,τι αφορά στα άρθρα 12 και 13, συμφωνούμε.

Για το άρθρο 14, ισχύει η πρότασή μας, που ανέφερα παραπάνω, για την διαχρονική στελέχωση από την Διακλαδική Σχολή, τη ΣΑΣ που υπάγεται στον Αρχηγό ΓΕΕΘΑ όπως και στο κοινό Σώμα.

Η φοίτηση γίνεται στο Πανεπιστήμιο Μακεδονία και νομίζω ότι αποτελεί εγγύηση. Εγγύηση για τη δημιουργία νέων στελεχών στις Ένοπλες Δυνάμεις, που πραγματικά θα παίξουν ένα σημαντικό ρόλο, διότι αυτή τη στιγμή δεν νομοθετούμε μόνο για το αύριο, νομοθετούμε, όμως, για το μέλλον των Ενόπλων Δυνάμεων και όχι μόνο.

Όσον αφορά στα άρθρα 15, 16 και 17, συμφωνούμε με το άρθρο 15 με την προϋπόθεση ότι θα γίνει αποδεκτή η πρότασή μας για διαχρονική στελέχωση, όπως προείπαμε. Όσον αφορά δε, στην κάλυψη της θέσης αυτού του καινούργιου φορέα νομίζω ότι θα πρέπει να ληφθεί υπόψη ότι όταν έχουμε τρεις Κλάδους, δύο είναι τα στοιχεία, τα οποία καθορίζουν το ποιος θα αναλάβει αυτή την καινούργια υπηρεσία και θα την διοικήσει. Λαμβάνεται υπόψη ο βαθμός, λαμβάνεται και η αρχαιότητα και παρακαλούμε, κύριε Υπουργέ, να μεταφέρεται και στον Υπουργό, τον κ. Καμμένο, ότι είναι βασικά συστατικά της ιεραρχίας και της αρχαιότητας σε ό,τι αφορά στα στελέχη των Ενόπλων Δυνάμεων.

Σε ό,τι αφορά στα άρθρα 18, 19, 20, 21, 22 και 23, συμφωνούμε. Για το άρθρο 24, διαφωνούμε γιατί η εξυπηρέτηση ενός στελέχους με την υπέρβαση του χρόνου παραμονής, γίνεται σε βάρος άλλου στελέχους, που θα τοποθετηθεί στη θέση του και θα απωλέσει τα προνόμια της υπ' όψιν μετάθεσης. Τι εννοούμε; Προβλέπεται να στείλετε συνδυασμούς σε Νατοϊκά Στρατηγικά, προβλέπεται να στείλετε στελέχη, ως ακόλουθους σε διάφορες ελληνικές εκπροσωπήσεις στο εξωτερικό, για συγκεκριμένο χρόνο. Εφόσον θέλετε να παραβιάσετε το χρόνο αυτόν και να μείνει χωρίς την αποζημίωση, σας ανέφερα ό,τι έχει γίνει και κατά το παρελθόν, όπου προσέφυγαν ενώπιον των Δικαστηρίων παρά το ότι είχαν αναλάβει δέσμευση δια δηλώσεως. Νομίζω ότι είναι άδικο, αλλά και επικίνδυνο να αφήνουμε το Ελληνικό Κράτος εκτεθειμένο, αλλά πάνω απ' όλα, να διαθέσουμε τα στελέχη του Ελληνικού Κράτους με αυτά τα τερτίπια, τα πονηρά. Εκτιμώ ότι θα πρέπει να είναι ξεκάθαρο το Ελληνικό Κράτος έναντι των υπαλλήλων που αποστέλλει στο εξωτερικό και να μην κάνει αυτού του είδους τις συμφωνίες, καθώς δεν γνωρίζουμε τι θα ποιήσει και τι θα αποφασίσει η Ελληνική Δικαιοσύνη.

Σε ό,τι αφορά στο άρθρο 25, συμφωνούμε. Για το άρθρο 26, παρέχει την δυνατότητα εξόφλησης των δαπανών υγειονομικού και φαρμακευτικού υλικού των στρατιωτικών νοσοκομείων, φαρμακείων, αλλά και του νοσοκομείου ΝΙΜΤΣ, κατά παρέκκλιση των ισχυουσών νομικών διαδικασιών, δηλαδή, προκηρύξεων, διαγωνισμών και όχι μόνο.

Ζητήσαμε από τον Υπουργό να μας πει τι ποσά ανήκουν σε αυτήν την κατηγορία. Δεν μας απαντήσατε. Ωστόσο υπογραμμίζουμε ότι είναι η τελευταία αυτή η φορά που η Βουλή των Ελλήνων και κυρίως, η Νέα Δημοκρατία θα ψηφίσουμε, με μεγάλη επιφύλαξη, αυτό το άρθρο. Κύριε Υπουργέ, εμείς πιστεύουμε σε ένα άλλο σύστημα, καθαρό, να λάμπει. Κι όχι αυτό, το οποίο γίνεται, δηλαδή, να ερχόμαστε και να νομιμοποιούμε καταστάσεις, οι οποίες δεν συνάδουν.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Θα θέλατε, κύριε συνάδελφε, να ανακεφαλαιώσετε τώρα, γιατί φτάσατε τα 22 λεπτά.

ΧΡΗΣΤΟΣ ΚΑΡΑΓΙΑΝΝΙΔΗΣ (Εισηγητής του ΣΥΡΙΖΑ): *Ομιλεί εκτός μικροφώνου*.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κύριε Καραγιαννίδη, ο κ. Δημοσχάκης κάνει μια σειρά από παρατηρήσεις, οι οποίες είναι όπως λέτε, κατ΄ άρθρων, όμως πηγαίνουν στην ουσία του νομοσχεδίου. Κύριε Δημοσχάκη, σας έδωσα άλλα πέντε λεπτά. Ο κ. Δημοσχάκης κάνει μια λεπτομερή ανάλυση, αλλά, εάν είναι δυνατόν να τελειώσουμε, σε ένα με δυο λεπτά, για να συνεχίσουμε. Βλέπετε υπάρχει μια κοινή αντίδραση από την αίθουσα.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Δύο λεπτά, κύριε Πρόεδρε και κλείνω. Σε ό,τι αφορά στο θέμα του συνδικαλισμού στις Ένοπλες Δυνάμεις, ζήσαμε αυτές τις στιγμές στο χώρο των Σωμάτων Ασφαλείας στο τέλος της δεκαετίας του 1980 και στις αρχές του 1990. Πράγματι, τα Σώματα Ασφαλείας βρήκαν τον βηματισμό τους. Με τον τρόπο με τον οποίο πολιτεύεστε ρίχνετε μια «βόμβα» μέσα στο χώρο των Ενόπλων Δυνάμεων, διότι οι Ένοπλες Δυνάμεις είναι οργανωμένες μονάδες με στρατιωτική δομή και οργάνωση και είναι πάρα πολύ επικίνδυνο, εάν δεν είναι ξεκάθαρο αυτό το τοπίο. Προτείνουμε να αποσύρετε το συγκεκριμένο άρθρο.

Υποσχόμεθα ότι θα συμβάλουμε, προκειμένου να προκύψει μια συνισταμένη από όλα τα κόμματα, προκειμένου να αποφασίσουμε σε ένα χρονοδιάγραμμα που θα θέσετε εσείς για να βγει αυτή η συνισταμένη, αυτή η δομή που είναι απαραίτητη. Διότι ό,τι και να φτιάξετε, θα έρθουμε και θα το διορθώσουμε εμείς, αλλά όταν θα το διορθώσουμε, μπορεί να έχουμε χείμαρρο και εξελίξεων σοβαρών και μεγάλων προβλημάτων στις Ένοπλες Δυνάμεις.

Παρακαλούμε, επειδή το αγαθό της άμυνας δεν είναι δικό σας κύριοι, είναι όλων των Ελλήνων και οι Ένοπλες Δυνάμεις ανήκουν σε όλον τον ελληνικό λαό και στον ελληνισμό, θα πρέπει αυτό το θέμα να είναι το πιο σοβαρό, από όσα έχετε φέρει στη Βουλή. Κάνουμε έκκληση και πιστεύω ότι θα ακούσετε τη φωνή μας, διότι πραγματικά δεν είναι απλά τα πράγματα.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ο κ. Λοβέρδος έχει τον λόγο.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης (ΠΑΣΟΚ-ΔΗΜΑΡ): Θα ξεκινήσω από κάτι που ανέφερε ο συνάδελφος Καραγιαννίδης, σωστά, σχετικά με τα F-16. Έχει γίνει μια μεγάλη συζήτηση επί κάποιες μέρες, ζητάνε τα κόμματα να γίνει ειδική συνεδρίαση της Επιτροπής Αμύνης, η της Επιτροπής Εξοπλιστικών, καλώς, αλλά Δευτέρα σήμερα, μετά από αυτή τη συζήτηση, δεν γίνεται να μην κάνουμε αναφορές. Επειδή, εδώ είναι ο Αναπληρωτής Υπουργός, είναι υποχρεωμένος να μας δώσει ορισμένες διευκρινίσεις.

Εμείς, ως Δημοκρατική Συμπαράταξη, σύμφωνα με όσα δήλωσε στην Επιτροπή Εξοπλιστικών Προγραμμάτων, ο κ. Θεοχαρόπουλος, επειδή το Υπουργείο στη συνεδρίαση εκείνη της 20ης Σεπτεμβρίου δεν είχε εικόνα δαπάνης, είπαμε δύο πράγματα. Είπαμε ότι είμαστε θετικοί στην αναβάθμιση, αλλά δεν μπορούμε να καταγράψουμε τις προτεραιότητες, αν δεν έχουμε εισήγηση περί αυτών. Έρχεται αυτό το όπλο πρώτο και η αναβάθμισή του; Έρχεται κάποια άλλη αγορά; Δεν είμαστε, ως Αντιπολίτευση, σε θέση εμείς να κάνουμε εισηγήσεις, αλλά ακούμε τις εισηγήσεις των αρμοδίων. Δεύτερον, εξαρτάται η τελική μας θέση, αφού μας ρωτάτε, από την κοστολόγηση της δαπάνης. Εκεί, ο αρμόδιος Υπουργός, ο κ. Καμμένος, απάντησε στο συνάδελφο ότι δεν έχει εικόνα δαπάνης και πάντως είπε ότι αν η δαπάνη φθάνει στο 1,7 δις ή στα 2 δις, την αποκλείει. Λίγες μέρες, όμως, μετά, απαντώντας σε Κοινοβουλευτικό Έλεγχο – και αντλώ την πληροφόρηση από συγκεκριμένο site, το army voice, που αναφέρεται στα λεχθέντα από τον κ. Υπουργό – ο κ. Υπουργός στον γραπτό Κοινοβουλευτικό Έλεγχο απαντά ότι η δαπάνη ξεκινάει από το 1,5 δις και φτάνει μέχρι τα 2 δις. Λίγες μέρες μετά, δηλαδή, έχει εικόνα δαπάνης.

 Στη συνέχεια, όταν οι Αμερικανοί δηλώνουν το κόστος της δαπάνης στα 2 δις 400 εκατομμύρια, με το twitter μας λέει 1 δις 100 εκατομμύρια, συν αντισταθμιστικά. Επειδή το θέμα εδώ έχει παρούσα αξία, κύριε Αναπληρωτή Υπουργέ, σας παρακαλώ πάρα πολύ, να δώσετε μια απάντηση αυτή τη στιγμή. Αντισταθμιστικά επιτρέπονται; Διότι, έχω εδώ μπροστά μου ορισμένες νομοθετικές ρυθμίσεις. Μια νομοθετική ρύθμιση του 2011, ο νόμος 3978/2011 που ενσωματώνεται ενωσιακή Οδηγία, σύμφωνα με την οποία απαγορεύονται τα αντισταθμιστικά, και είναι η Οδηγία 2009/81ΕΚ, ένα το κρατούμενο. Δεύτερο κρατούμενο, ενόψει αυτής της ενσωμάτωσης, έχουμε με το άρθρο 87 του ν.3883/2010, εξαιρέσεις για προϋφιστάμενες συμφωνίες περί Α/Ω, αλλά που η μεταβατικότητά τους εξικνείται μέχρι τα τέλη του έτους 2014. Άρα, είμαστε εκτός.

Στη συνέχεια, έχουμε το αλαλούμ περί αντισταθμιστικών δαπανών ή άλλων θεμάτων, των οποίων το ύψος υπερβαίνει το ύψος κατά το tweet του Υπουργού, του 1 δις 100 εκατομμυρίων ευρώ. Υπάρχει, λοιπόν, μια ακαταστασία. Μετά από λίγο καιρό ακούσαμε ότι οι περί αυτών, ενδεχομένως, να πρόκειται και περί δωρεάς από την πλευρά των Αμερικανικών Ενόπλων Δυνάμεων. Αυτά όλα τα λέει ο κ. Καμμένος και θέλουμε να έχουμε μια απάντηση σήμερα εδώ, που να βάζει τα πράγματα επισήμως στην Επιτροπή Εξωτερικών και Άμυνας της Βουλής στις σωστές τους διαστάσεις.

Δεύτερο θέμα και αφορά στα ναυπηγεία Σκαραμαγκά. Κύριε Βίτσα, σας έχουμε παρακαλέσει, ως Κοινοβουλευτική Ομάδα, να κάνουμε μια καινούργια συνεδρίαση για την τύχη των ναυπηγείων. Η τελευταία που έγινε με εσάς και με τον κ. Πιτσιόρλα ήταν τον Φεβρουάριο του τρέχοντος έτους και περιμέναμε εξελίξεις από την Ευρωπαϊκή Επιτροπή, ώστε μετά να είχαμε στα τέλη Μαρτίου μια επίσημη ενημέρωση. Αυτή η συνεδρίαση δεν έγινε, παρότι ζητήθηκε και τώρα, σε συνάντηση που είχαμε με το Σωματείο των εργαζομένων, την περασμένη εβδομάδα, ενημερωθήκαμε ότι χάσετε την πρώτη φάση της διαιτησίας ύψους 200 εκατομμυρίων ευρώ, ως Ελληνικό Δημόσιο και σύμφωνα με αυτή την απόφαση περί διαιτησίας τα 300 εκατομμύρια που ήταν επιβολή προστίμου και επιστροφής χρημάτων για παράνομη κρατική χρηματοδότηση των ναυπηγείων, δεν βαρύνουν τον κύριο επενδυτή.

Αφού τα μάθαμε αυτά, βλέπουμε ότι στις 12/11, τώρα, στην εκούσια δικαιοδοσία συζητείται αίτημα δικό σας περί διορισμού ειδικού διαχειριστή. Αυτό είναι προπτωχευτικό στάδιο. Εάν σε δώδεκα μήνες δεν βρεθεί επενδυτής, τέλος τα ναυπηγεία και οι εργαζόμενοι μας λένε ότι τα βάρη που σωρεύονται, που από ό,τι λένε οι ίδιοι και από την ερμηνεία της διαιτητικής απόφασης και από άλλες παράπλευρες νομικές και μη διαδικασίες, ο νέος επενδυτής θα πρέπει να δώσει από 500 εκατομμύρια μέχρι 1 δις, για να λάβει το ναυπηγείο. Η ανόητη δε, απόφαση του Υπουργείου να ερμηνεύσει τη σύμβαση των ναυπηγείων πως απαγορεύει την επισκευή ή την ναυπήγηση πλοίων από άλλες Ένοπλες Δυνάμεις, δηλαδή άλλων χωρών, αυτή την ανόητη απόφαση που ακολουθεί εδώ και χρόνια το ελληνικό Κράτος, η οποία οδηγεί τα ναυπηγεία πραγματικά σε τεράστιο πρόβλημα, την ενστερνίζεστε κι εσείς. Ζητάτε ειδική διαχείριση, δηλαδή, ζητάτε να κλείσετε μια τέτοια μονάδα της Ελλάδος και να πετάξετε στο δρόμο 850 έως 1.000 εργαζόμενους. Σας παρακαλώ πάρα πολύ, αφού δεν δεχτήκατε τη συνεδρίαση της Επιτροπής, να κάνετε μια αναφορά και στο θέμα αυτό.

Όσον αφορά στο σχέδιο νόμου, ξεκινώ από την διάταξη του άρθρου που αφορά στον συνδικαλισμό στις Ένοπλες Δυνάμεις. Ενημερώνομαι από την ΠΟΜΕΝΣ ότι κατέθεσε πρόταση περί συγχωνεύσεως των Ομοσπονδιών και θεωρώ ότι είναι σωστή πρόταση. Όπως υποστήριξα και στην προηγούμενη συνεδρίαση της Επιτροπής, η κατάσταση με τον συνδικαλισμό στις Ένοπλες Δυνάμεις μου θυμίζει τα φοιτητικά αμφιθέατρα της δικής μου εποχής. Σαν να έχουν μια χαρά οι άνθρωποι που απέκτησαν ένα δικαίωμα και το χρησιμοποιούν, όχι με τον καλύτερο δυνατό τρόπο. Η πολυδιάσπαση και οι λέξεις που ακούστηκαν στην προηγούμενη συνεδρίαση της Επιτροπής δεν ταιριάζουν στη φύση του συνδικαλισμού στις Ένοπλες Δυνάμεις. Θυμίζω και ξαναλέω ότι είμαι από κείνους που υποστήριξαν με φανατισμό, επιστημονικό, τον συνδικαλισμό στην Αστυνομία και τα Σώματα Ασφαλείας και πιστεύω ακριβώς με τον ίδιο τρόπο ότι κανένας Έλληνας πολίτης δεν πρέπει να αφαιρεθεί αυτού του νομίμου δικαιώματός του.

Πρέπει να συνδικαλίζονται, αλλά ο όρος έχει και κάποια εισαγωγικά και πάντως, δεν παραπέμπει στην εικόνα που ζήσαμε στην προηγούμενη συνεδρίαση.

Άρα, λοιπόν, αντί του άρθρου 27, εγώ θέλω να το αφαιρέσετε το άρθρο αυτό, δεν θα καθορίσετε εσείς πώς θα συνδικαλίζονται οι υφιστάμενοί σας, ούτε θα διορίζετε εκπρόσωπους σας που, μάλιστα, είναι της τάσης της μιας εκ των δύο τάσεων στον συνδικαλιστικό χώρο και σύμβουλοι του ενός προέδρου εξ αυτών. Η πρόταση της ΠΟΜΕΝΣ είναι καλή, δηλαδή, ΠΟΕΣ, ΠΟΜΕΝΣ να γίνουν ένα και νομίζω ότι αν υπάρχει ανάγκη μιας νομοθετικής ρύθμισης, είναι αυτής που θα ευνοεί την εξέλιξη αυτή.

Υποστήριξα και στις δύο προηγούμενες συνεδριάσεις ότι η αρχή του σχεδίου νόμου προκύπτει από το σύνολο των διατάξεων 10 έως 23, που σχετίζονται με την Μονάδα Ελέγχου και συνεχίζω να υποστηρίζω την άποψη αυτή. Αν θα πούμε «ναι» ή «όχι» επί της αρχής στην Ολομέλεια – γιατί εδώ «όχι» θα πούμε – κρίνεται από το πώς κατασταλάζουμε σε σχέση με τις ρυθμίσεις αυτές, αλλά βλέπω, κύριε Υπουργέ, να μην υπάρχουν αλλαγές στο σχέδιο νόμου που έχετε δω, εκτός εάν δεν είμαι αρκετά προσεκτικός. Εγώ σας είπα ότι το βασικό θέμα εδώ είναι η έλλειψη κριτηρίων βάσει των οποίων θα στελεχωθεί το Σώμα, προσθέτω και το στοιχείο ότι, αν είναι ζήτημα επιλογής κάποιου Αξιωματικού που θέλει να υπαχθεί στο νέο Σώμα, εγκυμονείται ο κίνδυνος να ελέγχει περιπτώσεις υποθέσεων εις τις οποίες έπαιξε καίριο ρόλο στη λήψη της απόφασης, για παράδειγμα, ως οικονομικός διευθυντής, ως αρμόδιος, να το πω για να μην κάνω ορολογικό λάθος. Αυτό θα πρέπει να το έχετε αποκλείσει. Το έχει αποκλείσει; Δεν το έχει αποκλείσει. Έχετε κριτήρια; Δεν έχετε. Βάλατε, αφού σας κάναμε, ως Κοινοβουλευτική Αντιπολίτευση, κάποια παρατήρηση; Δεν βάλατε. Είναι ευδιάκριτη η διαφορά οικονομικού ελέγχου από την οικονομική επιθεώρηση; Δεν είναι ευδιάκριτη.

Έχω, λοιπόν, θέματα, παρατηρήσεις να κάνω – τον α΄ ενικό μην το παρεξηγείτε, είμαστε Κοινοβουλευτική Ομάδα – παρατηρούμε αδυναμίες στα άρθρα 10 έως 23 που μας δημιουργούν προβλήματα. Έχουμε διαμορφώσει προτάσεις. Θεωρώ, όμως, ότι ο χώρος και ο χρόνος εις των οποίων οι προτάσεις αυτές θα διατυπωθούν είναι αυτός της Ολομέλειας. Θα εκτιμήσουμε, αν κάποιες από τις προτάσεις θα τις καταθέσουμε και ως εκπρόθεσμη τροπολογία και θα είναι στη διακριτική σας ευχέρεια να τις ενσωματώσουμε. Πάντως, έτσι όπως είναι τώρα και εν συγκρίση με το πρόσφατο ιστορικό των Σωμάτων Ελέγχου με τον ν.4315/2015, δικών σας νομοθετημάτων, εν αντιδιαστολή με τον ν.4407/2016, δημιουργούν θέματα. Έχουμε προβλήματα σε σχέση με τα άρθρα αυτά.

Σας είχαμε παρακαλέσει – νομίζω ότι όχι μόνο εμείς, εγώ άκουσα και τα άλλα κόμματα – στα άρθρα 4 και 5 να προσθέτουν «*οι περιπτώσεις των Αξιωματικών της ΑΣΣΥ*». Έχουν όλα τα δικαιώματα να είναι ενταγμένοι εκεί και δεν υπάρχει κανένα κριτήριο αποκλεισμού τους. Δεν είμαι ο μόνος που το λέω, αν ήμουν ο μόνος που το έλεγα, θα έλεγα ότι έχω κάποιο θέμα, αλλά το λένε όλοι. Συνεπώς, πρέπει να το δείτε. Έχω τοποθετηθεί για πάρα πολλές από τις υπόλοιπες διατάξεις, για μία προς μία στη περασμένη συνεδρίαση και παραπέμπω την Επιτροπή σε αυτό, δηλαδή ό,τι έχω πει σε αυτή την συνεδρίαση, ισχύει και για σήμερα.

Κρατάω ορισμένες σκέψεις που πρέπει να επαναδιατυπώσω, γιατί στο άρθρο 26 που είπε ο κ. Καμμένος ότι εσείς θα πείτε, σας είχαμε πει «ναι» και μάλιστα προσωπικά και ο κ. Δημοσχάκης το ανέφερε και σας είπε ότι θα το ψηφίσει με επιφύλαξη. Εμείς δεν θα το ψηφίσουμε, όχι γιατί δεν είναι σωστό, σωστό είναι. Το έχω κάνει κι εγώ ως Υπουργός επανειλημμένα, να καλύπτεις δαπάνες πριν από εσένα, γιατί ειδάλλως το πρόβλημα είναι στο δρόμο και σε πρόβλημα εκείνοι που τις έχουν υπογράψει, ενώ έτσι έπρεπε να κάνουν. Ωστόσο, σας είχα πει να αλλάξετε τον χρόνο. Τον αλλάξατε; Να πείτε μέχρι την ημέρα αυτή, αλλά λέτε μέχρι ψηφίσεως του νόμου.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Έχουμε κάνει νομοτεχνική βελτίωση και είναι από τις 31/12/2015 μέχρι Νοέμβριο του 2017.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ): Δεν την έχουμε δει, όμως. Θα έρθει στην Ολομέλεια;

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Ναι.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ): Εντάξει. Υπό την προϋπόθεση αυτή θα συμφωνήσουμε.

Τώρα στο άρθρο 30 έχει κάνει επανειλημμένες αναφορές ο κ. Θεοχαρόπουλος και είναι τα αναδρομικά αντισταθμιστικά. Έχει κάνει την τοποθέτησή του, συμφωνώ με αυτήν και την έχω επαναλάβει στην Επιτροπή.

 Θέλουμε να είστε πολύ συγκεκριμένοι για να τοποθετηθούμε, αλλά η παρατήρηση που έκανα, κύριε Υπουργέ, για τα ζητήματα που σχετίζονται με τα ναυπηγεία Σκαραμαγκά ισχύει και εδώ. Δεν μπορείτε να πείτε, δηλαδή, ότι επειδή είναι παλιά σύμβαση προ της απαγορεύσεως των αντισταθμιστικών, επεκτείνεται η ισχύς της και σήμερα και συνεπώς επ΄ αυτής αλλαγές μπορούν να σταθούν, γιατί θα έχετε σίγουρες δικαστικές εμπλοκές, εάν υπάρχουν αντιτιθέμενα συμφέροντα. Άρα, πρέπει να ξέρετε σε σχέση με τα αντισταθμιστικά πώς τοποθετείστε. Έχετε κάνει ρύθμιση που να εκτείνει τη δυνατότητα μεταβατικών διατάξεων για τα αντισταθμιστικά πέραν του έτους 2014; Ποια ρύθμιση είναι αυτή;

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Έχουμε κάνει. Άλλωστε, κύριε Λοβέρδο, θα το φέρουμε στη Βουλή. Αλλιώς, εάν ίσχυε ό,τι υπήρχε μέχρι τώρα, δεν θα χρειαζόταν να έρθει στη Βουλή.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Κύριε Υπουργέ, εδώ είναι δύο τα θέματα. Με το άρθρο 30 κάνετε μια ειδική αναφορά σε συγκεκριμένα αντισταθμιστικά και αυτό είναι γνωστό. Εμείς δεν σας είπαμε όχι, αλλά ότι υπάρχει αοριστία επί του περιεχομένου και άρα δεν θέλουμε να δεσμευτούμε. Εγώ σας λέω και κάτι ακόμα. Πέρα από αυτή τη ρύθμιση, υπάρχει η γενική απαγόρευση, η οποία προέκυψε από ενσωμάτωση Κοινοτικής Οδηγίας για προσβολή των κανόνων του υγιούς ανταγωνισμού.

Μια νομοθετική ρύθμιση – δεν την έχω δει και δεν την έχω υπόψη μου – αν την έχετε κάνει άλλη πλην του άρθρου 30, μπορεί να δίνει νόμιμη βάση στην ενέργειά σας, αλλά καθόλου δεν σημαίνει ότι είναι σύμφωνη με το πνεύμα της γενικής απαγόρευσης για την προσβολή των κανόνων του ανταγωνισμού. Άρα, λοιπόν, εμείς θέλουμε αποσαφήνιση του άρθρου 30, για να ξεκαθαρίσουμε και συνεπώς, κύριε Πρόεδρε, καταλήγω, ότι δεν είμαστε σε θέση. Αν η φορά των σκέψεών μας ήταν θετική, με κριτήριο τα άρθρα 10 - 32, είναι αρνητική με την περαιτέρω επεξεργασία που κάνουμε στα άρθρα 10 - 32.

Επιτέλους, αυτό ισχύει για δύο ειδών πολιτικές τακτικές.

Άκουσα τον Υπουργό στο σχέδιο νόμου για την αλλαγή φύλου να λέει «ναι, επί της αρχής και όχι στα φλέγοντα». Αλλά αυτό είναι εμπαιγμός του Κοινοβουλίου. Δεν μπορώ να σας πω εγώ «ναι, σε όλα τα άρθρα και όχι επί της αρχής» ή «ναι, επί της αρχής και όχι σε όλα τα άρθρα», γιατί αυτό είναι σαν να σας κοροϊδεύω.

Εγώ, λοιπόν, λέω, ότι επειδή την αρχή την καθορίζουν τα άρθρα 10 - 32 και επειδή ως προς αυτά έχουμε επιφυλάξεις και περιμένουμε να δούμε τις εξηγήσεις του Υπουργείου, κρατάμε τις επιφυλάξεις μας και στη σημερινή δεύτερη ανάγνωση και θα διατυπώσουμε την άποψή μας στην Ολομέλεια.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Κούζηλος.

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου – Χρυσή Αυγή): Θα ήθελα να ξεκινήσω με το άρθρο για τους ΑΣΣΥ, όπου εκεί θέλουμε να δούμε, εάν ο κ. Υπουργός θα κάνει κάποιες νομοτεχνικές βελτιώσεις, που έχουν προταθεί και από τους φορείς και από όλες τις πτέρυγες.

Όσον αφορά στο Γ΄ Κεφάλαιο, καθ' όλη τη διάρκεια των συνεδριάσεων είδαμε ότι θα χρειαστεί να προκύψουν αρκετές νομοτεχνικές και θα ξανακάνω την ερώτηση, γιατί εδώ και τόσα χρόνια δεν είχε ξαναγίνει το Σώμα Οικονομικών Επιθεωρητών; Γιατί δεν έχει προχωρήσει ποτέ αυτό;

Η επόμενη ερώτησή μου είναι ενημερωτική, κυρίως, και αφορά στους χειριστές των ελικοπτέρων. Φυσικά και τους χρειάζεται και δεν βλέπουμε να υπάρχει άλλη λύση, γιατί είναι λύση έκτακτης ανάγκης από ό,τι πιστεύουμε η συγκεκριμένη ρύθμιση, αλλά πότε πιστεύετε ότι θα υπάρχουν έτοιμοι εκπαιδευτές πιλότοι, γιατί σίγουρα θα έχουμε αρκετές παραλαβές ελικοπτέρων, κυρίως, Σινούκ αυτό τον καιρό; Μετά από πόσα χρόνια πιστεύετε ότι θα έχουμε, για να μην αντιμετωπίσουμε ξανά το ίδιο πρόβλημα;

Όπως ρύθμιση έκτακτης ανάγκης είναι και η ρύθμιση για τα στρατιωτικά νοσοκομεία, που βλέπουμε ότι υπάρχει ένα γενικό πρόβλημα σχετικά με το ασφαλιστικό σύστημα, το οποίο μεταφέρεται και στα στρατιωτικά νοσοκομεία και δεν έχουμε δει το πότε θα λυθεί το συγκεκριμένο πρόβλημα.

Όσον αφορά στην ΠΟΕΣ, το άρθρο 27, από την πρώτη στιγμή είχαμε πει πως ο συνδικαλιστικός νόμος, που είχατε φέρει, θα δημιουργήσει όλα αυτά τα προβλήματα. Είμαστε κάθετα αντίθετοι στον συνδικαλισμό στις Ένοπλες Δυνάμεις. Σας ζητήσαμε, γιατί είδαμε ότι υπάρχει ένας γενικός διχασμός στις Ένοπλες Δυνάμεις, που τον έφερε η συγκεκριμένη ρύθμιση, να το ξανασκεφτείτε, να αποσύρετε το συγκεκριμένο άρθρο, να βγει η δικαστική απόφαση, να αποφασίσουν τα δικαστήρια και μετά να δούμε πώς θα πράξουμε.

Βλέπουμε ότι η ΠΟΕΣ, όπως έλεγε η ΠΟΜΕΝΣ, θα ζητήσει αναβολή στο δικαστήριο και όντως έγινε. Άρα, δικαστική απόφαση ακόμη δεν έχουμε. Άρα, είμαστε με ένα καταστατικό της ΠΟΕΣ, το οποίο δεν είναι εν ισχύ και δεν έχει εναρμονιστεί. Ξαναρωτάμε το ίδιο. Ποιος έχει νομική ισχύ αυτή τη στιγμή;

Σε σχέση με αυτό που είπαν και άλλες πτέρυγες, για το θέμα των ναυπηγείων, εάν θα γίνει κάποια συνεδρίαση ειδική πάνω στα ναυπηγεία, θα θέλαμε να έχουμε και μια σχετική ενημέρωση σχετικά με της Σύρου, γιατί βλέπουμε, στην αρχή, να υπάρχει ενδιαφέρον από κάποιες συγκεκριμένες εταιρείες και μετά να αποσύρουν το ενδιαφέρον τους. Κομμάτια του Πολεμικού Ναυτικού έχει και η Σύρος, δεν έχει μόνο ο Σκαραμαγκάς. Ο Σκαραμαγκάς έχει το μεγάλο κομμάτι, αλλά και η Σύρος πάντα έχει κάποια προγράμματα και σίγουρα υπάρχουν αρκετοί εργαζόμενοι στη Σύρο.

Γι' αυτό που είπε ο κ. Λοβέρδος, για τα F-16, όλο αυτό ξεκίνησε από μια ερώτηση δική μας, στις 23 Ιουνίου 2017 και η απάντηση ήρθε στις 5 Οκτωβρίου, λίγο πριν το ταξίδι του Πρωθυπουργού, αφού είχε συνεδριάσει η Επιτροπή Εξοπλιστικών. Γι' αυτό δεν μας έκαναν εντύπωση τα λόγια του Τραμπ, ότι θα γίνει εκσυγχρονισμός των F-16. Από τις 7 Φεβρουαρίου, υπάρχει μια συνεννόηση και επικοινωνία με τις αμερικανικές αρχές, ώστε να υπάρξει σύναψη διακρατικής συμφωνίας και η εκτιμώμενη δαπάνη είναι 1,5 με 2 δις. Άρα, το κόστος το ξέραμε και τι συζητάμε τώρα; Αφού ήταν γνωστό ότι θα πάμε στην Αμερική και θα τους πάμε κι ένα δωράκι.

Εκεί προκύπτει και ένα άλλο θέμα το οποίο αφορά στον κ. Βίτσα, γιατί ο κ. Βίτσας, απ' ό,τι ξέρουμε, ασχολείται. Υπάρχει ένα άλλο πρόγραμμα στην ΕΑΒ, το Horizon, το οποίο, αν θυμάμαι καλά, το πέρας του θα είναι γύρω στα 2023. Έχετε πει πολλές φορές για την κακή διαχείριση χρόνου, υλικών και διάφορων άλλων θεμάτων από την αμυντική βιομηχανία. Θα μπορέσει να υποστηρίξει ένα τέτοιο πρόγραμμα;

Βασικά είναι πάρα πολύ μικρό το κόστος, γιατί είπατε ότι το 30% θα πάει στην ΕΑΒ, απ' ό,τι έχουμε δει. Θα μπορέσει η ΕΑΒ να υποστηρίξει ένα τέτοιο πολύ μεγάλο πρόγραμμα; Γιατί αν πούμε ότι θα πάρει τις καλωδιώσεις, σίγουρα χρειάζεται και χώρο και χρόνο. Υπάρχει κάποιο χρονοδιάγραμμα, υπάρχει κάτι στην ΕΑΒ που αυτή τη στιγμή να ξέρουμε ότι σίγουρα θα φέρει εις πέρας; Αν θυμάμαι καλά, λέτε ότι το 2019 θα έχουμε τις πρώτες παραλαβές. Από την Αμερική ή από την ΕΑΒ; Γιατί μπορεί να έρθει από την Αμερική η ανακατασκευή του 70% και να κολλήσει στο 30%, που θα πάρει η ΕΑΒ και οι ιδιώτες.

Είναι βασικά ερωτήματα αυτά που θέτουμε, αυτή τη στιγμή. Έχει σχέση να κάνει συν με τα αντισταθμιστικά, που λέγαμε τις άλλες φορές. Αντισταθμιστικά σημαίνει όλο το μαύρο χρήμα που υπήρχε και το έχει πει και ο κ. Καμμένος κι εσείς, απ' ό,τι θυμάμαι, κύριε Βίτσα. Βγαίνει ο κ. Καμμένος και λέει ότι θα υπάρχουν αντισταθμιστικά. Έρχεται και επιβεβαιώνει αυτά που έλεγε και αν υπάρχουν, πόσο θα είναι; Είναι πολύ απλές οι ερωτήσεις που γεννιούνται, γιατί έρχονται σε αντίθεση με αυτά που έχετε πει εσείς οι ίδιοι.

Γενικότερα, για το νομοσχέδιο, περιμέναμε να έχει και άλλες ρυθμίσεις ή να λύνει προβλήματα και θέματα των Ενόπλων Δυνάμεων. Βλέπουμε ότι υπάρχουν διατάξεις που σίγουρα είναι θετικές, αλλά βλέπουμε και άλλα σημεία, όπως το άρθρο 27, το οποίο αυτό, που κάνετε και προσπαθείτε από την πρώτη μέρα που δημιουργήθηκε ο συνδικαλιστικός νόμος, είναι να επιβάλλετε την κυβερνητική σας πολιτική. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει η κυρία Κανέλλη.

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): Θα ήθελα να σας επισημάνω ότι πρέπει να είμαστε αναλυτικοί όσο γίνεται, διότι σε αυτή τη β’ ανάγνωση υποτίθεται ότι μπορούμε να συνεισφέρουμε σε ορισμένα πράγματα. Θα χρειαζόμουν περισσότερο από ώρα για να τα αναλύσω, γιατί το νομοσχέδιο δεν είναι μικρό, για να έχουμε και συναίσθηση.

Κύριε Υπουργέ, είχαμε και μια – δυο εξελίξεις τον τελευταίο καιρό, που δείχνουν τι πάει να πει «αντισταθμιστικά οφέλη», «επένδυση σε συμμαχίες», πόσο συμμετέχουμε και πόσο κεντρικής αξίας είναι αυτά τα πράγματα και πού καταλήγουν.

Θυμίζω σε όλους εδώ μέσα, γιατί είμαστε χώρα μέλος του ΝΑΤΟ, όταν παίρναμε εμμέσως μέρος στο βομβαρδισμό της Γιουγκοσλαβίας, ως χώρα του ΝΑΤΟ, με λαό αντιστεκόμενο στο δρόμο σε αυτές τις διαδικασίες, όταν φτιαχνόταν το Κόσσοβο και διαλυόταν όλη η μεταπολεμική συνοριακή γραμμή στα Βαλκάνια, φαντάζομαι ότι ακόμη και σήμερα εξεγείρεστε και από τη θέση του Υπουργού, με εκείνον τον διαβόητο τίτλο «παράπλευρες απώλειες». Ο κ. Wesley Clark, όμως, που τον έφτιαξε, Γενικός Αρχηγός του ΝΑΤΟ τότε, που έδινε και τις εντολές, για να φτιάχνει και τον όρο «παράπλευρες απώλειες», τώρα μαθαίνουμε ότι έχει γίνει businessman. Έχει πάει στο Κόσσοβο, ζητά τα ¾ του εδάφους του Κοσσόβου, για να αεριοποιεί υπογείως τον άνθρακα και να παράγει diesel – είναι και πολύ χαρούμενος για αυτό, αυτός ο γενικός επιτελάρχης – λέγεται «Envidity», για να έχει συναίσθηση ο λαός, ακόμη και όταν δεν νομοθετούνται τα αντισταθμιστικά οφέλη, τί σημαίνει αντισταθμιστικό όφελος να είσαι νατοϊκό τσιράκι και να το παίζεις ότι είσαι σύμμαχος. Φτιάχνεις τον επόμενο ενεργειακό businessman σε κάποια περιοχή του Αιγαίου, σε κάποια περιοχή των Βαλκανίων. Αυτός διάλεξε το Κόσσοβο.

Το λέω, διότι ο δικός μας Υπουργός Οικονομικών δεν θα πάει στην τρόικα σήμερα, θα πάει στην Ήπειρο να μιλήσει για την ανάπτυξη. Λίγο παραπάνω, την ανάπτυξη την έχει πάρει το ΝΑΤΟ, με εταιρεία του τότε επιτελάρχη, βομβάρδισε, ισοπέδωσε και τώρα κάνει επενδύσεις. Αυτό, για το πνεύμα κάθε φορά που μιλάμε για νατοϊκές ανάγκες, που μιλάμε για κάλυψη υποχρεώσεων και αντισταθμιστικά οφέλη, που έρχονται αυτοί οι «μεγάλοι ευεργέτες» και μας δίνουν εδώ, για να έχουμε και μια συναίσθηση.

Λοιπόν, αφού διαλύθηκε η σύνταξη, η κοινωνική ασφάλιση, τα μετοχικά ταμεία, τα μερίσματα της οικονομικής και επαγγελματικής αποκατάστασης, έρχεστε στο άρθρο 1 και δίνετε στους στρατιωτικούς τη δυνατότητα να μείνουν 5 χρόνια. Μάλιστα, τους πετάτε το μπαλάκι, επειδή δεν μπορούν να βγουν στη σύνταξη, για να επιζήσουν, τους λέτε «έλα εσύ και διάλεξε μόνος σου να κάτσεις άλλα 5 χρόνια».

Εδώ οφείλω να ομολογήσω ότι θα ελέγξω λιγότερο εσάς, που η πρόθεσή σας είναι σαφής να ισοσταθμίσετε τη δυνατότητα ότι δεν μπορούν να ζήσουν και θα ελέγξω κάπως τους συνδικαλιστές. Τους φέραμε εδώ και δεν ακούσαμε τη θέση των στρατιωτικών συνδικαλιστών απέναντι στο πρόβλημα. Είναι ικανοποιημένοι με αυτή τη ρύθμιση; Δεν φέρατε καμιά ρύθμιση, που να λέει ότι αποκαθίσταται το συνταξιοδοτικό καθεστώς των στρατιωτικών. Οπότε όσον αφορά στο άρθρο 1, θα πούμε «όχι». Όσον αφορά στο άρθρο 2, δεν θα είμαι αναλυτική, θα πούμε «ναι».

Όσον αφορά στο άρθρο 3, επισημάναμε ότι είναι φωτογραφική και ψηφοθηρική η διάταξη. Δεν μας ακούσατε, οπότε θα πούμε «όχι».

 Πάμε στο άρθρο 4. Εδώ έχουμε μια νέα τοποθέτηση εμείς και θα σας παρακαλέσω να την προσέξετε. Σ' αυτή την τροποποίηση του άρθρου 27 του ν.3883/2010, που επιχειρείται η αποκατάσταση των Αξιωματικών που προέρχονται από τις Σχολές των Υπαξιωματικών, συνηγορούν και η ΠΟΜΕΝΣ και η ΠΟΕΣ, και ενώ συνηγορούν, φέρνουν διαφορετικά κείμενα, και εκεί εγώ έχω πρόβλημα. Και ενώ είχα τοποθετηθεί αλλιώς, είμαστε υποχρεωμένοι ως Κόμμα να επανατοποθετηθούμε. Εφόσον η διαφορετική μεταχείριση αφορά μόνο στους καταταγέντες ενώσεως δύο ετών, δηλαδή του 1990 και του 1989, συμφωνούμε να αποκατασταθεί η αδικία. Από την ώρα, όμως, που οι Ενώσεις έρχονται και μας φέρνουν διαφορετικά κείμενα, κανονικά θα σας προτείναμε να το πάρετε πίσω το κείμενο και να το ξαναφέρετε με νέα πρόταση, μέχρι να γίνει η Ολομέλεια, για να είμαστε «εν αγαστή» συνεργασία. Αν δεν γίνει και μείνει ως έχει, θα σας πούμε ένα «παρών», γιατί θυμίζω ότι προφορικά ο κ. Τσουκαράκης, είχε μιλήσει μόνο για τη διαφορά που αφορά στο 1990.

Στο άρθρο 5, θα μπορούσα να μιλάω πάρα πολλή ώρα. Θα σας πω συνοπτικά και θα τοποθετηθώ στην Ολομέλεια. Έχετε οκτώ παραγράφους σε αυτό το άρθρο. Σας λέμε «ναι» στην παρ.1 και «όχι» στις υπόλοιπες. Μπορώ να το τεκμηριώσω, λέγοντάς σας ότι η τακτική που ακολουθείτε δεν είναι διαφορετική από των προηγούμενων κυβερνήσεων. Θα το περίμενε κανένας να είναι διαφορετικά, δεν είναι. Ικανοποιείτε αιτήματα, φέρετε μια διάταξη, η οποία μετά ακολουθείται από άλλη διάταξη – όπως καλή ώρα – η επόμενη είναι όμοια για εναρμόνιση με την προηγούμενη και η κατηγορία των στρατιωτικών που αδικείται τα «βάζει» με την ευνοημένη, με τα γνωστά αποτελέσματα. Αν αυτό συμβαίνει στην νομοθέτηση, μετά γιατί να απορήσω εγώ που η ΠΟΕΣ και ο ένας και ο άλλος έχουν, ως κατηγορίες στρατιωτικών, διαφορετικά αιτήματα; Θα σας πούμε, λοιπόν, «ναι» στο 1, «όχι» στα υπόλοιπα, με βάση τον Κανονισμό, θα συμπαρασύρει το «όχι» το σύνολο ενός «ναι».

Στο άρθρο 6. Πάμε στις οργανικές θέσεις των στρατιωτικών ιερέων. Ειλικρινά σας το λέω, εμένα με ξέρετε, θρησκευάμενη είμαι, δηλωμένο το ‘χω. Δεν λέω κάτι πρωτότυπο, είμαι και Βουλευτής του ΚΚΕ. Προκύπτει από πουθενά και το φέρνετε εδώ μέσα με ρύθμιση ότι η θρησκευτική πίστη πρέπει να διασφαλίζεται δια της επιβολής; Γιατί εγώ αυτό βλέπω. Ειλικρινά σας το λέω, φέρνετε να υπάρχει έκδοση διαταγών που να αφορούν στην οργάνωση θρησκείας, λατρείας και την θρησκευτική διδασκαλία στις Ένοπλες Δυνάμεις.

Αυτό είναι επιβολή. Πείτε μου οι κοσμικές πτυχές της έκδοσης διαταγής, από πότε μπορεί ρεαλιστικά να αφορούν στις μεταφυσικές ανησυχίες του στρατεύματος; Για να μην τρελαθώ, δηλαδή. Μιλάμε για ελευθερία συνείδησης. Άρα, μπορεί να υπάρχουν διαφορετικών θρησκευτικών πεποιθήσεων Αξιωματικοί, διαφορετικών θρησκευμάτων, ο καθένας πρέπει να έχει τη δυνατότητα να τις ασκεί αυτές και ως εκεί. Και έρχεστε και φέρνετε ένα ολόκληρο σκεπτικό, το οποίο καταλήγει σε ψυχαναγκασμό. Γιατί; Είναι εντελώς διαφορετικό πράγμα, ένας στρατευμένος ή ένα στέλεχος να συμμετέχει ή όχι σε θρησκευτικές εκδηλώσεις εκτός υπηρεσίας, επιλέγοντας δόγμα, ναό, τελετουργικό, ενώ στον χώρο της απόλυτης ομοιομορφίας ενός στρατεύματος, στον χώρο των στρατοπέδων, αν κάποιος αρνηθεί να συμμετάσχει σε τέτοιες για λόγους θρησκευτικής συνείδησης, τον βγάζετε στην «σέντρα» ή δεν τον βγάζετε, δηλαδή;

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Πού τα αναφέρει αυτά το σχέδιο νόμου; Δεν τα αναφέρει αυτά.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Τον υποχρεώνετε να διαφοροποιείται σε ένα χώρο ομοιομορφίας; Να σας πω γιατί, ακούστε με. Είναι η αιτιολόγηση που σας κάμω εγώ για την άρνηση, διότι φέρνετε στο Συμβούλιο των Αρχηγών των Γενικών Επιτελείων να κρίνει τον Ταξίαρχο του Κοινού Σώματος Στρατιωτικών Ιερέων για την παραμονή του. Και ερχόμαστε και λέμε: Ποτέ θεσμοθετήθηκαν οι στρατιωτικοί ιερείς; Πότε; Τον καιρό της χούντας. Έχετε καμία εκκλησιαστική τοποθέτηση τον καιρό της χούντας, που να είναι δημοκρατική; Ή θα κρατηθούμε από λαϊκούς κληρικούς την εποχή του ΕΑΜ; Θέλουμε Στρατιωτικό Σώμα Ιερέων και όχι ιερείς στο στράτευμα; Και μάλιστα να φτάνουν μέχρι τον ανώτατο βαθμό; Σας λέμε «όχι». Στο άρθρο 7 θα σας πούμε «ναι».

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Άρα η πρόταση είναι να καταργηθεί το Σώμα;

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Ερχόμαστε τώρα στο Β΄ κεφάλαιο, στις ρυθμίσεις θεμάτων οικονομικής μέριμνας και λογιστικού. Κοιτάξτε, δεν έχουμε κάποιον λόγο να σας λέμε ότι δεν μπορείτε ή δεν πρέπει να πωλείται άχρηστο υλικό, το οποίο υπάρχει και να το παραχωρείτε. Έχουμε όμως ένα πρόβλημα – σας το είπα – με τα δημευμένα όπλα και αυτό παραμένει. Είναι πολύ απλουστευτικό, κατά τη γνώμη μας, η πώλησή τους να παραπέμπεται στον ν.2168/1993, γιατί, κατά τη γνώμη μας, αυτός ο νόμος δεν καλύπτει όλη την γκάμα.

Αν είχαμε έναν άλλο νόμο, θα μπορούσαμε να σας πούμε «ναι». Ταυτόχρονα, με τον τρόπο με τον οποίο γίνεται, χάνουν οι Απόστρατοι από τη διάθεση στα Μετοχικά Ταμεία Στρατού, με τις πενιχρές συντάξεις, κάποια έσοδα. Θα σας πούμε «κατά».

Αν πάμε στο άρθρο 9, πάλι θα σας πούμε «όχι». Γιατί ακριβώς η προσθήκη που φέρνει στο άρθρο 39 του νόμου 3978 παραπέμπει στο διορθωμένο προηγούμενο, οπότε αναγκαστικά θα σας πούμε και εδώ «όχι».

 Συνεχίζουμε με τη Σύσταση του Σώματος Οικονομικών Επιθεωρητών. Εδώ έχετε κεντήσει, «κεντήσατε». Βάζετε την αντίληψη ότι για όλα δεν φταίει ούτε το σύστημα το πολιτικό ούτε το οικονομικό μας σύστημα ούτε οι πολιτικές επιλογές, φταίει η διαφθορά. Και τώρα θα φτιάξουμε μια υπηρεσία και αφαιρείται από το Σώμα Οικονομικών Επιθεωρητών των Ενόπλων Δυνάμεων την αντίληψη ότι μπορούν να ελέγξουν και τη διαφθορά και αυτούς που τα «πιάνουν», και εάν τα «πιάνουν», και εάν δεν τα «πιάνουν», πώς θα τα «πιάνουν», δηλαδή, συγκλείνοντας συνεχώς σε στρατηγικές επιλογές του κεφαλαίου, παίζεται αυτό το έργο, το αφήγημα που σας αρέσει πολύ καλά να κάνετε, που είναι η διαφορά και η διαπλοκή.

Πέστε ότι πιάνετε τα σκάνδαλα διαφθοράς με το νέο Σώμα. Τα άλλα σκάνδαλα; Αυτά που δεν αφορούν στο Σώμα που είναι βασικές, κεντρικές πολιτικές επιλογές; Μόλις τώρα σας το είπα τι μπορεί να συμβεί από όλες αυτές τις ιστορίες. Το σκάνδαλο με τα έξοδα που γίνεται από το Υπουργείο για τη συμμετοχή ελληνικών στρατιωτικών δυνάμεων σε αποστολές του ΝΑΤΟ και της Ευρωπαϊκής Ένωσης, σε εποχές που εσείς λέτε ότι δεν έχουμε λεφτά; Και όμως ξοδεύουμε και στέλνουμε στρατά να βοηθήσουμε τους αδύναμους. Δεν θέλω να κάνω παραπομπή στην επικαιρότητα, μακριά από μένα. Ούτε για τις θέσεις εργασίας και διάφορα τέτοια που ακούστηκαν τις τελευταίες μέρες, αλλά μήπως δεν είναι το ίδιο; Να στέλνεις τα στρατά σου, όπου σου απαιτούν αλλότρια συμφέροντα; Ε! κάτι κοστίζει και αυτό. «Παρών» θα σας πούμε, γιατί ο τρόπος με τον οποίο το έχετε δομήσει, δυστυχώς, δεν μπορεί να είναι πραγματικά ανατρεπτικός.

Εάν πάμε τώρα στο άρθρο 24, για τις μεταθέσεις εξωτερικού. Θα μπορούσατε να έχετε βάλει αυστηρά τους οικογενειακούς λόγους. Δεν τους βάλατε. Η υπέρβαση θα έπρεπε να αφορά ρητά οικογενειακούς λόγους και να είναι σχετικά περιορισμένης χρονικής διάρκειας – πρόκειται για τις μεταθέσεις – για την παράταση της παραμονής στις μεταθέσεις εξωτερικού. Η υπέρβαση της συνολικής διάρκειας παραμονής κάποιου στην Κύπρο μπορεί να αφορά, για παράδειγμα, και χρόνια ή μόνο μερικούς μήνες; Εγώ από πού θα βγάλω το συμπέρασμα, αν είναι χρόνια ή μήνες; Μπορούσε να προβλέπεται στο άρθρο. Θα σας πούμε «ναι», με την επισήμανση αυτή, αν θέλετε να είμαστε και δημιουργικοί.

Στο άρθρο 25, θα σας πούμε «ναι». Στο άρθρο 26, θα σας πούμε «ναι».

Στο άρθρο 27, επιμένουμε που σας το είπαμε, ότι έχετε πρόβλημα με την παρ.1, που αφαιρεί τη δυνατότητα Ίδρυσης Ενώσεως Περιφερειών, περιορίζοντάς την μόνο σε Ενώσεις Περιφερειακών Ενοτήτων. Κατά την άποψή μας, κρύβει σκοπιμότητα. Εμείς σας το είπαμε συμφωνούμε να υπάρχει μια Ομοσπονδία, όλες οι πρωτοβάθμιες να υπάγονται και να εντάσσονται σε αυτήν και όταν εκεί που υπηρετεί ένας στρατιωτικός δεν υπάρχει σωματείο, να μαζεύει κάποιους να φτιάχνει μια ένωση, να γράφονται μέλη και να υπάγονται σε αυτή την μια Ομοσπονδία.

Δεν θα μπούμε στη διελκυστίνδα. Ξέρουμε ότι η Νέα Δημοκρατία υποστηρίζει με κάποια μέλη της, ότι θέλει να κρατήσει για λόγους δικούς της την μία από τις δυο. Εσείς θέλετε να μην υπάρχει επίδραση δια του συνδικαλισμού, τελικά θα την πληρώσουν οι συνδικαλιστές και «θα πάει περίπατο» η δική μας αντίληψη ότι ναι, πρέπει οι στρατιωτικοί να μπορούν να διεκδικούν αυτά, που χρειάζονται. Παρά ταύτα, θα σας πούμε «ναι», γιατί δεν έχουμε καμία διάθεση να ερμηνευθεί η μη σύμπραξη σε αυτή τη διελκυστίνδα μεταξύ σας, το αν θα είναι μια, το αν θα είναι δύο, αν θα είναι η παλιά ή αν θα είναι καινούργια, θα πάνε στα δικαστήρια, δεν θα πάνε στο δικαστήρια. Νομοθέτηση και διοίκηση στρατιωτικού έμψυχου δυναμικού που καταφεύγει στα δικαστήρια, για να λύσει τα προβλήματά του από βιοτικά μέχρι συνδικαλιστικά, κάπου πάσχει.

Στις καταργούμενες διατάξεις, φυσικά, θα σας πούμε «παρών» και θα τοποθετηθώ στην Ολομέλεια για τα αντισταθμιστικά οφέλη, και για να σας επιτρέψω λίγο χρόνο και για να σας επισημάνω ότι το εξετάσαμε από εδώ, το είδαμε από εκεί, είδαμε και την ανάλυση, είδαμε και το τι ζητάνε στη δίκη. Άποψή μας είναι ότι και η αναβολή, που πάρθηκε, μάλλον σχετίζεται με τη ψήφιση του παρόντος νομοσχεδίου. Μοιάζει να φαινόμαστε ότι είμαστε ωφελημένοι, αλλά κατά την άποψη μας και μένει πάγια η στάση, αν δεν έχουμε μια δικιά μας κεντρική αμυντική βιομηχανία, η οποία να περιλαμβάνει τα πάντα, ούτε στο θέμα των τηλεπικοινωνιών θα καταλήγατε να ψάχνετε, όπως φέρατε την τροπολογία, ανάμεσα στις ιδιωτικές εταιρείες ποια είναι η καλύτερη και ποια θα κάνει την αναβάθμιση, για να σας εξυπηρετήσει ούτε θα υπήρχε τόσο έμψυχο δυναμικό τόσο εξειδικευμένο τεχνικό προσωπικό να μην είναι σε θέση και να μην χρειαζόμαστε αντισταθμιστικά οφέλη.

Είναι κολοσσός, το σεβόμαστε με την έννοια ότι πάτε να τα βάλετε τώρα με κάποιον από τον οποίο, λανθασμένα πολιτικά – με το οποίο είμαστε κάθετα αντίθετοι – έχετε εξαρτήσει το σύνολο της αμυντικής ικανότητας της χώρας. Από κολοσσούς εξαρτιέστε, από συνασπισμούς τύπου ΝΑΤΟ εξαρτιέστε, από τοποθέτηση των συμφερόντων της χώρας εκ των πραγμάτων, τάχα μου, δήθεν, επιφανειακά σε συστράτευση, ενώ από πίσω άλλοι ωφελούνται συστηματικά. Και εμείς θα ψάχνουμε τη διαφθορά και κανένα διεφθαρμένο Αξιωματικό, για να πούμε ότι καθαρίσαμε το στράτευμα, όταν ολόκληρος ο προσανατολισμός δεν είναι ούτε αμυντικός ούτε πατριωτικός μόνο ούτε υπερασπίζεται τα σύνορα της χώρας όντας μέσα σε ένα ΝΑΤΟ που το ξέρετε καλύτερα από εμένα ότι δεν αναγνωρίζει σύνορο στο Αιγαίο. Και μπορεί να σου φέρει αντισταθμιστικά και να φτιάχνεις predators, δηλαδή, μη επανδρωμένα που βομβαρδίζουν οπουδήποτε, μπορεί να σου επεκτείνει και τη Σούδα ο Αμερικανός με πολύ μεγάλη χαρά και καλοσύνη και εσύ να νομίζεις ότι κάτι κερδίζεις από αυτά, για να γίνεις το επόμενο Κόσοβο, το οποίο θα δίνει το υπέδαφος, τους κατοίκους, το έδαφος, τη γη, τον αέρα, για να φτιάχνεται η Bondsteel και να καυχιόνται οι Αμερικάνοι ότι τη βλέπουν από μακριά σαν το Σινικό Τείχος.

Μέχρι εδώ, κύριε Πρόεδρε, τα υπόλοιπα στην Ολομέλεια. Νομίζω ότι αν δεν πάμε σε κατ’ άρθρον ψήφιση εδώ, καλύτερα να επιφυλαχθούμε για την Ολομέλεια, μήπως και κάτι γίνει.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Συνήθως δεν πηγαίνουμε σε κατ’ άρθρον ψήφιση στην Επιτροπή.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Οπότε θα πούμε τις λεπτομέρειες, όπως είχαμε ψηφίσει πιο πριν με μια αλλαγή.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝΕΛ): Κυρίες και κύριοι συνάδελφοι, αγαπητοί επιτελείς του Υπουργείου Εθνικής Άμυνας, θα μπορούσα να μιλήσω και από το έδρανο κάτω. Προτίμησα να ανέβω στο βήμα, για να μπορώ να κοιτάζω στα μάτια τον Εισηγητή της Νέας Δημοκρατίας, τον κ. Δημοσχάκη, και να του πω ότι τα επιχειρήματα, τα οποία εξέφρασε από αυτό το βήμα για τα άρθρα του παρόντος νομοσχεδίου, που σε αυτή την αίθουσα επεξεργαζόμαστε και συζητάμε, μάλλον είναι έωλα και στην χειρότερη περίπτωση αποτελούν αντιπολιτευτική τακτική, σε μια Επιτροπή στην οποία καταβάλαμε όλοι φιλότιμη προσπάθεια, προκειμένου να διαμορφώσουμε ενωτικό κλίμα μιας και οι Ένοπλες Δυνάμεις, αποτελούν εθνικά κυρίαρχο φορέα στον οποίον θα πρέπει να είμαστε πάρα πολύ προσεκτικοί όταν μιλάμε και αναφερόμαστε κυρίως, σε ρυθμίσεις που προβλέπει αυτό το νομοσχέδιο και που αφορούν όλους όσους υπηρετούν στις Ένοπλες Δυνάμεις.

Βεβαίως, θα ξεκινήσω από εκείνο το οποίο ελέχθη σχετικά με το ότι δεν θα έπρεπε το Σώμα των Οικονομικών Επιθεωρητών που συστήνεται με το παρόν νομοσχέδιο και ρυθμίζει θέματα λοβιτούρας και ρεμούλας, τα οποία ενδεχομένως να προκύψουν, όπως και στο παρελθόν με τις προηγούμενες κυβερνήσεις, κακώς είπε ο κ. Δημοσχάκης ότι ανήκει στον Υπουργό. Θα του θυμίσω, λοιπόν, και αν μπορεί να μας πει, γιατί δεν κατέκρινε και το ΣΔΟΕ, το οποίο ανήκει στον Υπουργό Οικονομικών; Γιατί δεν κατέκρινε ως παλιός στα ύπατα αξιώματα υπηρετώντας την ΕΛΑΣ και το Σώμα της Διεύθυνσης Οικονομικής Αστυνομίας, το οποίο επίσης ανήκει στον Υπουργό, στον κ. Τόσκα.

Δεν μπορώ να καταλάβω, γιατί αυτό το αντιπολιτευτικό μένος και δεν μπορώ να καταλάβω σε τι εξαπάτησε ο Πρόεδρος των «Ανεξαρτήτων Ελλήνων» και Υπουργός Εθνικής Άμυνας, τον ελληνικό λαό και τους υπηρετούντες στις Ένοπλες Δυνάμεις, όπως είπατε, όταν επίσης στηρίζετε επεκτείνοντας αυτό το έωλο και αντιπολιτευτικό επιχείρημά σας, λέγοντας ότι στερεί από τους στρατιωτικούς εκείνα, τα οποία πρέπει να αποδώσει – μιλήσατε για επιδόματα – είπατε ότι θα στείλουμε τον κόσμο στα δικαστήρια, κάνοντας κριτική χωρίς επιχειρήματα, ξεχνώντας ότι θα πρέπει να κάνετε την αυτοκριτική σας στη βάση των δικών σας πολιτικών του παρελθόντος, όπου πραγματικά προκαλέσατε την απόφαση εις τους υπηρετούντες στις Ένοπλες Δυνάμεις να προσφύγουν στα δικαστήρια, να καταγράψουν και να αιτιολογήσουν επαρκώς την ανάλγητη πολιτική, την οποία εφαρμόσατε σε αυτούς, να τους περικόψετε από τα δεδουλευμένα τους τον κόπο τους και τον ιδρώτα τους και να μην τους τα αποδώσετε παρά μόνο στο 50%, να διαμαρτύρεστε, γιατί δεν αποδίδουμε εμείς το άλλο 50%, μιας και είμαστε εμείς που εφαρμόζουμε σήμερα την απόφαση του Συμβουλίου της Επικρατείας.

Όλα αυτά, κύριε Δημοσχάκη, πραγματικά, στο λόγο σας θα έχουν αντίλογο, στο βάρος το οποίο προσπαθείτε να προκαλέσετε σε αυτή την κυβερνητική πολιτική και πρακτική θα έχουν και αντίβαρο, να το γνωρίζετε. Βέβαια, δεν ξέρω, γιατί ειπώθηκε από τον αξιότιμο, κ. Λοβέρδο – τον οποίο απεριόριστα εκτιμώ – το γεγονός ότι ο Πρόεδρος των «Ανεξαρτήτων Ελλήνων» ψήφισε «ναι» επί της αρχής, αλλά «όχι» επί των άρθρων – άσχετο το θέμα, βέβαια, αλλά υποχρεούμαι να απαντήσω – του νομοσχεδίου που προσφάτως ψήφισε η Βουλή και αφορούσε την νομική αναγνώριση ταυτότητας φύλου.

Αλήθεια, όταν ψηφίζουμε ένα νομοσχέδιο επί της αρχής, ένα νομοσχέδιο το οποίο αναφέρεται στα δικαιώματα του ανθρώπου, είτε αυτά τα δικαιώματα αποτελούνται και ρυθμίζονται μέσα από άρθρα, τα οποία εμείς διαφωνούμε είτε αυτά τα δικαιώματα αφορούν στον άνθρωπο-παιδί, τα οποία εμείς δεχόμεθα και υπερψηφίζουμε, δεν θα πρέπει να ψηφίζουμε επί της αρχής, όταν διαφωνούμε με κάποια άρθρα και συμφωνούμε με κάποια άλλα;

Δεν ξέρω από πού αντλείτε το επιχείρημα ότι ο Πρόεδρος των «Ανεξαρτήτων Ελλήνων» κορόιδεψε, επειδή έτσι λειτούργησε και αυτός και όλη η Κοινοβουλευτική του Ομάδα. Νέος βουλευτής είμαι βέβαια, μαθαίνω, αλλά αν κάπου κριτική μου δεν στηρίζεται σε βάσιμα επιχειρήματα, την παραθέτω σε συζήτηση περαιτέρω, εδώ ή άλλου.

Ερχόμενος, τώρα, κύριε Πρόεδρε, στις γενικές επισημάνσεις του παρόντος νομοσχεδίου, γιατί στην κατά άρθρον συζήτηση ανέπτυξα τις θέσεις μας άρθρο προς άρθρο, θέλω να ξεκινήσω λέγοντας και παρατηρώντας ότι η προσπάθεια επίλυσης χρονιζόντων προβλημάτων των Ενόπλων Δυνάμεων, που επιχειρεί το παρόν νομοσχέδιο, αποδείχθηκε τόσο κατά τη διάρκεια των συζητήσεων στην Επιτροπή, αλλά κυρίως, κατά την ακρόαση των φορέων, όπου η συντριπτική πλειοψηφία των οποίων κατέγραψε ως θετικές τις προτεινόμενες νομοθετικές ρυθμίσεις.

Και από τον πλέον δύσπιστο παρατηρητή έγινε αποδεκτό, πως ο γνώμονας με τον οποίον προτείνεται η συμπλήρωση των νομοθετικών κενών προγενέστερων νόμων ή η αποκατάσταση των στρεβλώσεων και ο εκσυγχρονισμός, γενικότερα, του θεσμικού πλαισίου λειτουργίας των Ενόπλων Δυνάμεων, γίνεται με επιδιωκόμενο σκοπό την ωφέλεια των Ενόπλων Δυνάμεων και της χώρας, εν γένει.

Γιατί, πώς αλλιώς εκτός από «επωφελής» θα μπορούσε να χαρακτηριστεί η σύσταση ενός κοινού Σώματος Οικονομικών Επιθεωρητών με διοικητική αυτοτέλεια και άκρως αυξημένη επιχειρησιακή δυνατότητα; Η καθορισμένη αποστολή και οι εκχωρημένες αρμοδιότητες του Σώματος αυτού αποτελούν εγγύηση για την αποτροπή φαινομένων διαφθοράς και διαπλοκής. Η προϋπόθεση ύπαρξης αυξημένων επιστημονικών και επαγγελματικών προσόντων για όσους θα υπηρετούν στο Σώμα αυτό εξασφαλίζει τη δυνατότητα ουσιαστικών και αποτελεσματικών ελέγχων των διαχειρίσεων των Ενόπλων Δυνάμεων.

Η γόνιμη ανταλλαγή απόψεων μεταξύ των σχολιαστών και η τελική επιδοκιμασία τους για το περιεχόμενο της προτεινόμενης ρύθμισης αποτελεί επιβράβευση όσων συμμετείχαν στο σχεδιασμό της. Η θεσμοθέτηση της τομής αυτής στο χώρο των Ενόπλων Δυνάμεων θα έπρεπε να είχε λάβει χώρα προ πολλού. Η δημιουργία της υπηρεσίας αυτής, καθώς και του Σώματος που θα την στελεχώνει, συμπορεύεται με την ευρύτερη προσπάθεια της Κυβέρνησης για την αποτροπή φαινομένων διαφθοράς και διαπλοκής, καθώς επίσης, και για τη διερεύνηση οικονομικών εγκλημάτων που βλάπτουν τα συμφέροντα του Υπουργείου Εθνικής Άμυνας και των Ενόπλων Δυνάμεων, γενικότερα. Θεωρώ εποικοδομητική την πρόταση σχετικά με το χαρακτηρισμό των Αξιωματικών του Σώματος αυτού, ως ανακριτικών υπαλλήλων, τίτλος που θα προσδώσει το αναγκαίο ειδικό βάρος στις ανακριτικές πράξεις που αυτοί θα εκτελούν, κατόπιν εισαγγελικών παραγγελιών. Με την ίδια προσέγγιση θα πρέπει να αντιμετωπιστεί και η προτεινόμενη υποχρεωτικότητα μεταβίβασης πληροφοριών από και προς το Σώμα άλλων Ελεγκτικών Μηχανισμών για αποτελέσματα ελέγχων από τα οποία προκύπτει εμπλοκή στελεχών των Ενόπλων Δυνάμεων, αλλά και εν γένει υπαλλήλων δημοσίου και ιδιωτικού τομέα.

Μια νομοτεχνική βελτίωση θα μπορούσε, ίσως, να κινηθεί προς αυτή την κατεύθυνση, εξασφαλίζοντας στο Σώμα έτι περαιτέρω ουσιώδεις δραστηριότητες. Τα προβλεπόμενα στα άρθρα 16 και 17 αυξημένα τυπικά προσόντα, τα οποία θα πρέπει να κατέχουν οι υποψήφιοι για τις θέσεις Διευθυντών και Υποδιευθυντών της συγκεκριμένης υπηρεσίας, καταδεικνύουν την πρόθεση του νομοθέτη να προσδώσει σε αυτήν αυξημένο ειδικό βάρος, ικανό να ανταποκριθεί στις εξειδικευμένες αρμοδιότητές της. Η προσπάθεια εξασφάλισης της πεποίθησης στα στελέχη των Ενόπλων Δυνάμεων της ύπαρξης απόλυτης αξιοκρατίας αποτέλεσε τη λυδία λίθο για τη νομοθέτηση των διατάξεων σταδιοδρομικής και υπηρεσιακής τους εξέλιξης. Η διαφάνεια στη προσέγγιση αυτών των ζητημάτων μέγιστου ενδιαφέροντος για το Υπουργείο Εθνικής Άμυνας εξασφαλίζει τη διαμόρφωση υγιούς εργασιακού περιβάλλοντος, εναρμονισμένου στις επιχειρησιακές απαιτήσεις και στην εκπλήρωση της αποστολής των Ενόπλων Δυνάμεων. Η θερμή αποδοχή της ρύθμισης, με την οποία δίνεται η δυνατότητα βραχείας παραμονής στις τάξεις των Ενόπλων Δυνάμεων Αξιωματικών που θεμελίωσαν το συνταξιοδοτικό δικαίωμα, αλλά επιθυμούν να παραμείνουν στις τάξεις του στρατεύματος, συνεισφέροντας στην εκπλήρωση της αποστολής τους, καταδεικνύει την αμεσότητα και τη διαρκή μέριμνα της πολιτικής ηγεσίας στο μόνιμο στρατιωτικό προσωπικό. Η άρση της υφιστάμενης στρέβλωσης και η αποκατάσταση της βαθμολογικής εξέλιξης των Αξιωματικών, που προέρχονται από Ανώτερες Στρατιωτικές Σχολές αποτελεί την έμπρακτη απόδειξη του αισθήματος δικαίου από πλευράς ιεραρχίας. Η ηθική αυτή και διοικητική αποκατάσταση της ομαλής εξέλιξης μεταξύ ομοίως εισακτέων αποτελούσε χρέος της Πολιτείας, αναγόμενο στην ισόνομη και ισότιμη αντιμετώπιση των στελεχών της.

Η αξιοποίηση των περιουσιακών στοιχείων του Υπουργείου Εθνικής Αμύνης αποτελεί απαρέγκλιτο στόχο της ηγεσίας του, η οποία με ανοικτές και διαφανείς διαδικασίες προχωρεί στην υλοποίησή του. Με εκσυγχρονισμό του θεσμικού πλαισίου που διέπει την εκποίηση των υλικών των Ενόπλων Δυνάμεων για τα οποία βεβαιώνεται από τα Επιτελεία η μη χρηστική καταλληλόλητά τους το Υπουργείο Άμυνας οργανώνει την αξιοποίηση της πεπαλαιωμένης και της πλεονάζουσας κινητής του περιουσίας, το οικονομικό αντάλλαγμα της οποίας θα χρησιμοποιηθεί προς όφελος των ίδιων των Ενόπλων Δυνάμεων. Οι ρυθμίσεις του άρθρου 27 για το οποίο έγινε πολύς λόγος κρίθηκαν αναγκαίες, κυρίες και κύριοι συνάδελφοι, προκειμένου να επιλυθούν επιμέρους ζητήματα εκκρεμοτήτων που αφορούν στη λειτουργία και δραστηριοποίηση των Ενώσεων εν ενεργεία στρατιωτικών, η σύσταση των οποίων προβλέφθηκε στον πρόσφατα ψηφισθέντα ν.4406/2016.

Αντιμετωπίζει, λοιπόν, ζητήματα όπως: ο γεωγραφικός καταμερισμός των Ενώσεων, ο καθορισμός του επιτρεπόμενου αριθμού σταυρών σε οποιαδήποτε εκλογική διαδικασία, ο ορισμός του εκπροσώπου τους ως παρατηρητού στα Συμβόλαια Μεταθέσεων Στρατιωτικών, καθορίζει δε, επίσης και τις προϋποθέσεις, η ύπαρξη των οποίων καθιστά απαγορευτική την εγγραφή στρατιωτικού ως μέλος των εν λόγω Ενώσεων.

Τέλος, με το άρθρο 30, ρυθμίζεται η έγκριση του σχεδίου σύμβασης αντισταθμιστικών ωφελημάτων μεταξύ της εταιρίας Raytheon και της Γενικής Διεύθυνσης Αμυντικών Εξοπλισμών και Επενδύσεων του Υπουργείου Εθνικής Άμυνας, που αφορά στην παροχή υλικών και ανταλλακτικών προς τις Ένοπλες Δυνάμεις και στην ανάθεση συναφούς κατασκευαστικού έργου σε ελληνικές εταιρίες. Η παρούσα Σύμβαση έρχεται προς συζήτηση για την υλοποίησή της και είναι απαραίτητο να περιβληθεί με την ισχύ τυπικού νόμου, καθώς σε αυτήν περιλαμβάνονται όροι που αποκλίνουν από το δίκαιο των διοικητικών συμβάσεων.

Κλείνοντας, θα ήθελα να εστιάσω στο γεγονός πως η πολυθεματικότητα και το μεγάλο εύρος των ρυθμιστικών διατάξεων του παρόντος σχεδίου νόμου δεν το παρέκκλιναν από τον στόχο του, που είναι ένας συμπαγής, αδιαφιλονίκητος και αδιαπραγμάτευτος. Δηλαδή, η ωφέλεια των Ενόπλων Δυνάμεων και συνεπώς, της πατρίδας, καθώς και η διαρκής μέριμνα της Πολιτείας στα στελέχη που τα υπηρετούν.

Βεβαίως, για άλλη μια φορά, δηλώνουμε ότι θα υπερψηφίσουμε το παρόν νομοσχέδιο επί της αρχής και επί των άρθρων. Σας ευχαριστώ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αναγνωστοπούλου Αθανασία (Σία), Αυλωνίτου Ελένη, Καφαντάρη Χαρά, Βαρεμένος Γεώργιος, Δέδες Γιάννης, Δουζίνας Κωνσταντίνος, Δρίτσας Θοδωρής, Πάλλης Γεώργιος, Καββαδία Αννέτα, Καραγιαννίδης Χρήστος, Κυρίτσης Γεώργιος, Θεοφύλακτος Ιωάννης, Μπαλλής Συμεών, Γεννιά Γεωργία, Ντζιμάνης Γιώργος, Ξυδάκης Νικόλαος, Πάντζας Γιώργος, Ρίζος Δημήτρης, Σπαρτινός Κώστας, Σταματάκη Ελένη, Τελιγιορίδου Ολυμπία, Τζαμακλής Χαρίλαος, Καρακώστα Εύη, Λιβανίου Ζωή, Φίλης Νικόλαος, Κικίλιας Βασίλειος, Γεωργιάδης Σπυρίδων – Άδωνις, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Κεφαλογιάννης Ιωάννης, Κουκοδήμος Κωνσταντίνος, Κυριαζίδης Δημήτριος, Βλάχος Γεώργιος, Τσιάρας Κωνσταντίνος, Θεοχαρόπουλος Αθανάσιος, Λοβέρδος Ανδρέας, Λαγός Ιωάννης, Κούζηλος Νικόλαος, Παππάς Χρήστος, Κανέλλη Λιάνα, Παφίλης Αθανάσιος, Τάσσος Σταύρος, Κατσίκης Κωνσταντίνος, Σαρίδης Ιωάννης και Μαυρωτάς Γεώργιος.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ, τον κ. Κατσίκη. Τον λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Ευχαριστώ πολύ, κύριε Πρόεδρε. Θα ξεκινήσω με τον σχολιασμό των άρθρων του νομοσχεδίου και θα κλείσω και εγώ με ένα σχόλιο για το θέμα των εξοπλιστικών προγραμμάτων.

Όπως τα άρθρα αυτά διαμορφώθηκαν, έπειτα από τις νομοτεχνικές βελτιώσεις που έθεσε υπόψη μας ο κ. Υπουργός, συμφωνούμε με τη δυνατότητα της οικειοθελούς παραμονής των Αξιωματικών μας στην ενεργό υπηρεσία, όπως αυτή προβλέπεται στο άρθρο 1. Ίσως, μάλιστα, θα έπρεπε να εξετάσουμε και την περαιτέρω διερεύνηση του πεδίου εφαρμογής των διατάξεών του, ώστε να μπορούν να υπαχθούν περισσότερα στελέχη των Ενόπλων Δυνάμεων σε αυτό.

Στο άρθρο 2, υπάρχουν κάποιος σοβαρές ενστάσεις, τις οποίες κατανοούμε και θεωρούμε πάρα πολύ λογικές. Ο αποστρατευτικός βαθμός των Εθελοντών Μακράς Θητείας σχετίζεται με το πάγιο αίτημά τους για την πλήρη εξομοίωσή τους με τους προηγούμενους του ν.445/1974 και 705/1977. Να εξετάσουμε τις σχετικές προτάσεις τους, αλλά και τις αναμενόμενες πρωτοβουλίες του Υπουργού και θα τοποθετηθούμε για αυτό το άρθρο στην Ολομέλεια. Προς το παρόν με την ισχύουσα διατύπωση δεν μπορούμε να συμφωνήσουμε.

Σχετικά με την αξιοποίηση των πιλότων μας και τα όσα αναφέρει το άρθρο 3, το μόνο που έχω να σχολιάσω, αν μου επιτρέπετε, είναι ότι αποτελεί την πιο σωστή χρήση της έννοιας «φωτογραφική διάταξη». Η υπερπολύτιμη, φυσικά, εμπειρία των ανθρώπων αυτών αποτελεί ένα μεγάλο κεφάλαιο της Εθνικής Άμυνας της χώρας και καλώς νομοθετούμε, για να διασφαλίσουμε τη μετάδοση αυτής της γνώσης στους νέους πιλότους μας.

Το άρθρο 4 έχει καλές προθέσεις, για να ρυθμίσει θέματα ιεραρχίας, αλλά δεν ξέρουμε, εάν αυτό είναι τελικά εφικτό, χωρίς να δημιουργηθούν εκ των πραγμάτων νέα ζητήματα, ίσως και πιο σύνθετα. Ακούσαμε με προσοχή τις τοποθετήσεις και άλλων κομμάτων και άλλων συναδέλφων και θα επιφυλαχτούμε και για το άρθρο 4 στην Ολομέλεια.

Συμφωνούμε με το άρθρο 5 και την παροχή της νομικής δυνατότητας στους Αξιωματικούς μας να εξαντλούν τον σταδιοδρομικό τους ορίζοντα, όπως αναφέρει και η Αιτιολογική Έκθεση. Θα εξετάσουμε με ιδιαίτερη προσοχή και το αίτημα για την συμπερίληψη των προερχόμενων από την κατηγορία των Μονίμων Εθελοντών, οι οποίοι έχουν τα αντίστοιχα ακαδημαϊκά προσόντα και θα τοποθετηθούμε εκ νέου στην Ολομέλεια.

Για το άρθρο 6, δεν έχουμε κάποια αντίρρηση, όπως δεν είχαμε και με τις προηγούμενες σχετικές νομοθετικές πρωτοβουλίες που αφορούν στο Κοινό Σώμα των στρατιωτικών ιερέων. Με το άρθρο 7, λύνεται ένα από τα πολλά γραφειοκρατικά προβλήματα που μπορεί να αντιμετωπίσει κάποιος, όταν κάνει αίτηση για μετάταξη.

 Το δεύτερο Κεφάλαιο τώρα του νομοσχεδίου, αφορά ένα πολύ σημαντικό ζήτημα που μας απασχολεί και μας προβληματίζει όλους, αυτό του σφικτού και αποτελεσματικού ελέγχου οικονομικών θεμάτων του ΥΠΕΘΑ. Σε μια περίοδο κρίσης και δημοσιονομικών αδιεξόδων, όπως είναι η σημερινή για την Ελλάδα, πρέπει να είμαστε πάρα πολύ προσεκτικοί, όταν μιλάμε για αξιοποίηση υλικών, τα οποία χαρακτηρίζουμε άχρηστα, πεπαλαιωμένα ή πλεονάζοντα. Η εκποίηση των υλικών των Ενόπλων Δυνάμεων θα πρέπει να γίνει με πολύ αυστηρό πλαίσιο, με διαφάνεια και συνέπεια.

Οι διατάξεις των άρθρων 8 και 9 κρίνονται ικανοποιητικές και προς τη σωστή κατεύθυνση. Μένει, όμως, να δούμε τι θα γίνει στην πράξη, γιατί παρά τα όποια βήματα έχουν γίνει, παραμένουμε εκτός των στόχων που είχε θέσει το Υπουργείο.

Προχωρώ στον σχολιασμό του τρίτου Κεφαλαίου του νομοσχεδίου, που αποτελείται από τα άρθρο 10 έως και το άρθρο 23. Πρόκειται, η αλήθεια είναι, για μια σημαντική πρωτοβουλία του Υπουργείου, σε συνέχιση σχετικών προηγούμενων ενεργειών, η οποία αφορά στις διαδικασίες των οικονομικών επιθεωρήσεων, τον τρόπο διεξαγωγής των εσωτερικών ελέγχων στις οικονομικές υπηρεσίες, αλλά και των ελέγχων στις διαχειρίσεις των εποπτευομένων φορέων και των συμβάσεων του Υπουργείου. Πιο συγκεκριμένα, με το άρθρο 10, προχωράτε στη δημιουργία δύο νέων κρίσιμων δομών, του Κοινού Σώματος Οικονομικών Επιθεωρητών, το οποίο καλώς κατά τη γνώμη μου θα υπάγεται στον Αρχηγό ΓΕΕΘΑ, αλλά και της Υπηρεσίας Εσωτερικών Υποθέσεων, η οποία θα υπάγεται απευθείας στον Υπουργό και θα έχει αυξημένες επιχειρησιακές δυνατότητες.

Πέραν από τις αναμενόμενες και φυσιολογικές σκέψεις του τύπου «ποιος θα μας φυλάει από τους φύλακες», αντιμετωπίζουμε με θετικό τρόπο αυτές τις πρωτοβουλίες, χωρίς να ξεχνάμε πως δύο Υπουργοί Άμυνας, παλαιότεροι Υπουργοί Άμυνας, έχουν καταδικαστεί από τα δικαστήρια και στη συνείδηση των Ελλήνων πολιτών.

Το περιεχόμενο των διατάξεων των άρθρων 11 έως 23, καθορίζει το πλαίσιο της λειτουργίας των νέων αυτών δομών, με τρόπο που μοιάζει να διασφαλίζει την αποτελεσματικότητά τους. Και πάλι, όμως, η αλήθεια είναι ότι στην πράξη θα κριθούν πάρα πολλά από αυτά τα πράγματα, που ενδεχομένως θα ψηφίσουμε σήμερα εδώ μέσα σ' αυτή την αίθουσα. Θα υπερψηφίσουμε το άρθρο 24, σύμφωνα με το οποίο κόβεται η καταβολή επιμίσθιου εξωτερικού από στρατιωτικό προσωπικό, το οποίο με απόφαση του Υπουργού υπερβαίνει κατ’ εξαίρεση το μέγιστο χρονικό παραμονής στο εξωτερικό.

Στο άρθρο 25, που καταπιάνεται με στρατολογικά ζητήματα εκείνων που πολιτογραφούνται Έλληνες, μου δίνει την ευκαιρία να κάνω ένα σχόλιο σχετικά με τα όσα ακούγονται για το ενδεχόμενο μείωσης της στρατιωτικής θητείας. Εμείς, στην Ένωση Κεντρώων, είμαστε κάθετα αντίθετοι σε αυτή την προοπτική και θα επιμείνουμε να λέμε αυτό το θέμα σε όσους ανεύθυνα το προτείνουν. Θα πρέπει να μας απαντήσουν όσοι το προτείνουν, αν γνωρίζουν τις επιπτώσεις που θα είχε μια τέτοια απόφαση. Σε όσους νομίζουν πως είναι πάρα πολύ απλό το θέμα αυτό και ενώ δεν έχουν ενημερωθεί, συνεχίζουν να το αντιμετωπίζουν για να μπορέσουν να κερδίσουν ψήφους, προτείνω να αναλογιστούν, γιατί το Υπουργείο Εθνικής Άμυνας μου απάντησε πριν από δύο χρόνια πως είναι απόρρητος ο αριθμός των ανυπότακτων σ' αυτή τη χώρα. Προσωπική μου πρόταση είναι να αυστηροποιηθεί το πλαίσιο της υποχρεωτικής στράτευσης.

Για τα προβλήματα ρευστότητας, που αντιμετωπίζουν τώρα τα Στρατιωτικά Νοσοκομεία, υπάρχουν ευθύνες και κάποια στιγμή θα πρέπει να καταλογιστούν. Η λύση, που προτείνεται στο άρθρο 26, μοιάζει να είναι μονόδρομος, αλλά δεν μας εγγυάται κανείς πως δεν θα βρεθούμε σύντομα στην ίδια θέση να κάνουμε την ίδια συζήτηση. Επιφυλασσόμαστε και γι' αυτό στην Ολομέλεια, καθώς μας απασχολεί μεν η εύρυθμη λειτουργία των στρατιωτικών νοσοκομείων, αλλά θέλουμε να εξετάσουμε το ενδεχόμενο να υπάρχει μια άλλη λύση, που να μην μιμείται άσχημα παραδείγματα και ταυτόχρονα, να μην δημιουργεί χειρότερα προηγούμενα.

Το άρθρο 28 προβλέπει αυστηροποιήση των διαδικασιών και δίνει την δυνατότητα της επιβολής προστίμων μέχρι ύψους του 6% επί της αξίας των υλικών, όταν καθυστερεί η παράδοσή τους στις Ένοπλες Δυνάμεις από τις ΔΕΚΟ. Αν αυτό έπρεπε να γίνει, για να τηρούμε επιτέλους τα χρονοδιαγράμματα σ' αυτή τη χώρα, ειδικά, όταν μιλάμε για ζητήματα των Ενόπλων Δυνάμεων και ειδικότερα, όταν αφορά υποχρεώσεις του ευρύτερου Δημόσιου τομέα προς αυτές, τότε καλώς νομοθετούμε.

Θα πρέπει, παράλληλα, να επανεξετάσουμε το γιατί φθάσαμε εδώ, που φτάσαμε. Θέλω να κλείσω επί των άρθρων του νομοσχεδίου, όσον αφορά για τα άρθρα 27 και 30 τα άφησα προς το τέλος. Ειλικρινά δεν μπορώ να ιεραρχήσω τις απειλές για την Εθνική Άμυνα που προέρχονται, όχι από ξένους και εχθρούς, αλλά από την συνεχιζόμενη ανευθυνότητα του εγχώριου πολιτικού συστήματος. Ποιος μας φταίει που υποχρεώσαμε τα στελέχη μας και τους Αξιωματικούς μας να τρέχουν στα Δικαστήρια και να ανταλλάσσουν μεταξύ τους δημόσιους χαρακτηρισμούς; Ποιος μας φταίει;

Δεν πήρατε στα σοβαρά τις προειδοποιήσεις της Ένωσης Κεντρώων ενάμιση ολόκληρο χρόνο πριν, το καλοκαίρι του 2016, για το θέμα του συνδικαλισμού, δεν τις πήρατε υπ' όψιν σας σοβαρά και ιδού τα αποτελέσματα που έχουμε σήμερα και εξετάζουμε σε αυτήν την αίθουσα και την εικόνα, την οποία έχουμε έξω. Η απαράδεκτη τροπολογία, τότε, με την οποία επιχείρησε η Κυβέρνηση να επιβάλει μέσα σε μια μέρα τον θεσμό του συνδικαλισμού στις Ένοπλες Δυνάμεις, δημιούργησε πάρα πολλά προβλήματα και τελικά επέφερε τον διχασμό στις τάξεις του στρατεύματος. Αυτή την κατάσταση επιχείρησε να διαχειριστεί απ' ό,τι έμαθα, αλλά και με δική μας υποστήριξη ο Υπουργός, ο κ. Βίτσας, με υπεύθυνο τρόπο, παίρνοντας την πρωτοβουλία προχθές να θέσει το θέμα σε μια απλή και κατανοητή βάση, αποδεκτή απ' όλους. Είτε θα καθίσουν σε ένα τραπέζι και θα τα βρουν με μια ομοσπονδία αποδεκτή απ' όλους, που θα προκύπτει, με όποιον τρόπο μπορέσει να διατηρήσει τη συνοχή του στρατεύματος είτε παγώνει το θέμα του συνδικαλισμού και ξεκινάει δημόσια διαβούλευση. Αυτή είναι η θέση της Ένωσης Κεντρώων, αυτή είναι η πρότασή μας. Εάν δεν έχει ο Υπουργός να μας παρουσιάσει κάτι, στο οποίο να συμφωνούμε όλοι, ας αποσυρθεί το άρθρο 27 και ας εργαστούμε όλοι προς αυτή την κατεύθυνση, στέλνοντας το μήνυμα πως με την συνοχή και το ηθικό των Ενόπλων Δυνάμεων δεν παίζουμε. Δεν χωράνε πειραματισμοί, δεν μπορούμε, δεν υπάρχει περιθώριο για οποιαδήποτε προχειρότητα. Οφείλουμε να διαφυλάξουμε την ιεραρχία και την πειθαρχία στις Ένοπλες Δυνάμεις.

Όπως επίσης, είμαστε υποχρεωμένοι να εξηγήσουμε στους υπόλοιπους συναδέλφους Βουλευτές, οι οποίοι δεν είναι μέσα στην Επιτροπή Εθνικής Άμυνας ή Εξοπλιστικών Προγραμμάτων, τι ακριβώς σημαίνει το γεγονός πως έρχεται στην Ολομέλεια ένας νόμος, ο οποίος περιέχει μία σύμβαση αντισταθμιστικών ωφελημάτων. Θα πρέπει να το σχολιάσουν αυτό και να το ξεκαθαρίσουν και με την στάση τους και οι υπόλοιπες πολιτικές παρατάξεις στην Ολομέλεια. Εμείς έχουμε ήδη τοποθετηθεί και έχω ήδη επιχειρηματολογήσει υπέρ της ανάγκης της εφαρμογής των όσων προβλέπονται στις διατάξεις του άρθρου 30 και στήριξα την κίνηση αυτή του Υπουργείου να προχωρήσει στην εξεύρεση μιας λύσης. Με ικανοποιεί η διαπίστωση πως σε περίπτωση που ο Εισαγγελέας εντοπίσει ποινικές ευθύνες, δεν θα βρει κανένα εμπόδιο μπροστά του, για να προχωρήσει στο έργο του.

Στην αναβάθμιση των Patriot ξέρετε – και όχι μόνον των Patriot – την έχουμε απόλυτη και άμεση ανάγκη, εξαιτίας των όσων συνέβησαν σήμερα, αυτών που θα συμβούν αύριο, αυτών που θα συμβούν μεθαύριο. Φτάνουν όμως αυτά, για να μπορέσουμε να αντιμετωπίσουμε τα όσα μπορεί ενδεχομένως να συμβούν στο μέλλον; Η απάντηση είναι ξεκάθαρα, όχι. Θα μου επιτρέψετε τον λίγο χρόνο που μένει, ένα μικρό σχολιασμό για την όλη κατάσταση, την οποία έχει δημιουργηθεί εδώ και τρεις με τέσσερις μέρες, με τις συζητήσεις των εξοπλιστικών.

Κύριε Υπουργέ, αγαπητοί συνάδελφοι, εν αναμονή της συγκρότησης της Γερμανικής Κυβέρνησης, για να μάθουμε τον διάδοχο του κ. Σόιμπλε, εν αναμονή της ολοκλήρωσης των συζητήσεων για την σύνταξη μίας προγραμματικής συμφωνίας, πάνω στην οποία θα στηρίξουν τα τρία κόμματα που έχουν βγει στη Γερμανία την επόμενη κυβέρνησή τους, εν αναμονή της ολοκλήρωσης των διαβουλεύσεων που θα διαρκέσουν, όπως είναι επίσημα ανακοινωμένο, μέχρι τον Φεβρουάριο του 2018, η Ελληνική Κυβέρνηση δεσμεύεται πως θα κλείσει την αξιολόγηση μέχρι το Δεκέμβριο του 2017, δεσμεύεται πως θα μοιράσει ένα κοινωνικό μέρισμα 1 δις ευρώ, την ώρα – και προσέξτε σας παρακαλώ πολύ – που επί έναν ολόκληρο χρόνο έχουν να αποδοθούν οι κανονικές συντάξεις στους ανθρώπους που την περιμένουν. Δεσμεύεται η Κυβέρνηση ότι θα βρει τα χρήματα σε ορίζοντα χρόνου για τα εξοπλιστικά, που πάνω-κάτω το κόστος των οποίων, το λιγότερο κόστος των οποίων προσδιορίζεται στο 1,1 δις ευρώ.

Αντιλαμβανόμαστε ότι προσπαθεί η Κυβέρνηση να στηρίξει το κεντρικό πολιτικό της αφήγημα για μια καθαρή έξοδο από την σκληρή επιτροπεία τον Αύγουστο του 2018, αλλά αγαπητοί συνάδελφοι, μέσα σε αυτό το δημοσιονομικό πλαίσιο χωρίς την θέσπιση προτεραιοτήτων, ο τρόπος που αντιμετωπίζει όλο το πολιτικό προσωπικό – με ευθύνη, όμως, κυρίως της Κυβέρνησης – τις εξοπλιστικές ανάγκες της χώρας, όταν αποσιωπά όλο το πολιτικό προσωπικό στα κρίσιμα ερωτήματα: πρέπει να εξοπλιστεί το έθνος; Απειλούμαστε; Από ποιον; Πόσο αληθινή είναι αυτή η απειλή; Πόσο κοντά μας βρίσκεται αυτή η απειλή;

 Ο τρόπος, λοιπόν, προσέγγισης του πολιτικού συστήματος είναι τελείως ανεύθυνος. Το πολιτικό προσωπικό της χώρας, αγαπητοί συνάδελφοι, έχει την ιερή υποχρέωση πρώτα να κατανοήσει το μέγεθος και τη φύση της απειλής και μετά με συμφωνία να το μεταφέρει στους πολίτες. Ουδείς γνωρίζει, αν το 2023 το ισοζύγιο ισχύος θα είναι τέτοιο, που να ανοίξει την όρεξη κάποιων να απειλήσουν την εθνική υπόσταση της χώρας μας. Οφείλουμε όμως εμείς, οφείλει αυτό το πολιτικό προσωπικό της χώρας να προετοιμαστεί και με σχεδιασμό, με στρατηγική, με ψυχραιμία και κυρίως, με συναίνεση να κόψει ολοκληρωτικά την όρεξη σε αυτούς που τους έχει ανοίξει. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Μαυρωτάς.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του «Ποταμιού»): Ευχαριστώ, κύριε Πρόεδρε. Σε ό,τι έχει να κάνει με το νομοσχέδιο, θα αναφερθώ μόνο σε δύο σημεία και στη συνέχεια θα αναφερθώ και εγώ στο θέμα των εξοπλισμών, της αναβάθμισης των F-16 και αυτά που έχουμε ακούσει, θέτοντας και κάποια ερωτήματα.

Σε σχέση με το νομοσχέδιο, θα σταθώ στα άρθρα 10 - 23, τα οποία έχουν να κάνουν με το Σώμα Οικονομικών Επιθεωρητών και την Υπηρεσία Εσωτερικών Υποθέσεων. Εκεί πέρα, συμφωνώντας με κάποιους από τους προλαλήσαντες θα πω, ότι το σημαντικό είναι να διασφαλιστεί η ανεξαρτησία αυτού του Σώματος και αυτής της Υπηρεσίας, καθώς επίσης, και τα κριτήρια στελέχωσης, τα οποία θα πρέπει να είναι αρκετά αξιόπιστα. Επιτρέψτε μου, να αναφερθώ και λίγο σε κάτι, που έχει να κάνει με μια απάντηση, που μας είχε δώσει πρόσφατα ο Υπουργός σε μια ερώτηση, που κάναμε στον Κοινοβουλευτικό Έλεγχο.

 Στο άρθρο 11 στην παρ.5, που αναφέρεται στην Υπηρεσία Εσωτερικών Υποθέσεων, στις αρμοδιότητές της, περιλαμβάνει στην παρ.5β του άρθρου 11, ότι για το σκοπό αυτό συνεργάζεται σε επίπεδα ανταλλαγής πληροφοριών και επιχειρεί κατά περίπτωση σε συνεργασία με τις συναρμόδιες υπηρεσίες και τις εισαγγελικές και διωκτικές αρχές, σύμφωνα με τις ισχύουσες διατάξεις. Δηλαδή, συνεργάζεται με τις εισαγγελικές και διωκτικές αρχές.

Αυτό έχει μάλλον ξεκινήσει, ήδη, γιατί στην ερώτηση που είχαμε κάνει τον Ιούλιο μαζί με τον κ. Δανέλλη, σχετικά με τα αεροπλάνα, την αναβάθμιση των Orion, απάντησε ο κ. Υπουργός στις 7/9/2017, ότι την παρούσα χρονική στιγμή έχουν διατεθεί 4 Αξιωματικοί στην Εισαγγελία Διαφθοράς και ένας Αξιωματικός στην Ανακρίτρια Διαφθοράς. Το ερώτημα, που τίθεται, είναι εάν και κατά πόσον οι συγκεκριμένοι Αξιωματικοί θα έχουν τον ρόλο ενός ανεξάρτητου ουσιαστικά ελεγκτή ή θα υπάρχει κάποια σύγκρουση συμφερόντων, αν έχουν αναμειχθεί με αυτές τις υποθέσεις.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Ως εμπειρογνώμονες θα παρίστατο. Δεν μπορεί να είναι κάτι άλλο, αφού έχει αναλάβει ο Εισαγγελέας.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του «Ποταμιού»): Αυτό ακριβώς λέω ότι θα πρέπει να είναι ανεξάρτητοι και αντικειμενικοί σε αυτή τη διαδικασία και αυτό θα πρέπει να διασφαλίζεται σε όλες τις διαδικασίες, στις οποίες θα εμπλέκεται η Υπηρεσία Εσωτερικών Υποθέσεων ή το Σώμα Οικονομικών Επιθεωρητών.

Στο άρθρο 27, που συζητήθηκε αρκετά σήμερα και έχει να κάνει με το στρατιωτικό συνδικαλισμό και εμείς βλέπουμε ότι η μόνη λύση θα ήταν, κατά τη γνώμη μας, κάποια συγχώνευση, ενοποίηση των ομοσπονδιών ΠΟΕΣ και ΠΟΜΕΝΣ. Υπάρχουν άλλωστε κάποιες προτάσεις, που έχουν γίνει, έτσι ώστε να προκύψει ένας φορέας, μια ομοσπονδία μέσα από δημοκρατικές διαδικασίες.

Να πάω λίγο στα θέματα, που προέκυψαν από το πρόσφατο ταξίδι του Πρωθυπουργού στην Αμερική και το θέμα της αναβάθμισης των F-16. Όντως, υπήρξε αρκετή συζήτηση, υπήρξε και ένα ντιμπέιτ, αν χρειάζεται να αναβαθμίσουμε τα F-16, αν θα πρέπει να πάρουμε κι εμείς, όπως η Τουρκία, τα F-35 και τα λοιπά. Τα F-16, όμως, αποτελούν την ραχοκοκαλιά της Αεροπορίας μας, εδώ και αρκετά χρόνια. Έχουν εκπαιδευτεί και πιλότοι μας και Μοίρες Συντήρησης και σε αυτή την περίπτωση δεν θα πρέπει καθόλου να υποτιμούμε τον ανθρώπινο παράγοντα. Βέβαια, αυτό έχει να κάνει και με το αμυντικό δόγμα της χώρας, τι αεροσκάφη θέλουμε, αναχαιτιστικά ή stealth που μπορούν να κάνουν διεισδύσεις μεγαλύτερες και να έχουν μια πιο επιθετική δραστηριότητα;

Το ντιμπέιτ για τα F-35, μεταξύ του εκσυγχρονισμού των F-16 και την αγορά των F-35, αυτή τη στιγμή είναι λίγο πρωθύστερο να γίνει, καθότι, για να αγοράσουμε έστω και είκοσι F-35 χρειαζόμαστε περίπου 3,5 δις και θα τα έχουμε το 2025 - 2026, ενώ η Τουρκία θα τα έχει πολύ νωρίτερα και με αυτό τον τρόπο θα έχουμε ουσιαστικά αποδυναμώσει την ήδη υπάρχουσα δύναμη της Αεροπορίας, που στηρίζεται στα F-16. Το να θεωρούμε ότι αν πάρουμε F-35, θα μπορούμε να αντιμετωπίσουμε τα F-35, είναι λίγο έωλο, γιατί αυτό που χρειάζεται για να αντιμετωπίσεις τα F-35 δεν είναι άλλα αεροσκάφη, αλλά χρειάζεσαι πολύ καλά συστήματα αεράμυνας και συνδυασμένες τακτικές αεράμυνας και καλά ραντάρ.

Ο εκσυγχρονισμός των F-16 σε F-16 Viper, που θα γίνει, έχει να κάνει κυρίως με τα ηλεκτρονικά συστήματα, τα διάφορα προηγμένα ραντάρ που δίνουν δικτυοκεντρική προσέγγιση, με την έννοια ότι θα μπορούμε να έχουμε συνδυασμό και με άλλα ηλεκτρονικά μέσα, είτε εναέρια είτε επίγεια είτε επιφανείας, ώστε να θεωρούνται τα αεροσκάφη αυτά πλέον αεροσκάφη τέταρτης και πλέον γενιάς και πολύ κοντά στα F-35, επιχειρησιακά.

Αυτό που έχει μεγάλη σημασία, κατά τη γνώμη μας, είναι ότι δε θα πρέπει στο επόμενο διάστημα να υπάρχει χρονικό παράθυρο τα επόμενα πέντε χρόνια, στο οποίο θα έχει ανατραπεί η ισορροπία στο Αιγαίο και νομίζω ότι λαμβάνεται υπόψη από την ηγεσία της Πολεμικής Αεροπορίας και το Υπουργείο. Δηλαδή, γύρω στα 2020, 2021, 2022, θα πρέπει να έχει προχωρήσει αυτή η αναβάθμιση των F-16, γιατί τότε θα αρχίσει να καρποφορεί η αναβάθμιση των γειτόνων.

Σε σχέση με το κόστος, αναφέρθηκε το 1,1 δις, τα 2,4 δις που ανέφερε ο Πρόεδρος Τράμπ πολύ εύκολα, για να δείξει ότι θα έχουν οι Αμερικανοί εργαζόμενοι εργασία, καθότι οι Έλληνες παραγγέλνουν διάφορα συστήματα. Όσον αφορά το συγκεκριμένο, θα ήθελα να πω ότι αναφέρονται μεν, 123 F-16, ότι θα γίνει η αναβάθμισή τους, το θέμα είναι να δούμε, αν αυτός είναι ο μέγιστος αριθμός και πόσα από αυτά θα εκσυγχρονιστούν. Το κόστος, όμως, αν κρίνουμε από το κόστος αναβάθμισης των Orion και ήταν ουσιαστικά 500 εκατομμύρια δολάρια για πέντε παλαιά αεροσκάφη της δεκαετίας του 1970, τώρα, μια αναβάθμιση περίπου 100 F-16, το να μιλάμε για ένα διπλάσιο ποσό, θεωρούμε ότι θα πάει το κόστος πιο πάνω. Βέβαια, είναι διαφορετική η αναβάθμιση που γίνεται στα ηλεκτρονικά συστήματα, αλλά είναι λίγο ασαφές και ίσως το κόστος πάει πιο πάνω.

Θα θέλαμε να μας απαντήσει ο κ. Υπουργός, πόσα από τα F-16 θα γίνουν F-16 Viper, δηλαδή, θα εκσυγχρονιστούν με τα ηλεκτρονικά συστήματα; Πότε θα είναι έτοιμα αυτά, για να ενταχθούν σταδιακά στην Πολεμική Αεροπορία; Θα υπάρξει ελληνική προστιθέμενη αξία από τα δικά μας εργοστάσια, τη δική μας αμυντική βιομηχανία στην αναβάθμιση αυτή; Ένα ερώτημα που σχετίζεται με τα 25 Mirage 2000, που έχουμε, σε αντίθεση με την Τουρκία που δεν έχει κανένα, είναι αν προβλέπεται και αναβάθμιση αυτών;

Τέλος, σε σχέση με τα εκπαιδευτικά, δεν ξέρω, αν οι Ανθυποσμηναγοί, οι οποίοι βγαίνουν από τη Σχολή Ικάρων έχουν αεροσκάφη να εκπαιδευτούν; Δηλαδή, εάν υπάρχει επάρκεια σε σχέση με τα εκπαιδευτικά μας αεροσκάφη; Τελευταία ερώτηση σχετικά με τη βάση της Σούδας, τι συζητήθηκε στις Ηνωμένες Πολιτείες, η επέκταση είτε χρονικά είτε επιχειρησιακά αν έγινε και τι αυτή περιλαμβάνει;

Εν γένει, λοιπόν, ως επί το πλείστον, είμαστε θετικά διακείμενοι στο νομοσχέδιο, απλώς θα επιφυλαχθούμε και θα καθορίσουμε την στάση μας στην Ολομέλεια, αφού δούμε ολοκληρωμένες και όλες τις τροπολογίες. Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Γεωργιάδης.

ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ: Καταρχάς, κύριε Υπουργέ, πριν πω τα του νομοσχεδίου, δεν ξέρω, δεν έχω ακούσει – μπορεί να κάνω λάθος εγώ – καμία αντίδραση από το Υπουργείο σας για το χθεσινό ντροπιαστικό επεισόδιο με τους Ευέλπιδες.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Υπήρχε στην αρχή ομόφωνη καταδίκη του επεισοδίου.

ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ: Ήθελα από το Υπουργείο, δεν είπα από την Επιτροπή, κύριε Πρόεδρε, μιλάω για το Υπουργείο τώρα. Σπεύσατε να μας πείτε για την Επιτροπή, κύριε συνάδελφε, εγώ μιλάω για το Υπουργείο. Από χθες το βράδυ, το Υπουργείο Εθνικής Αμύνης, ο Υπουργός, ο κ. Καμμένος, ο οποίος κάνει αναρτήσεις επί παντός επιστητού πυρ ομαδόν. Χθες χτύπησαν τρεις Ευέλπιδες, υπάρχει μια ανακοίνωση του κ. Υπουργού Εθνικής Αμύνης γι' αυτό το θέμα; Αυτό ρώτησα. Δεν είναι το θέμα τι κάνει η Βουλή, είναι άλλο η Βουλή. Εμείς είμαστε Βουλή, δεν είμαστε το Υπουργείο. Επαναφέρω το ερώτημα. Ο Υπουργός Εθνικής Άμυνας έχει κάνει μέχρι σήμερα την οποιαδήποτε ανακοίνωση γι' αυτό το θέμα;

Αν έχει κάνει, ζητώ συγνώμη για λάθος της προσοχής μου. Αν βρίσκεται στην Ελλάδα δεν γνωρίζω, αλλά χθες, απ' ό,τι ξέρω, έκανε κατάδυση στην Ύδρα. Άρα, κάπου εδώ είναι. Αν αποφεύγει να απαντήσει στον κ. Τσιάρα σήμερα και αποφεύγει πάλι για να μη μιλήσει για το καζίνο.

Κύριε Υπουργέ, πάω γρήγορα σε αυτό που με ενδιαφέρει, όλα τα άλλα έχουν απαντηθεί από τους συναδέλφους με διεξοδικότητα και θα τα πούμε και την Τετάρτη στην Ολομέλεια, ούτως ή άλλως. Ισχύουν αυτά, που διαβάζουμε στο διαδίκτυο, ότι εσείς έχετε αναλάβει κάποιου είδους διαμεσολαβητική πρωτοβουλία μεταξύ της ΠΟΕΣ και της ΠΟΜΕΝΣ, έτσι ώστε να λυθεί αυτή η εικόνα που όλοι είδαμε στην περασμένη συνεδρίαση της Επιτροπής μας, κατά την ακρόαση των φορέων, για να μιλάω με ακρίβεια;

Εάν την έχετε αναλάβει αυτή την πρωτοβουλία, σας λέω δημοσίως ότι πολύ καλώς την έχετε αναλάβει και μακάρι να τη συνεχίσετε. Εάν δεν έχετε αναλάβει διαμεσολαβητική πρωτοβουλία μεταξύ της ΠΟΕΣ και της ΠΟΜΕΝΣ, να ξέρουμε πού στεκόμαστε ενόψει του νομοσχεδίου της Τετάρτης.

 Σας το αναφέρω, κυρίως, κύριε Υπουργέ, για τον εξής λόγο. Όταν, κατά την πρώτη συνεδρίαση της Επιτροπής την πρώτη ανάγνωση, σας άσκησα κριτική εγώ και πολλοί άλλοι συνάδελφοι για το άρθρο 27 και το πώς πάτε να προκαταλάβετε μια δικαστική απόφαση, είπατε εσείς «*μα ούτως ή άλλως αυτό που λέτε είναι ψευδές, γιατί η δίκη προηγείται του νομοσχέδιου*».

Στη συνέχεια, την επόμενη ημέρα στην ακρόαση των φορέων, ζήτησα από τον κ. Τσουκαράκη να δεσμευθεί ενώπιον της Βουλής, εάν προτίθεται να ζητήσει αναβολή. Ο κ. Τσουκαράκης θυμάστε είπε ότι «δεν θα σας πω εδώ τι θα κάνω σε ένα δικαστήριο». Προφανώς, όλοι καταλάβαμε τι σκόπευε να κάνει. Την επομένη της συνεδριάσεως, λοιπόν, και της εικόνας που είδαμε, ο κ. Τσουκαράκης πήγε στο δικαστήριο και ζήτησε και έλαβε αναβολή. Τι θέλει να κάνει, δηλαδή; Τι περιμένει; Περιμένει ότι δεν θα χρειαστεί να γίνει ποτέ αυτή η δική, διότι εσείς θα έχετε νομοθετήσει υπέρ αυτού φωτογραφικά.

Σας ερωτώ, λοιπόν, προτίθεστε τελικά, πράγματι, να νομοθετήσετε φωτογραφικά υπέρ του κ. Τσουκαράκη; Προτίθεστε, όπως γράφουν στο διαδίκτυο να διαμεσολαβήσετε μεταξύ των δύο ενώσεων, για να πάμε σε μια ένωση από την αρχή;

Αν ρωτάτε τη δική μου γνώμη, πιστεύω ότι το πιο σωστό για τις Ένοπλες Δυνάμεις, αλλά και το πιο σωστό δημοκρατικά είναι να γίνει μια Ομοσπονδία, να ψηφίζουν τα στελέχη των Ενόπλων Δυνάμεων και αυτός που θα κερδίσει να πάρει και το Σωματείο με ό,τι νομική μορφή έχει αυτό.

Δεν μπορώ να καταλάβω, πώς μπορεί να υπάρχει άλλη άποψη από αυτήν που σας λέω. Εγώ δεν λέω να υποστηρίξετε την ΠΟΜΕΝΣ ούτε να υποστηρίξετε την ΠΟΕΣ. Λέω να πείτε, προς χάριν της ειρήνευσης των Ενόπλων Δυνάμεων, μια, εκλογές από την αρχή και αυτόν που θέλουν οι συνάδελφοι ας τον ψηφίσουν μεταξύ τους.

Δεν μπορώ φυσικά να μην επισημάνω, ότι δυστυχώς, αγαπητέ Θανάση, όλες οι ενστάσεις στην αρχική συζήτηση του νομοσχεδίου ευοδώθηκαν και αυτή είναι η αλήθεια, για να μην κρυβόμαστε πίσω από το δάχτυλό μας. Αυτό που παρακολουθήσαμε στην ακρόαση φορέων εδώ ήταν η δικαίωση του Θανάση Δαβάκη, γιατί ό,τι είχε πει ότι θα γίνει στην αφετηρία, αυτό έγινε. Εν πάση περιπτώσει, κάτι το οποίο γίνεται, δεν παίρνετε πίσω.

Αποφασίσατε να κάνετε το βήμα του συνδικαλισμού, παρά τις δικές μας ενστάσεις και τις φοβίες, ότι θα φτάναμε εδώ.

Τώρα εδώ που είμαστε, όπου μπροστά σας έγιναν αυτά που σας είπα, μπροστά σας έγινε το επεισόδιο, μπροστά σας ανέβηκε ο κ. Τσουκαράκης και έλεγε για τα Πόκεμον, μέσα στη Βουλή, κύριε Υπουργέ, ένας άνθρωπος που φορούσε στολή, ήρθε και μιλούσε για Πόκεμον αναφερόμενος στους συναδέλφους του. Αυτά είναι πράγματα αδιανόητα. Εν πάση περιπτώσει, αυτόν θα τον κρίνουν όσοι τον υποστηρίζουν. Εμένα, όμως, με ενδιαφέρει τι κάνει η πολιτική ηγεσία.

Συμφωνείτε τελικά εσείς να πάμε σε μια Ομοσπονδία από την αρχή και σε ελεύθερες εκλογές και όποιος κερδίσει; Ή θέλετε να επιμείνετε στο άρθρο 27, το οποίο έχουμε όλοι καταλάβει και έχει καταγγελθεί από όλα τα κόμματα, ότι είναι απλώς φωτογραφικό για τον κ. Τσουκαράκη;

Καλό είναι να έχουμε ανοιχτά όλα μας τα χαρτιά πριν την Ολομέλεια της Τετάρτης, διότι αυτή η συνεχιζόμενη διχόνοια πλήττει τις Ένοπλες Δυνάμεις σοβαρά και δεν είναι ωραίο. Σε ένα νομοσχέδιο, που σε πολλά άρθρα συμφωνούμε, γιατί λύνει πρακτικά θέματα, να μείνει η εικόνα ενός τέτοιου διχασμού λες και φοβάστε τις εκλογές. Τι άλλο, δηλαδή, να πω;

Μια Ομοσπονδία και εκλογές, τι πιο δημοκρατικό από αυτό;

Παρακαλώ πολύ, όμως, κύριε Υπουργέ, θα θέλαμε μια καθαρή απάντηση στο τι σκοπεύετε να κάνετε γι' αυτό ή εάν θέλετε να μείνει το άρθρο 27 ως έχει, δηλαδή, φωτογραφικό για τον Τσουκαράκη και ο καθένας να πάρει τα μέτρα του. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Θεοχαρόπουλος.

ΑΘΑΝΑΣΙΟΣ ΘΕΟΧΑΡΟΠΟΥΛΟΣ: Κύριε Υπουργέ, ζήτησα τον λόγο για δύο θέματα, εξάλλου ήταν πληρέστατη η τοποθέτηση του Ειδικού Αγορητή της Δημοκρατικής Συμπαράταξης, του κ. Λοβέρδου. Το ένα αφορά στο άρθρο 30, στο οποίο έχει γίνει λεπτομερής και εκτενέστατη συζήτηση στην Επιτροπή Εξοπλιστικών Προγραμμάτων, όπου παρίστατο και ο κ. Καμμένος. Αυτό που είχε συμφωνηθεί τότε ήταν να έρθει ως σχέδιο νόμου η συγκεκριμένη λύση ως το λιγότερο κακό εδώ που έχουμε φτάσει σε σχέση με τη δίκη.

Αυτό, λοιπόν, που είπαμε, όταν μας παρουσιάστηκαν όλα τα στοιχεία από τους Επιτελείς, με ευθύνη τα κόμματα της Αντιπολίτευσης, ήταν να έρθει, για να το συζητήσουμε εδώ, χωρίς αυτό να προκαταβάλει, βεβαίως, τη στάση κανενός κόμματος σε σχέση με την ουσία της σύμβασης, που συζητάμε εδώ μέσα. Θα πρέπει να δούμε εδώ, εάν είναι μια ισορροπημένη σύμβαση και αν φαίνεται ότι διασφαλίζει περισσότερο τον προμηθευτή παρά το Υπουργείο ή όχι ή εάν είναι εντάξει σε σχέση με αυτό το θέμα.

Ορισμένα θέματα, τα οποία σας είχα βάλει για την ουσία της σύμβασης στην Επιτροπή Εξοπλιστικών Προγραμμάτων, δεν έχουν απαντηθεί μέχρι σήμερα. Το θετικό γεγονός είναι, όπως είπατε και το διαβάζω εδώ ακριβώς, ότι «*με βάση τη γνωμοδότηση του Νομικού Συμβουλίου του Κράτους, εάν αποκαλυφθεί στο μέλλον η τέλεση αξιόποινων πράξεων, τότε η αξίωση της Πολιτείας για ποινική δίωξη δεν θα θίγεται από τη σύναψη της εν λόγω σύμβασης*» και σε αυτό τοποθετηθήκαμε θετικά, σε σχέση με αυτή τη ρύθμιση.

Από εκεί και μετά, επειδή στην Επιτροπή Εξοπλιστικών Προγραμμάτων μας έχετε δώσει όλο το υλικό, το οποίο έχουμε πάρει και μελετήσει, ενώ εδώ έχουμε μόνο το άρθρο 30, σας είχα θέσει ορισμένα ερωτήματα. Για παράδειγμα, στο άρθρο 29 της αρχικής Σύμβασης που μας δώσατε λέτε χαρακτηριστικά ότι «*ο προμηθευτής δεν φέρει ευθύνη για οποιαδήποτε αξίωση που σχετίζεται με την παρούσα ΣΑΩ, εάν και στην έκταση που μια τέτοια αξίωση βασίζεται σε αλλαγές νόμων, κανονισμών, οδηγιών, απαιτήσεων, συμπεριλαμβανομένων οιωνδήποτε γνωμοδοτήσεων του Νομικού Συμβουλίου του Κράτους της Ελλάδας*».

Σας είχα πει ότι αυτό αποτελεί την επιτομή της θέσης που δημιουργείται περί μη ισορροπημένης σύμβασης. Έθεσα το ερώτημα, αν στο πλαίσιο της διαπραγμάτευσης μας εξηγήσατε ότι έγινε δέκα φορές πινγκ - πονγκ στη διαπραγμάτευση, επί ένα χρόνο, σε ποια σημεία θεωρείτε ότι δεν επιτεύχθηκε αυτό, που ήταν ο αρχικός στόχος του Υπουργείου, για να μπορούμε να αποφασίσουμε για το άρθρο 30, το οποίο αφορά αντισταθμιστικά και είναι κρίσιμο σε σχέση με την πορεία.

Με δεδομένο το γεγονός ότι τα περισσότερα κόμματα της Αντιπολίτευσης σας είπαν ότι «εδώ που φτάσαμε, καλύτερα να πάμε βέβαια σε αυτή τη λύση, αλλά να το πούμε ξεκάθαρα ότι δεν θα αποτελέσει αυτό δεδικασμένο, δηλαδή, δεν θα πηγαίνουμε κάθε φορά που έχουμε τέτοια ζητήματα στη λύση αυτή. Εδώ, νομίζω ότι είχαμε συμφωνήσει στο συγκεκριμένο θέμα, ότι θα πρέπει να γίνει μία φορά, αν θα γίνει η εξαίρεση και καμία άλλη.

Σας έφερα ένα παράδειγμα, σας είχα δώσει πάρα πολλά στοιχεία στην Επιτροπή και ερωτήματα, τα οποία δεν έχουν απαντηθεί. Ελπίζω μέχρι την Ολομέλεια να έχουμε τις απαντήσεις, για να μπορέσουμε να κρίνουμε για το άρθρο 30 του νομοσχεδίου.

Κύριε Υπουργέ, στην αρμόδια Επιτροπή Εξοπλιστικών Προγραμμάτων συζητήσαμε την αναβάθμιση των F-16, σε μια εμπιστευτική συζήτηση, στην οποία μάλιστα ο Υπουργός, ο κ. Καμμένος, μας ζήτησε να βγάλουμε έξω και τα κινητά και ενημερωθήκαμε από τους Επιτελείς για την αναγκαιότητα για το τι πρέπει να γίνει. Αυτό το οποίο είπαμε είναι ότι για όλα αυτά τα στοιχεία θα πρέπει να υπάρχει μια προτεραιοποίηση. Το πρώτο, το οποίο πρέπει να υπάρχει, είναι να μας δοθεί ποια είναι η προτεραιότητα, για να ξέρουμε πού πρέπει να δοθούν ποσά και πού όχι. Τέτοια προτεραιοποίηση, μέχρι σήμερα, δεν έχουμε.

Δεύτερον, γιατί ακούω διάφορα στο δημόσιο διάλογο, να σας θυμίσω τη στάση της Δημοκρατικής Συμπαράταξης. Η Δημοκρατική Συμπαράταξη είπε και είχα πει στην Επιτροπή ότι βεβαίως και θέλουμε την αναβάθμιση των F-16, αλλά λευκή επιταγή δεν δίνουμε σε κανέναν, εάν δεν μας δώσει ποσό. Ο κ. Καμμένος δεν μας έδωσε ποσό, γι' αυτό και ψήφισα «παρών» στη συγκεκριμένη συζήτηση για την έγκριση της αναβάθμισης των F-16, το ίδιο όπως και το «Ποτάμι».

Όταν ρώτησα τον Υπουργό Εθνικής Άμυνας για ποιο ποσό, μου είπε ότι θα απαντήσει η αμερικανική πλευρά στις 7 Οκτωβρίου. Δεσμεύτηκε ότι μόλις απαντήσει, θα γίνει Επιτροπή Εξοπλιστικών Προγραμμάτων, για να συζητήσουμε. Δεν έγινε η Επιτροπή.

Υπάρχει γραπτή απάντηση της αμερικανικής πλευράς για την πρόταση ή όχι;

ΔΗΜΗΤΡΙΟΣ ΒΙΤΣΑΣ (Αναπληρωτής Εθνικής Άμυνας): Όχι.

ΑΘΑΝΑΣΙΟΣ ΘΕΟΧΑΡΟΠΟΥΛΟΣ: Άρα, έχουμε μόνο προφορική συζήτηση.

ΔΗΜΗΤΡΙΟΣ ΒΙΤΣΑΣ (Αναπληρωτής Εθνικής Άμυνας): Στις 2 Νοεμβρίου, κατά τη συνήθη διαδικασία του Αμερικανικού Κογκρέσου, δηλαδή, δεκαπέντε μέρες από τη στιγμή που έχει κατατεθεί, μετά συζητήσεως ή άνευ συζητήσεως, απελευθερώνεται το Letter Of Agreement, δηλαδή η πρόταση των Αμερικανών και έρχεται στην Ελλάδα.

Άρα, μετά τις 2 Νοεμβρίου, μπορούμε να μπούμε στο πολύ επίσημο. Όπως καταλαβαίνετε και οι ίδιοι το 7 Οκτωβρίου το έκαναν 17 και καταλαβαίνετε τους λόγους.

ΑΘΑΝΑΣΙΟΣ ΘΕΟΧΑΡΟΠΟΥΛΟΣ: Κατάλαβα, κατάλαβα.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Έχετε πάρει κάποια επιστολή περί κόστους, από τη δική τους πλευρά, ήδη;

ΔΗΜΗΤΡΙΟΣ ΒΙΤΣΑΣ (Αναπληρωτής Εθνικής Άμυνας): Άτυπη.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Το έχουμε ακούσει αυτό, μας λέτε λίγο;

ΔΗΜΗΤΡΙΟΣ ΒΙΤΣΑΣ (Αναπληρωτής Εθνικής Άμυνας): Ναι, μόλις τελειώσουμε.

ΑΘΑΝΑΣΙΟΣ ΘΕΟΧΑΡΟΠΟΥΛΟΣ: Κύριε Πρόεδρε, νομίζω ότι είναι χρήσιμο να πω και μάλιστα είναι εδώ και ο Πρόεδρος της Επιτροπής Εξοπλιστικών Προγραμμάτων, που αν κάνω κάποιο λάθος σε σχέση με αυτά που λέω, μπορεί να με διορθώσει, αλλά νομίζω ότι είμαι ακριβής. Όταν ρώτησα τον Υπουργό Εθνικής Άμυνας για το κόστος και μάλιστα του είπα για τις πληροφορίες για 1,7 με 2 δις μου είπε ότι είναι απαγορευτικό αυτό το ποσό και δεν πρόκειται να προχωρήσουμε σε καμία περίπτωση, εάν υπάρχει 1,7 με 2 δις.

Στη συνέχεια, αναφέρθηκε ο Λοβέρδος πριν από λίγο στην απάντηση του Υπουργού Εθνικής Άμυνας, μετά από δέκα μέρες, σε ερώτηση στον Κοινοβουλευτικό Έλεγχο, η οποία έλεγε αντίθετα πράγματα, ότι είναι 1,5 με 2 δις και ότι μπορεί, αλλά εν πάση περιπτώσει. Επειδή καταλαβαίνετε ότι εδώ είναι πολύ σημαντικό θέμα σε σχέση με το ποσό που μπορεί να διαθέσει η χώρα μας, σε σχέση με αυτό που έχει συμφωνηθεί και σε σχέση με το να μπορέσουμε να δούμε και εμείς το θέμα στην έκτασή του, δε μπορεί όλη η χώρα να συζητάει αυτό το ζήτημα και σήμερα που συζητάμε στην Επιτροπή Εθνικής Άμυνας να μην έχουμε μια υπεύθυνη πληροφόρηση από σας για το πού βρισκόμαστε σήμερα, ποια είναι τα ποσά, τι σας έχουν πει στην άτυπη ενημέρωση, όπως έχετε πει ότι έχετε μέχρι σήμερα και βεβαίως, μετά τη σημερινή ενημέρωση, να συγκληθεί και η Επιτροπή Εξοπλιστικών Προγραμμάτων για να τα συζητήσουμε με μεγαλύτερη άνεση και ευχέρεια. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Toν λόγο έχει ο κ. Ξυδάκης.

ΝΙΚΟΛΑΟΣ ΞΥΔΑΚΗΣ: Κύριε Πρόεδρε, υπάρχει μια «ουρά» σε αυτό το νομοσχέδιο, η οποία μας φέρνει ενώπιων της παλαιάς τακτικής των αντισταθμιστικών ωφελημάτων, των Α/Ω, είναι η ουρά της Raytheon, όπως ανέπτυξε ο κ. Καραγιαννίδης, που αφορά κάποια αγορά Patriot, στα τέλη της δεκαετίας του 1990. Τα Α/Ω τότε ύψους 73 εκατομμυρίων ευρώ σημερινών, δεν εξυπηρετήθηκαν. Να μην τα πολυλογούμε, από όσο γνωρίζω από τη δημόσια συζήτηση εδώ και δεκαετίες, τα αντισταθμιστικά οφέλη, διαχρονικά, κατέστησαν πηγή σκανδάλων, αδιαφανούς διαχείρισης, διαφθοράς και το λιγότερο που μπορούμε να πούμε, ολιγωρίας.

Νομίζω ότι έχοντας και στα χέρια μας τον ν.3978/2011, την εναρμόνιση με την Ευρωπαϊκή Οδηγία και την πρώτη μεγάλη συμφωνία αγοράς εξοπλισμού, αναβάθμισης που βρίσκεται προ των θυρών, είναι ευκαιρία για την παρούσα Κυβέρνηση να λειτουργήσει με έναν υποδειγματικό τρόπο διαφάνειας, ταχύτητας, αξιοπιστίας και να θέσει όλες αυτές τις αναγκαίες ενέργειες στους εξοπλισμούς, οι οποίες οδήγησαν τον πολιτικό κόσμο στη σπίλωση και την ανυποληψία, σε μια νέα βάση.

Είναι μοναδική αυτή η ευκαιρία και πρέπει να την αξιοποιήσει και η Κυβέρνηση και από ό,τι βλέπουμε στις συζητήσεις της Επιτροπής Άμυνας, υπάρχει ένα κλίμα κατανόησης και σύγκλισης. Πρέπει να αξιοποιηθεί. Όλα όσα έχουν ακουστεί για τις ασάφειες, για το ύψος της δαπάνης, για την έκταση της αναβάθμισης και κυρίως, για τον τρόπο διαχείρισης και διεξαγωγής όλης αυτής της μεγάλης αγοράς και αναβάθμισης του στόλου, πρέπει να γίνουν με έναν τρόπο, που δεν θα έχει ξαναγίνει. Είναι μια ευκαιρία τώρα σε μια ιστορική καμπή για τη χώρα μας. Ένα ισχυρότατο μήνυμα στους πολίτες που παρακολουθούν, ακούγοντας φήμες, διαρροές και διασπορά αυτών που λένε διάφορα pay role, από τους γνωστούς εμπόρους και υπεργολάβους. Επί δεκαετίες γινόταν αυτό, κυκλοφορούσαν υπόδικοι, φυλακισμένοι, κατάδικοι, πήγαν πολιτικοί φυλακή, δεν μας επιτρέπεται να αφήσουμε την παραμικρή υπόνοια μη ορθής διαχείρισης. Δεν λέω εγώ έντιμης, έντιμη θα είναι, όμως πρέπει να είναι υποδειγματική και κατά τους τύπους, κατά το τυπικό.

Επίσης, θα ήθελα να κάνω μια πολιτική παρατήρηση, έκκληση προς την πολιτική ηγεσία του Υπουργείου και προς όλη την Κυβέρνηση, είχε τεθεί και στη δεκαετία του 2000, οι υπέρογκες, κατά τις δικές μας δυνάμεις, αμυντικές δαπάνες, οι οποίες δικαιολογούνται από την ιδιόμορφη και γεωγραφία και ιστορικοπολιτική συγκυρία που βρίσκεται η χώρα μας στην Ανατολική Μεσόγειο, δεν θα πρέπει να μετατρέπονται σε «κολλάρο» ασφυξίας δημοσιονομικό για τη χώρα. Θα πρέπει να τεθεί και στους εταίρους μας, ότι όπως οι δαπάνες για το προσφυγικό - μεταναστευτικό, πρωτοστατούντων δύο Πρωθυπουργών, του Ιταλού και του Έλληνα, είχαν ουδέτερο δημοσιονομικό αποτύπωμα, δεν συμπεριλαμβάνονται στον συνυπολογισμό του ελλείμματος, έτσι και οι ελληνικές αμυντικές δαπάνες, οι οποίες είναι μακράν οι μεγαλύτερες από όλους τους εταίρους του ΝΑΤΟ, μετά τις ΗΠΑ, θα πρέπει να τεθεί ξανά, έστω με κάποιο αλγόριθμο, να μην συνυπολογίζονται με αυτό τον ασφυκτικό τρόπο στον υπολογισμό του ελλείμματος. Έτσι, θα έχουμε και δημοσιονομικό χώρο, έστω λογιστικό και θα δώσουμε και ένα μήνυμα σε όλους και στους ευρωπαίους εταίρους. Δεν έχει τις ίδιες αμυντικές ανάγκες η Ελλάδα βρισκόμενη στο θερμό χώρο του Αιγαίου, με το Βέλγιο ή τη Δανία ή ακόμη και με τον ιδρυτή του ΝΑΤΟ, τη Νορβηγία. Έχουμε άλλες ανάγκες και θα πρέπει να συνυπολογιστεί. Ετέθη από τον Ιταλό, τον Μάριο Ρέντζι και τον Έλληνα, Αλέξη Τσίπρα, τους δύο ηγέτες, σε Σύνοδο Κορυφής, επετεύχθη για το προσφυγικό - μεταναστευτικό και νομίζω με παρόμοια ένταση, με την ίδια ισχυρή επιχειρηματολογία, πρέπει να επανέλθουμε.

Αυτό είναι μια έκκληση και ενώπιον της Ολομέλειας και πιστεύω μαζί με τον Αναπληρωτή Υπουργό, τον κ. Βίτσα, που είναι αρμόδιος για τους εξοπλισμούς, θα έχουμε και τον κ. Καμμένο, να γίνει αυτή η συζήτηση για έναν υποδειγματικό πολιτικό χειρισμό.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Ένα είναι το Υπουργείο.

ΝΙΚΟΛΑΟΣ ΞΥΔΑΚΗΣ: Ένα το Υπουργείο, εντάξει. Να γίνει ένας πολιτικός χειρισμός υποδειγματικός, ένα μήνυμα προς τον ελληνικό λαό και να τεθεί και το άλλο ζήτημα, το οποίο το έχουμε θέσει πολλές φορές με διαφορετικούς τρόπους, ας το θέσουμε ξανά και νομίζω ότι και τα Κόμματα της Αντιπολίτευσης μπορούν να το κατανοήσουν και να συνδράμουν. Δεν είναι κάτι που κινείται από κομματική ιδιοτέλεια. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Δαβάκης.

ΑΘΑΝΑΣΙΟΣ ΔΑΒΑΚΗΣ: Ευχαριστώ, κύριε Πρόεδρε. Θέλω να αναφερθώ για λίγο στο άρθρο 4, που αφορά στους αποφοίτους των ΑΣΣΥ, της τάξεως του 1990. Το θέμα, κύριε Πρόεδρε, έχει τεθεί επανειλημμένα και νομίζω ότι ήρθε η ώρα να βρει και αυτό την λύση του. Οι απόφοιτοι του 1990, όπως πολύ καλά γνωρίζετε, κύριε Υπουργέ, είναι οι μόνοι που έχουν απομείνει και διαθέτουν και λογικό και νομικό έρεισμα, για να υπαχθούν στην περίπτωση του ν.2439/1996. Έστω και με καθυστέρηση, όλες οι Πτέρυγες της Βουλής συμφωνούμε προς αυτή την κατεύθυνση και έχουν διαμορφωθεί κατά τούτο συνθήκες μιας διακομματικής συναίνεσης. Νομίζω ότι το Υπουργείο πρέπει να παύσει να αρνείται την ρύθμιση αυτού του θέματος.

Για τα άλλα άρθρα θα τα πούμε στην Ολομέλεια. Για το άρθρο 27. Πέρυσι, όπως θα θυμάστε, ως Εισηγητής του προηγούμενου νομοσχεδίου, το οποίο είχατε φέρει, είχα μια κάθετη και αν θέλετε και ιδεολογική, αλλά και εμπειρική αντίθεση, απέναντι στη σύσταση όλων αυτών των καταστάσεων, που βιώσαμε πριν από λίγες μέρες στην αίθουσα αυτή. Θυμόμαστε όλοι ότι είχε έρθει ως τροπολογία η ρύθμιση για τον συνδικαλισμό, εμφανίστηκε μετά ως άρθρο 50 και προσπαθούσε ο κ. Υπουργός, να δημιουργήσει όλες εκείνες τις συνθήκες, προκειμένου να περάσει και να ψηφιστεί αυτό το νομοσχέδιο. Φυσικά ψηφίστηκε από την Κυβερνώσα Πλειοψηφία. Ένα χρόνο μετά – μετά από τα γεγονότα, που όπως πολύ σωστά ανέφερε και ο Εισηγητής μας και ο κ. Θεοχαρόπουλος, έλαβαν χώρα, τα κωμικοτραγικά γεγονότα, περισσότερο τραγικά γεγονότα στην αίθουσα αυτή, μεταξύ των συνδικαλιζομένων Αξιωματικών – εμφανίζεται ο Αναπληρωτής Υπουργός Εθνικής Άμυνας «δίκη διαιτητού» – και πιστεύω ότι έχει τα εχέγγυα για να κάνει τον διαιτητή, αλλά γιατί να τον κάνει τον διαιτητή; – να συμβαδίσει και να συμβιώσει τα διεστώτα, τα οποία υπάρχουν εδώ. Πιστεύω, κύριε Υπουργέ, ότι πρέπει να το ξαναδείτε, πρέπει να αποσυρθεί το άρθρο 27, να υπάρξει αν θέλετε ένας προβληματισμός πάνω στο ζήτημα της ακοής των προβλημάτων, που αυτά έχουν λυθεί πολλά χρόνια πριν από τον στρατιωτικό κώδικα. Υπεύθυνος για το προσωπικό του είναι ο Διοικητής κάθε Μονάδας, αλλά αν θέλετε να συνεννοηθούμε, να συμφωνήσουμε, να ακούγεται η φωνή των ανθρώπων αυτών, με μια κλήρωση, από το Μέγα Δέρειο του Στρατού Ξηράς ή στην Κρήτη στην ακραία, αν θέλετε, Μονάδα του Πολεμικού μας Ναυτικού στην Άκρα Σίδερο, να κληρώνονται και να έρχονται να ακούγονται από την πολιτική ηγεσία τα προβλήματά τους. Οι διάφοροι κύριοι, οι οποίοι συνωστίζονται και κάνουν τους συνδικαλιστές και τους παράγοντες στα υπουργικά μας γραφεία, που τους χρησιμοποιούμε πολλές φορές, είναι παγερά αδιάφοροι από την συντριπτική πλειοψηφία των στελεχών των Ενόπλων Δυνάμεων, τα οποία βιώνουν μια καθημερινότητα πολύ δύσκολη, έχουν να αντιμετωπίσουν μια απειλή απέναντι και όλα αυτά τα οποία συνθέτουν μια ιδιομορφία, όσον αφορά και στο ωράριο τους, όσον αφορά και στην προσωπική τους ζωή, όσον αφορά στις οικογένειές τους, όσον αφορά στις μεταθέσεις τους, όσον αφορά όλα αυτά τα οποία τόσο καιρό που βρίσκεστε στο Υπουργείο Άμυνας, είμαι βέβαιος ότι τα έχετε βιώσει πάρα πολύ καλά. Πρέπει να το ξαναδείτε. Δεν συνάδει ούτε στην πολιτική ηγεσία ούτε στα στελέχη των Ενόπλων Δυνάμεων να δημιουργούνται έριδες, διχόνοιες, αντιπαραθέσεις, σε μια φάση πολύ δύσκολη για την πατρίδα μας και για τα οικονομικά της, αλλά και για την εθνική της ασφάλεια.

Για τα F-16. Bασική μας αρχή είναι ότι είναι απολύτως αναγκαία η αναβάθμιση των F-16. Η αναβάθμιση θα ήταν ακόμη αναγκαία, ακόμα και αν η Τουρκία δεν είχε προγραμματίσει καν να πάρει τα F-35. Η Τουρκία ολοκλήρωσε το 2015, όπως θα γνωρίζετε, την αναβάθμιση του μεγαλύτερου τμήματος των F-16 που διαθέτει, τα έχει αναβαθμίσει όλα τα F-16.

Τα F-16 θα συνεχίσουν να παραμένουν η ραχοκοκαλιά του Όπλου της Πολεμικής μας Αεροπορίας και πιστεύω ότι με αυτά τα δεδομένα πρέπει να προχωρήσει η Πολεμική μας Αεροπορία προς την κατεύθυνση της αναβάθμισης. Όμως, τα όσα ο κ. Υπουργός της Εθνικής Άμυνας έχει αναφέρει σχετικά με την ενημέρωση, που είχαμε πριν από λίγες μέρες στην Επιτροπή Εξοπλιστικών Προγραμμάτων, δεν είναι ακριβή. Το κείμενο της εισήγησης δεν περιείχε ποσά – υπάρχουν τα πρακτικά – ενώ ανέφερε επί λέξει ότι το τελικό κόστος θα προκύψει μετά από διαπραγματεύσεις με τις αρχές, με το Foreign Military Sales. Ούτε κατά τη διάρκεια της συνεδρίασης είναι παρών. Ερωτήθηκε από τον κ. Θεοχαρόπουλο, ανέφερε κάποιο συγκεκριμένο κόστος. Μη βγαίνουμε και λέμε 1,1, 1,7. Δεν είναι πράγματα αυτά. Όταν κλήθηκε μάλιστα να σχολιάσει κάποια δημοσιεύματα, κύριε Υπουργέ, ανέφερε – που έκαναν λόγο για 1,7 και 1,2 – ότι αυτό δεν μπορεί να καλυφθεί από το εύρος των ποσών.

Υπάρχουν τρία κρίσιμα ερωτήματα: Πόσα αεροσκάφη θα αναβαθμιστούν και τι υλικά και υπηρεσίες θα αγοραστούν; Θα υπάρξει αμερικανική στρατιωτική βοήθεια πάνω σε αυτό το κομμάτι της αναβάθμισης; Και ποια θα είναι η συμμετοχή των συμπαραγωγών τοπικών βιομηχανιών της Ελληνικής Αμυντικής Βιομηχανίας;

Κλείνοντας, θα ήθελα, να αναφερθώ στο ζήτημα του συστήματος ΕΡΜΗΣ. Όπως θα θυμάστε στο προσχέδιο της σύμβασης με την ΕΑΒ για το σύστημα ΕΡΜΗΣ, είχε αναρτηθεί στη διαβούλευση πράγματα, τα οποία δεν έπρεπε να αναρτηθούν, μαζί με το αρχικό σχέδιο του συγκεκριμένου νομοσχεδίου. Το σύστημα είναι κρίσιμο, γιατί αφορά στις επικοινωνίες του Στρατού Ξηράς και πρέπει να προχωρήσει, να αναβαθμιστεί. Για άγνωστους λόγους η συγκεκριμένη σύμβαση δεν συνοδεύει το νομοσχέδιο αυτό. Τι θα γίνει με αυτό; Εάν θέλετε σε αυτό μου απαντάτε. Αυτά ήθελα να πω και τα υπόλοιπα θα τα πούμε στην Ολομέλεια. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Κυριαζίδης.

ΔΗΜΗΤΡΙΟΣ ΚΥΡΙΑΖΙΔΗΣ: Ευχαριστώ, κύριε Πρόεδρε. Θα επιμείνω μόνο σε ένα συγκεκριμένο σημείο του νομοσχεδίου και συγκεκριμένα στο άρθρο 27. Τα στελέχη των Ενόπλων Δυνάμεων, των Σωμάτων Ασφαλείας, της Δικαιοσύνης υπηρετούν ένα ιδιαίτερο εργασιακό χώρο. Άρα, χρειάζεται μια προσοχή σε ό,τι αφορά στη συνδικαλιστική τους έκφραση.

Θα μου επιτρέψετε να μεταφέρω την εικοσάχρονη εμπειρία μου, αναφορικά βεβαίως με τα Σώματος Ασφαλείας και ειδικότερα, με την Ελληνική Αστυνομία.

Κύριε Υπουργέ, συνεργαστήκαμε και μαζί αναφορικά με τη σύσταση, ίδρυση και αν θέλετε, θεσμοθέτηση του συνδικαλισμού στην Ελληνική Αστυνομία. Πράγματι, στις συζητήσεις που προηγήθηκαν, βασανίστηκα και ο ίδιος πολύ από τις αναφορές. Υπάρχουν εδώ συνάδελφοι, που είχαμε μια πορεία, δηλαδή, ο κ. Λοβέρδος από πλευράς ΠΑ.ΣΟ.Κ., εσείς τότε από το Συνασπισμό. Πέρασαν 7 χρόνια προκειμένου – από το 1988 φτάσαμε στο 1994 – να υπάρξει αυτή η θεσμοθέτηση. Σε αυτό το χρονικό διάστημα υπήρξαν αυτά τα οποία βλέπουμε, που συμβαίνουν στις Ένοπλες Δυνάμεις συγκρούσεις εσωτερικά, αλλά αυτό έδωσε και τη δυνατότητα λόγω αυτής της μη αποδοχής από πλευράς της Πολιτείας, να έχουμε και άλλου είδους ζητήματα, δηλαδή, απολύσεις, μετακινήσεις, συγκρούσεις, εσωτερικά.

Θα παρακαλούσα, κύριε Υπουργέ, επειδή γνωρίζετε όλα αυτά, έχετε μια άμεση γνώση, κάνω επίκληση να αποσυρθεί το άρθρο 27. Αυτό το οποίο συνέβη σε ένα μεγάλο οργανισμό στην Ελληνική Αστυνομία, με 50 στελέχη…..

ΑΘΑΝΑΣΙΟΣ ΔΑΒΑΚΗΣ: Δεν έχουν σχέση οι Ένοπλες Δυνάμεις με την Ελληνική Αστυνομία, Δημήτρη.

ΔΗΜΗΤΡΙΟΣ ΚΥΡΙΑΖΙΔΗΣ: Θα ήθελα να σημειώσω, κύριε Πρόεδρε, ότι αυτό συνέβη συνέχεια και αναφορικά με τα στελέχη των Ενόπλων Δυνάμεων και των Σωμάτων Ασφαλείας.

Ειδικότερα στην ΕΛΑΣ, το είδαμε και στην πράξη και έτσι καθιερώθηκε και θεσμοθετήθηκε μια Ομοσπονδία από τον κατώτερο βαθμό μέχρι τον ανώτατο, εφόσον θέλουν τα ανώτερα στελέχη να μετέχουν και από το βαθμό του Αξιωματικού και πάνω, αν θέλουν να αποτελέσουν μια δεύτερη Ομοσπονδία. Αυτό είχε ως αποτέλεσμα να υπάρξει μια κοινή συνισταμένη συνλειτουργίας σε όλα τα επίπεδα, με αποτέλεσμα να υπάρξει ένα υγιές συνδικαλιστικό κίνημα στο χώρο αυτό, με θετικά αποτελέσματα για τους εργαζόμενους, στους χώρους αυτούς. Θα ήθελα να πω αρχικά ότι πήγε να ελεγχθεί και σε εμάς το συνδικαλιστικό κίνημα, στο χώρο της ΕΛΑΣ. Πράγματι, το είδα και ο ίδιος και το πλήρωσα ακριβά, απολύθηκα 4 φορές, αλλά ήθελα να κρατήσω υγιές αυτό το κίνημα από το 1988 μέχρι 2008, που υπήρξα Πρόεδρός τους και έφυγα.

Θα παρακαλούσα, λοιπόν, μην δημιουργήσετε ένα τέτοιο ζήτημα εσωτερικά στις Ένοπλές Δυνάμεις, το οποίο δεν ξέρω τι συνέχεια θα έχει και τις επιπτώσεις του. Γιατί το λέω αυτό; Γιατί ενδεχομένως να θέλετε να «κατασκευάσετε» μια Ομοσπονδία ελεγχόμενη. Δεν θα είναι αύριο ελεγχόμενη, γιατί αναγκαστικά θα προσφύγουν και εντός και εκτός της χώρας, θα υπάρξει και άλλη φωνή ή άλλες φωνές και αυτό θα δημιουργήσει συγκρούσεις. Είδα όλα τα κόμματα να συμφωνούν. Γιατί δεν προχωρούμε σε μια τέτοια νομοθέτηση, έτσι ώστε να αποτελέσει ένα εργαλείο για όλους θετικό, δημιουργικό και όχι προβληματικό; Δεν θα είστε συνέχεια Κυβέρνηση, θα φύγετε, ενδεχομένως θα υπάρξει άλλη διάταξη, άλλη ρύθμιση. Δεν μπορεί να συνεχιστεί αυτό.

Συμφωνήσαν όλα τα κόμματα το 1994, προχωρήσαμε σε αυτή τη θεσμοθέτηση και αυτό αποτέλεσε ένα θετικό δημιουργικό στοιχείο για όλους. Κάνω έκκληση προς όλους σας, μπορείτε να αποσύρετε το σχετικό άρθρο και να συμφωνήσουμε σε μια κοινή διάταξη, που να ικανοποιεί και τα δύο μέρη, για να αποτελέσει και ένα θετικό τέλος και μια νέα αρχή για τη συνέχεια.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Δρίτσας.

ΘΟΔΩΡΗΣ ΔΡΙΤΣΑΣ: Κρίνω αναγκαίο να κάνω δύο σύντομες επισημάνσεις. Μια αναφορικά με την αναζωπύρωση της συζήτησης για τη δρομολογημένη συμφωνία αναβάθμισης των F-16 και μια για το άρθρο 27. Δεν θα έκανα για το ζήτημα των εξοπλιστικών και των F-16 καμία παρέμβαση, γιατί θεωρώ ότι αυτή η συζήτηση πρέπει να γίνει στην Επιτροπή Εξοπλιστικών Προγραμμάτων. Αλλά, αφού ετέθη από συναδέλφους – προσεκτικά είναι αλήθεια αυτή τη φορά – οφείλω και κρίνω αναγκαίο να θυμίσω ότι η χώρα μας έχει ταλαιπωρηθεί πάρα πολύ και ο ελληνικός λαός και η ελληνική οικονομία, από το ανερμάτιστο πολλές φορές και προβληματικό σύστημα των εξοπλισμών. Και αυτό έχει καταγραφεί όχι από την Αριστερά μόνο, αλλά ευρύτατα.

Έτσι, λοιπόν, δικαιώθηκε μετά από πολλά-πολλά χρόνια η πεισματική απαίτηση της Αριστεράς στην Ελλάδα, που ξεκινάει από το ΚΚΕ Εσωτερικού και τον Λεωνίδα Κύρκο, συνεχίζει με τον Συνασπισμό του Νίκου Κωνσταντόπουλο, τον Δραγασάκη, τον Κουβέλη και πολλούς άλλους και συνεχίστηκε με το ΣΥΡΙΖΑ, για την συγκρότηση και την αναβάθμιση του ρόλου του Κοινοβουλίου στον έλεγχο των εξοπλιστικών. Προϊόν αυτής της πίεσης, που ήταν πολύ συστηματική και πάρα πολύ συνεχής, όταν ωρίμασαν τα πράγματα, ακριβώς γιατί προέκυψαν όλα αυτά τα θλιβερά ζητήματα και φαινόμενα, συγκροτήθηκε αρχικά όχι από την δική μας Κυβέρνηση και πλειοψηφία, ναι, με πρωτοβουλία του ΠΑΣΟΚ και άλλων δυνάμεων αρχικά ως Υποεπιτροπή.

Τώρα πια όμως εδώ και χρόνια, ως Ειδική Διαρκής Επιτροπή του Κοινοβουλίου και όχι ως Υποεπιτροπή, που μέλει – και συνεχίζουμε να πιέζουμε από την πλευρά του ΣΥ.ΡΙΖ.Α. και της Κοινοβουλευτικής Ομάδας, αλλά και όλων των δυνάμεών μας – να αναβαθμιστεί ακόμα περισσότερο απ' ό,τι λειτουργεί μέχρι τώρα, ώστε να γίνει μια Επιτροπή υψηλού-υψηλού κύρους και επάρκειας τεχνικής, τεχνοκρατικής, νομικής και πολιτικής και από άποψη γεωστρατηγικών και άλλων αρετών και δυνατοτήτων, που, θα πω μια κουβέντα που δεν είναι υπερβολική, να την «τρέμουν» οι κατά καιρούς και εκάστοτε Υπουργοί Άμυνας και Εξωτερικών.

Αυτό είναι αναγκαίο, για μια δημοκρατική χώρα, για ένα δημοκρατικό Κοινοβούλιο, η αναβάθμιση, όσο γίνεται περισσότερο, του ελέγχου που ασκεί το Κοινοβούλιο στους σχεδιασμούς και τις αποφάσεις αναφορικά με τα εξοπλιστικά και για πολλά άλλα ζητήματα, βέβαια. Έτσι, λοιπόν, η συζήτηση για τα F-16, τουλάχιστον δύο φορές παλιότερα, ακροθιγώς, αλλά αρκετά συστηματικά τον Σεπτέμβριο του 2017, έγινε στην Επιτροπή Εξοπλιστικών Προγραμμάτων, με το επίπεδο που λειτουργεί μέχρι τώρα και κατεγράφησαν απόψεις, επιφυλάξεις, ανησυχίες κ.λπ.. Εκείνο που δεν κατεγράφη από πουθενά, είναι η άρνηση της ανάγκης για τον προγραμματισμό της αναβάθμισης. Και όμως, όταν ο Έλληνας Πρωθυπουργός, εν πάση περιπτώσει, πήγε στις Ηνωμένες Πολιτείες και ανακοινώθηκε ότι δρομολογείται αυτή η διαδικασία – δεν κρίνω τώρα το πώς ανακοινώθηκε κ.λπ., εκεί μπορεί να χωρέσει πολλή συζήτηση – ξαφνικά ξέσπασε ένας ορυμαγδός, ως να διαφωνούσαν οι πάντες με την εξέλιξη αυτή και με τον δρομολογημένο αυτό προγραμματισμό, ενώ κάτι τέτοιο δεν είχε συμβεί στην Επιτροπή. Αυτό πρέπει να το μάθει ο ελληνικός λαός.

Φυσικά, κανείς δεν βγήκε ρητά να πει, βγήκε ένας πολιτικός αρχηγός και είπε ότι πρέπει να πάρουμε F-35, που δεν το είχε πει ο εκπρόσωπός του Βουλευτής μέσα στην Επιτροπή, το αντίθετο, αλλά δεν έχει σημασία.

Εγώ τα λέω αυτά, για έναν και μόνο λόγο. Ο κ. Υπουργός θα επιλέξει αν θα απαντήσει στις ερωτήσεις που ετέθησαν σχετικά με το θέμα, δικαίωμά του είναι και εκείνος θα κρίνει, αλλά πρέπει να συνεχιστεί η συζήτηση που άρχισε τον Σεπτέμβρη στην Επιτροπή Εξοπλιστικών Προγραμμάτων, αν θέλουμε να διευρύνουμε και το περιεχόμενο και τις πτυχές να γίνει και ειδική συνεδρίαση των δύο Επιτροπών – Εξοπλιστικών και Εξωτερικών και Άμυνας – με την συμμετοχή και του Υπουργού Εσωτερικών, αλλά με την εγγύηση της εμπιστευτικότητας και του απορρήτου, να αναπτύξει η Βουλή τον ρόλο που της αντιστοιχεί και να έχουμε όλοι, μα όλοι – και Κόμματα και Βουλευτές – την δέσμευση ότι τηρούμε την εμπιστευτικότητα και το απόρρητο ή τουλάχιστον, τηρούμε τη συνέπεια των τοποθετήσεών μας μέσα στην Επιτροπή και των τοποθετήσεών μας στον δημόσιο χώρο, όταν προκύπτουν ζητήματα. Όντως υπήρχαν επιφυλάξεις αναφορικά με το κόστος, προφανώς. Αλλά και το κόστος δεν συζητήθηκε σε αυτή την συνεδρίαση, αλλά όχι όμως ότι υπήρξε μια αμφισβήτηση της ανάγκης να δρομολογηθεί αυτό το πρόγραμμα ή το υποπρόγραμμα, όπως λέγεται.

Σε κάθε περίπτωση, νομίζω ότι είναι αναγκαία, κύριε Πρόεδρε, η ανάληψη πρωτοβουλιών και από τον Πρόεδρο της Επιτροπής Εξοπλιστικών και από εσάς και από τους Υπουργούς, για να προχωρήσουμε σε αυτή τη διαδικασία.

Τελειώνω με το άρθρο 27. Πολλά ελέχθησαν και πολλά θα λεχθούν ακόμα. Εκείνο που χρειάζεται να εξασφαλισθεί είναι η ομαλή ιστορική διαδρομή της πραγματικότητας, που διαμόρφωσε την νομιμοποίηση του συνδικαλισμού στο Στρατό και με τους κανόνες που αυτή διαμορφώθηκε και να εξασφαλισθεί η αρχή, όχι μόνο της «συνέχειας», αλλά και της «αντιπροσωπευτικότητας» των πρωτοβάθμιων οργανώσεων.

Αυτό σημαίνει, ναι, μια Ομοσπονδία. Αλλά δεν είναι φωτογραφική αυτή η διάταξη, που κατεβάζει το Υπουργείο. Ας υπάρχουν παρατηρήσεις, επισημάνσεις, προσθήκες, αφαιρέσεις, δημιουργικές παρεμβάσεις, αλλά το να αναλαμβάνουν κάποια Κόμματα ότι είναι υπέρ της μιας Ομοσπονδίας και κάποια άλλα υπέρ της άλλης πάντα έχει ένα κριτήριο. Ποιο είναι αυτό το κριτήριο; Το Νομικό; Οι αποφάσεις των Δικαστηρίων ή η ίδια η πραγματικότητα που διαμόρφωσε μια πορεία φυσιολογική πραγμάτων, η οποία πρέπει να κατοχυρωθεί και να γίνει σεβαστή, γιατί οι στρατιωτικοί την διαμόρφωσαν, δεν τη διαμόρφωσε ο Υπουργός ή ο νόμος. Πολλοί Υπουργοί μάλιστα στο παρελθόν αντέδρασαν και εμπόδισαν τη δημιουργία αυτή της νομιμοποίησης του συνδικαλισμού. Προς αυτή τη κατεύθυνση νομίζω ότι σωστά κινείται η ηγεσία του Υπουργείου. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ, τον κ. Δρίτσα και οι εξαιρετικά σημαντικές προτάσεις, που έκανε, νομίζω θα πρέπει να εξεταστούν περισσότερο σε συνεργασία με τον συνάδελφο, τον κ. Μπαλλή και με τα αρμόδια Υπουργεία θα πρέπει να δούμε κατά πόσο αυτή η συνεδρίαση θα μπορέσει να γίνει ενόψει μάλιστα και της συζήτησης του κόστους αυτών.

ΣΥΜΕΩΝ ΜΠΑΛΛΗΣ: Κύριε Πρόεδρε, αυτό που πρότεινε ο κ. Δρίτσας να συζητηθεί, δηλαδή όταν θα έχουμε και τις λεπτομέρειες για την αναβάθμιση των F-16 είναι απόφαση και έχει ειπωθεί και στην προηγούμενη συνεδρίαση της 20ης Σεπτεμβρίου. Δεν ήταν συνεδρίαση, για να παρθεί έγκριση τότε, ενημέρωση ήταν και ειπώθηκε και από τον Υπουργό ότι όταν θα έχουμε τα τελικά στοιχεία, θα γίνει η συνεδρίαση, για να προχωρήσουμε στην αναλυτική παρουσίαση του προγράμματος της αναβάθμισης.

 ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ναι, αλλά μπαίνει και το γενικότερο πρόγραμμα. Αυτή τη στιγμή μερικοί συνάδελφοι βρίσκονται στη Κύπρο, όπου εκεί έχουν μια επίσκεψη στην Επιτροπή Άμυνας της Κυπριακής Βουλής.

ΘΕΟΔΩΡΟΣ ΔΡΙΤΣΑΣ: Συμφωνώ, κύριε Πρόεδρε, με τον Πρόεδρο της Επιτροπής. Συμφωνώ, έτσι είναι μέχρι τότε να ξέρουμε πώς συζητάμε.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ναι, αλλά λέω υπάρχει θέμα αναβάθμισης, γενικότερα, της Επιτροπής Εξοπλιστικών Προγραμμάτων. Στην Κύπρο συνεδριάζει η Επιτροπή κάθε δύο εβδομάδες και οτιδήποτε αποφασίζεται πάνω από 2.000 ευρώ να χρησιμοποιηθούν για εξοπλισμούς, πρέπει να περάσει από την Επιτροπή. Τον λόγο έχει η κυρία Τελιγιορίδου Ολυμπία.

ΟΛΥΜΠΙΑ ΤΕΛΙΓΙΟΡΙΔΟΥ: Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, θα ξεκινήσω με ένα πολύ σύντομο σχολιασμό με αυτό που ακούστηκε για το περιστατικό που είχαμε με τους τρεις Ευέλπιδες, που επιχείρησε εδώ μέσα ένας συνάδελφος στην τοποθέτησή του να το χρησιμοποιήσει, για να κάνει κομματική αντιπαράθεση και να εγκαλέσει το Υπουργείο Εθνικής Άμυνας, γιατί δεν εξέδωσε μια ανακοίνωση.

Προφανώς είναι καταδικαστέο το γεγονός και οι άνθρωποι δεν αντιμετώπισαν αυτό το περιστατικό με βάση την ιδιότητά τους, αλλά ως απλοί πολίτες. Προφανώς το περιστατικό αυτό είναι καταδικαστέο από όλους μας και δεν μπορεί κατά τη γνώμη μου να γίνει αντικείμενο πολιτικής αντιπαράθεσης, ιδιαίτερα σε αυτή την Επιτροπή. Εδώ και μέρες πλανάται ένα ερώτημα για το αν συμφέρει η συμφωνία που δρομολογείται για τα F-16. Μπορεί να ηχήσει λίγο αιρετική η επισήμανση που θα κάνω, αλλά θα ήθελα να ρωτήσω ποιοι θα δώσουν την απάντηση σε αυτό το ερώτημα; Θα δοθεί αυτή η απάντηση από τους δημοσιογράφους στις εκπομπές των πρωινάδικων ή στις βραδινές εκπομπές; Θα δοθεί αυτή η απάντηση, γενικώς, από τους πολιτικούς που είναι γνώστες των πάντων και αυθεντίες επί παντός επιστητού; Εγώ πιστεύω ότι η απάντηση αυτή πρέπει να δοθεί πρώτα απ’ όλα από τους ειδικούς. Νομίζω ότι όλοι μας θα πρέπει να έχουμε εμπιστοσύνη στην ηγεσία των Ενόπλων Δυνάμεων, στην πολιτική ηγεσία η οποία έχει μια πλήρη εικόνα της επιχειρησιακής δυνατότητας των Ενόπλων Δυνάμεων και νομίζω ότι αυτό το θέμα, ένα πολύ σημαντικό θέμα για την Εθνική μας Ασφάλεια και για την εθνική κυριαρχία, επίσης, δεν μπορεί να είναι θέμα μιας μικροκομματικής αντιπαράθεσης μεταξύ μας.

Ακούμε τη συζήτηση για την αναβάθμιση των F-16 πάνω από μία δεκαετία. Θυμάμαι ακόμη από την εποχή 2004, που πρωθυπουργός της χώρας ήταν ο Κωνσταντίνος Καραμανλής. Από τότε ακούγεται ότι είναι μέγιστης προτεραιότητας για την εθνική μας ασφάλεια, η αναβάθμιση των F-16. Ξανακούστηκε το 2008, φτάσαμε βέβαια, στην εποχή της κρίσης, όπου υπήρχαν οι σχετικές αναβολές για την αναβάθμιση και τροχοπέδη αυτών η οικονομική κρίση και το δημοσιοοικονομικά δεδομένα.

Πιστεύω, όμως, ότι όταν αυτό το θέμα σήμερα, έτσι όπως έχει εξελιχθεί, έχει αντιπαραθέσεις από την πλευρά της αντιπολίτευσης δημιουργεί αμφιβολίες όχι για την απόφαση του Υπουργείου ή της Κυβέρνησης, αλλά δημιουργεί αμφιβολίες για το Αμυντικό Δόγμα της χώρας και για το γεωπολιτικό status. Νομίζω ότι αυτά είναι θέματα που θέλουν και χρήζουν ιδιαίτερης προσοχής και σε τέτοιου είδους θέματα, νομίζω ότι θα πρέπει να είμαστε προσεκτικοί και ενωμένοι.

Από τις εξηγήσεις που δόθηκαν – γιατί δεν είμαστε γνώστες όλοι όλων των λεπτομερειών – φαίνεται ότι είμαι μια συμφωνία, η οποία δημιουργεί τις προϋποθέσεις, ώστε να μπορέσουμε και την επιχειρησιακή ικανότητα των Ενόπλων Δυνάμεων να ενισχύσουμε, αλλά να δημιουργήσουμε και εκείνες τις προϋποθέσεις, ώστε αυτή η αναβάθμιση σε έναν πολύ μεγάλο βαθμό, να γίνει στη χώρα μας από την ΕΑΒ. Από ό,τι ακούστηκε οι εργασίες της αναβάθμισης μπορούν να γίνουν στις εγκαταστάσεις της ΕΑΒ σε ένα πολύ μεγάλο και σημαντικό ποσοστό, καθώς υπάρχει και η τεχνογνωσία, αλλά και το αντίστοιχο ανθρώπινο δυναμικό που μπορεί να τις κάνει. Εδώ, ίσως, δημιουργείται και ένα επιπλέον πλεονέκτημα για την αμυντική μας βιομηχανία. Το πλεονέκτημα ότι μέσα από αυτή την αναβάθμιση θα μπορέσει ίσως, να καταστεί ένα κέντρο αναβάθμισης αυτών των αεροσκαφών και να έχουμε και άλλα επιπλέον θετικά αποτελέσματα και όχι μόνο την αναβάθμιση των δικών μας αεροσκαφών.

Στην κριτική που ακούστηκε για τα F-16, έχουν μπει πάρα πολλοί παράμετροι στον δημόσιο διάλογο. Ακούστηκε ακόμη ότι θα μπορούσαμε αντί να διαθέσουμε εκεί τα χρήματα, να τα αξιοποιήσουμε για την αγορά F-35. Ακόμη και εάν είχαμε αυτή την οικονομική δυνατότητα, που είναι εμφανές ότι δεν την έχουμε, αλλά ακόμη και εάν την είχαμε, πόσα τέτοια αεροσκάφη θα μπορούσαμε να προμηθευτούμε; Και εάν παίρναμε F-35 και αφήναμε χωρίς αναβάθμιση τα F-16, θα τα είχαμε αυτά στην διάθεση της Πολεμικής Αεροπορίας από αύριο; Δεν θα υπήρχε ένα κενό στην άμυνα της χώρας; Θεωρώ, λοιπόν, ότι ο εκσυγχρονισμός των F-16 είναι μονόδρομος. Θα μου επιτρέψετε εδώ να πω ότι θεωρώ η εθνική άμυνα της χώρας δεν μπαίνει σε οικονομική ζυγαριά και είναι κάτι που πρέπει να γίνει.

Το βασικό σε αυτή τη συμφωνία, που νομίζω ότι πρέπει να τονιστεί και πρέπει να το ακούσει ο κόσμος, είναι ότι αυτή η συμφωνία δεν έχει μεσάζοντες. Και είναι πρόσφατα τα παραδείγματα στη χώρα με τους μεσάζοντες που έφερναν τις μίζες, που δημιουργούσαν τους υπόδικους. Δεν θέλω, βέβαια, να πάμε την κουβέντα σε αυτό το θέμα, αλλά το γεγονός ότι είναι μια άμεση διακρατική συμφωνία νομίζω ότι έχει ιδιαίτερη αξία.

Όσον αφορά τώρα στο νομοσχέδιο, θεωρώ ότι είναι ένα πολύ σημαντικό νομοσχέδιο, γιατί όταν θέλουμε να προασπίσουμε την εθνική μας κυριαρχία και την συλλογική μας ελευθερία, νομίζω ότι θα πρέπει να έχουμε και Ένοπλες Δυνάμεις, οι οποίες θα μπορούν να εκπληρώνουν την αποστολή τους με σύγχρονα Μέσα, να έχουν δημοκρατική λειτουργία και να τηρείται σε αυτές, στους κόλπους της, η αξιοκρατία και η επιχειρησιακή τους ετοιμότητα να βασίζεται στην αξιοποίηση όλων των δυνάμεων και των υλικών, αλλά και του ανθρώπινου δυναμικού.

Βασικά σημεία του νομοσχεδίου, που νομίζω χρήζουν ιδιαίτερης μνείας, είναι η οικειοθελής παραμονή όσων έχουν αποκτήσει συνταξιοδοτικό δικαίωμα, η αξιοποίηση του αναξιοποίητου στρατιωτικού υλικού που βρίσκεται στις αποθήκες χρόνια και δεν έχει αξιοποιηθεί. Και κυρίως, το σημείο, που θέλω εγώ να τονίσω, είναι ότι κατά τη γνώμη μου είναι πάρα πολύ σημαντική η σύσταση του Κοινού Σώματος των Οικονομικών Επιθεωρητών που διασφαλίζει τη διαφάνεια και πιστεύω ότι θα ευνοήσει, ώστε να μην υπάρχει η κακοδιαχείριση που είδαμε στο παρελθόν. Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Να προχωρήσουμε, στον κ. Αναπληρωτή Υπουργό. Στη διάρκεια της διαδικασίας κατατέθηκε μια προσθήκη -τροπολογία με τον Γενικό αριθμό 1308 και τον Ειδικό 74. Οπότε θα ζητήσω από τον κ. Αναπληρωτή Υπουργό να αρχίσει κάνοντας μια μικρή παρουσίαση αυτής της τροπολογίας, για να έχουμε όλοι μια σαφή εικόνα για την τροπολογία και μετά να προχωρήσει βέβαια στις απαντήσεις και στη καταληκτική του τοποθέτηση. Τον λόγο έχει ο κ. Βίτσας.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Η τροπολογία που έχει κατατεθεί είναι πάνω σε δύο ζητήματα, τα οποία είχα αναφέρει και την προηγούμενη φορά.

Το πρώτο ζήτημα αφορά στο ότι βάζουμε μέσα στους διαπρέποντες επιστήμονες όχι μόνο του εξωτερικού, αλλά και τους επιστήμονες, που είναι στο εσωτερικό και είναι σε μια σειρά ερευνητικά ιδρύματα και συνεργάζονται με διάφορα ερευνητικά ιδρύματα παγκοσμίου επιπέδου ότι μπορούν να τύχουν των ευεργετικών διατάξεων της αναβολής.

Το δεύτερο είναι ότι αναγνωρίζουμε και για τα μέλη των ΔΕΠ, των Ανώτατων Στρατιωτικών Εκπαιδευτικών Ιδρυμάτων, ως προϋπηρεσία, το διδακτικό ή ερευνητικό έργο που έχει προσφερθεί σε δημόσια ή ιδιωτικά Πανεπιστήμια του εξωτερικού, που ως τώρα δεν αναγνωριζόταν, ώστε οι άνθρωποι να μπορούν να συνεχίσουν την καριέρα τους και τα λοιπά.

Και το τρίτο είναι ότι καθορίζουμε τα έξοδα παράστασης στους Κοσμήτορες και τους Διευθυντές Τομέων των ΑΣΕΙ και πάει λέγοντας. Αυτά είναι τα βασικά τρία. Θα έρθουν και οι άλλες. Αυτή έχει κατατεθεί, ήδη.

Τώρα, μόνο στα ερωτήματα και στις επισημάνσεις του κ. Δημοσχάκη να αρχίσω να απαντάω, θα πάρει τουλάχιστον είκοσι λεπτά, δηλαδή, περίπου όσο μίλησε. Σκέφτομαι το εξής, υπάρχουν μια σειρά νομοτεχνικές βελτιώσεις – στην ομιλία του κ. Λοβέρδου κάποια στιγμή έκανα παρέμβαση και είπα ότι υπάρχουν νομοτεχνικές βελτιώσεις – και ορισμένα από αυτά που είπατε υπάρχουν στις νομοτεχνικές βελτιώσεις. Από τη σημερινή συζήτηση πιθανά να βγουν και άλλες νομοτεχνικές βελτιώσεις και έτσι κάποια στιγμή, αύριο νομίζω ότι μπορούμε να στείλουμε της νομοτεχνικές βελτιώσεις, να τις έχετε πριν να αναγνωστούν μεθαύριο στη Βουλή και με αυτόν τον τρόπο να μπορέσουμε να κάνουμε τη δουλειά μας.

Σε ένα δύο μόνο ζητήματα που είχαν μείνει από τη δική μου την πλευρά, για τα νοσοκομεία, πάλι απάντησα στον κ. Λοβέρδο, που επειδή είχε σωστά βάλει το θέμα ότι ξεκινάει κάποια ημερομηνία, αλλά δεν έχει κατάληξη, οι νομοτεχνικές βελτιώσεις προβλέπουν ότι ξεκινούν από 31/12/2015 ως τις 3/10/2017. Είναι ορισμένος ο χρόνος.

Συγχρόνως να σας πω, επειδή έχει προηγηθεί μια ερώτηση ότι όσον αφορά στο κόστος είναι 14.607.000 ευρώ, περίπου για το 401 Στρατιωτικό Νοσοκομείο, 5.272.000 ευρώ για το 424 Στρατιωτικό Νοσοκομείο, 16.497.000 ευρώ για το 251, το ΓΝΑ δηλαδή, και δεν μας έχει αναφέρει ακόμη το ΝΙΜΤΣ, ενώ το Ναυτικό Νοσοκομείο και το ΚΕΘΝ δεν έχουν. Δεν είναι ζήτημα ρευστότητας των νοσοκομείων, μην μπερδευόμαστε. Είναι δυνατότητα να αποπληρώσουμε τους προμηθευτές από τον προϋπολογισμό, αυτό ψηφίζουμε. Δυστυχώς, στο τέλος του χρόνου, κύριε Λοβέρδο, με την έννοια ότι είναι μια πάγια τακτική, θα έρθουμε όχι σαν Υπουργείο Εθνικής Άμυνας, πιθανότατα ως Υπουργείο Υγείας, για να δει πώς θα το ρυθμίσει.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης (ΠΑΣΟΚ – ΔΗΜΑΡ): Το έχω κάνει και εγώ.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Ναι, το ξέρω και για εσάς δυστυχώς και για εμάς δυστυχώς. Αυτό είναι το βασικό θέμα.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Είναι πολλά τα χρήματα.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Είναι 25 εκατομμύρια. Θα τα πληρώσουμε, δεν θα τα διαγράψουμε. Μην τα μπερδεύουμε με τις διαγραφές. Αντί να περιμένουμε τον ΕΟΠΠΥ να μας δώσει τα λεφτά, για να τα δώσουμε στους προμηθευτές, τα δίνουμε από τον δικό μας προϋπολογισμό – που τα έχουμε αυτά τα λεφτά – και ύστερα, όταν θα τα πάρουμε από τον ΕΟΠΠΥ, θα τα βάλουμε ξανά στη θέση τους. Θα ήθελα, επίσης, να μας δώσετε μια μέρα για την τάξη του 1990, γιατί είναι σχεδόν έτοιμη από τη δική μας την πλευρά, αλλά υπάρχει η ανάγκη για μια συνεννόηση.

ΑΘΑΝΑΣΙΟΣ ΔΑΒΑΚΗΣ: Να είμαστε αισιόδοξοι;

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Σας λέω ότι υπάρχει η ανάγκη μιας συνεννόησης με τα Γενικά Επιτελεία, αυτό είναι το βασικό. Δηλαδή, στην Ολομέλεια θα το έχουμε φέρει. Εμείς το θέλουμε, αλλά θα πρέπει να συνεννοηθούμε και μεταξύ μας, όχι εγώ με τον Πάνο τον Καμμένο, εμείς έχουμε συνεννοηθεί πλήρως. Το τρίτο, για το άρθρο 27, επειδή ρώτησε ο κ. Γεωργιάδης, τι έγινε; Έχουμε κάνει στο πλαίσιο μιας νομοτεχνικής βελτίωσης, μια αναδιάταξη του άρθρου. Κάλεσα και τους Προέδρους των ούτω καλούμενων Ομοσπονδιών και τους την έδωσα. Το άρθρο έχει μια βασική λογική. Σε κάθε περιφερειακή ενότητα συγκροτείται το Σωματείο και υπάρχει μια ομοσπονδία, την οποία δεν κατονομάζω. Π.Ο.Ε.Σ. και Π.ΟΜ.ΕΝ.Σ. είναι αρχικά. Εάν τους ρωτήσετε, πώς λέγονται, και οι δυο λέγονται «Πανελλήνια Ομοσπονδία Ενώσεων Στρατιωτικών». Ο ένας έχει πάρει τα τέσσερα αρχικά και ο άλλος έχει πάρει Πανελλήνια «ΟΜ», δηλαδή Ομοσπονδία, δηλαδή παίζουμε με τις λέξεις τώρα. Ο στόχος είναι και επειδή έκανα συζήτηση με τους δύο, μου έκανε εντύπωση το γεγονός, γιατί το ένα, γιατί το άλλο, χρησιμοποιούν μέχρι και τις ίδιες λέξεις στην αντίθεσή τους και αυτό θα πρέπει να λυθεί. Τους δίνουμε χρόνο έξι μηνών και πριν λυθεί από τη ζωή. Αν αφήσουμε το άρθρο 27 ως είχε προηγούμενα, το μοναδικό πράγμα, που θα επιτυγχάναμε, θα ήταν τα συνεχή δικαστήρια.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης (ΠΑΣΟΚ – ΔΗΜΑΡ): Αυτό δεν σας λέγαμε;

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Εάν το λύσουμε έτσι, έχουμε ελπίδες η συζήτηση και οι πρωτοβουλίας να το λύσουν στο επόμενο χρονικό διάστημα. Γιατί η βάση θα έχει διαμορφωθεί και ο τρόπος εκλογής των αντιπροσώπων – είναι ξεκάθαρο και στο άρθρο – θα είναι για την πρώτη φορά. Μετά, όταν θα γίνει η Ομοσπονδία, η ίδια Ομοσπονδία θα καθορίσει με το καταστατικό της το πώς θα λειτουργεί, όμως, αυτή τη στιγμή δεν υπάρχει κάτι τέτοιο.

Θεωρώ και πρέπει να το πω ότι ανεξάρτητα, αν μας αρέσει ένας άνθρωπος ή δεν μας αρέσει ο τρόπος που εκφράζεται ή ο τρόπος που δεν εκφράζεται, δεν μπορεί παρά να αναγνωριστεί ότι κάποιοι έχουν δώσει μια μάχη δεκατρία χρόνια, για να υπάρξει συνδικαλισμός στις Ένοπλες Δυνάμεις και πρέπει να ακούσουν και ένα καλό λόγο. Αυτό δεν σημαίνει τίποτε για τη Βουλή, σαν άνθρωποι εννοώ. Αυτό θα βοηθήσει. Νομίζω πάντως ότι μπορούμε να μπούμε σε ένα καλό δρόμο.

ΑΘΑΝΑΣΙΟΣ ΔΑΒΑΚΗΣ: Τα στελέχη τι έχουν κερδίσει από αυτό, κύριε Υπουργέ;

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης (ΠΑΣΟΚ – ΔΗΜΑΡ): Ναι, έναν καλό λόγο, όχι μια καλή ρύθμιση.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Έναν καλό λόγο είπα και νομίζω ότι ήμουν καθαρός ως προς αυτό. Για το «ΕΡΜΗΣ», θα έρθει ειδική ρύθμιση νομοθετική, ξεχωριστή, όχι σε αυτό το νομοσχέδιο, αλλά στο αμέσως επόμενο μαζί με ορισμένα άλλα ζητήματα.

Πάμε τώρα σε αυτά για τα οποία έγινε και η μεγαλύτερη κουβέντα. Καταρχήν, για τα ναυπηγεία Σκαραμαγκά, πέρα από το γεγονός ότι είναι βασικά του Υπουργείου Οικονομικών το θέμα, θέλω να σας πω το εξής, γιατί εμπλεκόμαστε και εμείς. Καταρχήν, το διαιτητικό δικαστήριο ξεκίνησε από την προηγούμενη κυβέρνηση. Ο Safa με την προηγούμενη κυβέρνηση άρχισε, αλλά το Κράτος έχει συνέχεια και η απαίτησή του έφτανε κοντά στο 1,5 δις ευρώ.

Τελικά, το διαιτητικό δικαστήριο κατά τις συνήθεις διαδικασίες, του επιδίκασε 180.000.000 περίπου.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης (ΠΑΣΟΚ – ΔΗΜΑΡ): Δεν είναι αυτό το ποσό. Τα έχω ένα προς ένα.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Λέει ο Safa, προσμετρώντας τόκους υπερημερίας. Σας το λέω, γιατί τα έχω κι εγώ ένα προς ένα και συγχρόνως του επιδικάζει τα δικαστικά του έξοδα, που είναι 13.000.000. Ο καθένας να πληρώσει τα δικά του. Το ελληνικό Κράτος 3.000.000 και ο Safa, η εταιρεία, 13.000.000. Το Ελληνικό Κράτος έχει απαιτήσεις από την ΕΝΑΕ, 560.000.000. Με βάση αυτή τη ρύθμιση και με βάση το γεγονός ότι δεν αποδίδονται αυτά τα χρήματα, έχεις δικαίωμα σαν κράτος να πεις, «με συγχωρείτε, αναλαμβάνω εγώ τη διαχείριση», μέσω του νομικού δρόμου.

Αυτό σβήνει το χρέος όσον αφορά στην Ευρωπαϊκή Ένωση – αυτή ήταν θυμόσαστε τον Μάρτιο που κάναμε μια ολόκληρη συζήτηση – συμψηφιζόμενη και με την απαίτηση των ΕΝΑΕ, γιατί το χρέος είναι κρατικές ενισχύσεις.

Εγώ δεν μπορώ να καταλάβω, όταν μια Κυβέρνηση και η προσπάθεια που έχει γίνει και από την προηγούμενη – αλλά που κατά τη γνώμη μου ήταν ατελής – να κρατήσει τα ναυπηγεία 2,5 χρόνια ανοιχτά, με τον τρόπο που το ψηφίσαμε στη Βουλή, ομόφωνα, με ποια λογική βγαίνουν κάποιοι στα ναυπηγεία μέσα και λένε ότι τα ναυπηγεία θα κλείσουν και θα απολυθούν άνθρωποι, τη στιγμή που ανοίγει ο δρόμος για ένα business plan για τα ναυπηγεία; Εντός αυτής της προθεσμίας, θα έχουμε και επενδυτή και λύση. Λέω ξανά ότι η Δεξαμενή Νο 5 και ο χώρος, ο οποίος παλιά ήταν για το τροχαίο υλικό, ανήκει στο Δημόσιο, με αμετάκλητη διαδικαστική απόφαση, για την οποία δεν είχε γίνει μεταγραφή και πάει λέγοντας.

Καταρχήν, δεν είναι της αντίληψής μου ότι ισχυρός διαπραγματευτής είναι ο καλύτερα εξοπλισμένος. Αυτός σε βάζει σε ένα κυνήγι εξοπλισμών, που δεν βρίσκεις άκρη ποτέ.

ΑΘΑΝΑΣΙΟΣ ΘΕΟΧΑΡΟΠΟΥΛΟΣ: Αλλάζετε θέμα.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Από τα ναυπηγεία; Τι άλλο να πω για τα ναυπηγεία;

Στα εξοπλιστικά θα πρέπει να δεις ποιες είναι οι ανάγκες της εποχής, ποιες ειδικές ανάγκες έχεις και τι δυνατότητες έχεις. Αδήριτη ανάγκη, κατά τη γνώμη μας, ήταν η αναβάθμιση των F-16. Τον Φεβρουάριο του 2017, στέλνουμε την εκδήλωση ενδιαφέροντος. Στις 16 Οκτωβρίου 2017 η αντίστοιχη Αμερικανική Υπηρεσία – στην ουσία ο Αμερικανικός Στρατός – στέλνει, ως οφείλει, στο Αμερικανικό Κογκρέσο την τιμή για την αναβάθμιση 123 F-16.

Στην δικιά μας την LOR υπάρχουν και άλλες βερσιόν, αλλά θα στείλει την πιο μεγάλη, η οποία είναι 2,404 δις δολάρια. Μπείτε στο site του Αμερικανικού Κογκρέσου και δείτε όλη την LOR. Με βάση τα άλλα, που έχουμε κάνει, αυτό που μπορούμε να δώσουμε – και σωστά τα έχει πει ο Υπουργός – είναι 1,100 δις ευρώ. Από πού θα τα δώσουμε; Από τον προϋπολογισμό που έχουμε, παίρνοντας τον σημερινό προϋπολογισμό εξοπλιστικών και με προβολή την επόμενη δεκαετία, που έχουμε αυτή τη στιγμή. Πόσα έχουμε αυτή τη στιγμή; Έχουμε 500.000.000 το χρόνο, άρα σε 10 χρόνια θα έχουμε 5 δις με σημερινές τιμές. Δεν θα πάμε να ζητήσουμε παραπάνω. Πόσα περίπου από αυτά είναι αναγκαία για τη συντήρηση και επιμέρους αναβαθμίσεις; Πόσα είναι για τα F-16; Τόσα. Τι άλλο μπορούμε να κάνουμε; Μπορούμε να κάνουμε.

Πάνω σε αυτό, πού στηρίζεσαι βασικά; Στην τεχνογνωσία. Αντίστοιχη αναβάθμιση έχει γίνει άλλη μια φορά στον κόσμο. Η αναβάθμιση που έχει κάνει η Τουρκία δεν είναι σε Viper. Αντίστοιχη αναβάθμιση έχει κάνει η Ταιβάν, αλλά γλιτώνουμε τα λεφτά του τρόπου που γίνεται η αναβάθμιση ή το μεγαλύτερό τους κομμάτι και προχωράμε. Είναι ο χρόνος τέτοιος; Μήπως θα μπορούσαμε να το κάνουμε σε κάποιον άλλο χρόνο; Η άποψή μου είναι ότι έχουμε καθυστερήσει και το λέω ξεκάθαρα. Εάν θα έχουμε αναβαθμίσει από το 2019 και μετά, 16 με 20 F-16 στη λογική του να αναβαθμίσουμε έναν αριθμό κοντά στο 100, θα έχουμε πλήρη αναβάθμιση περίπου ως το 2023 - 2024. Θα αποκτήσουμε τεχνογνωσία; Θα αποκτήσουμε, γιατί η διαδικασία είναι μοντελοποίηση δύο ή τεσσάρων, ανάλογα τι θα επιλέξουμε, στην Αμερική. Εκεί θα πάνε και ειδικοί τεχνικοί από την Ελλάδα, για να δουν πώς γίνεται όλη αυτή η δουλειά και η συναρμολόγηση. Θα έρθουν στην Ελλάδα μαζί με Αμερικανούς της Αεροπορίας και της εταιρείας που έχει αναλάβει την αναβάθμιση. Αυτό το προβλέπει η αμερικανική νομοθεσία, γιατί αυτοί εγγυώνται και βάζουν και ένα καπελάκι από πάνω για αυτό που εγγυώνται. Θα συμμετάσχει η ΕΑΒ και άλλες ιδιωτικές εταιρείες.

Τι είναι αυτό που διαβάζουμε στις εφημερίδες της Κυριακής; «Να πεθάνει η κατσίκα του γείτονα και να μην πάρει κανένας καμία δουλειά, αρκεί να πάρω εγώ». Αυτό διαβάζουμε, για να είμαστε και καθαροί. Το έχετε ζήσει, ο άλλος έκανε πίσω, ο άλλος έκανε μπροστά. Πού θα σταθούμε περισσότερο; Θα πάρουμε τα πάντα υπόψη μας και θα σταθούμε στις ανάγκες μας και σε αυτά που λέει η Αεροπορία.

Όσον αφορά στα αντισταθμιστικά, έχετε δίκιο στο περίπου 60% με 70% όσων έχετε πει. Υπάρχει, όμως, ένα 30% που λέγεται 346 ΣΑΕ, που σε αυτό επιτρέπονται. Ποιος έχει περισσότερο δίκιο; Ο Θοδωρής Δρίτσας. Γιατί λέει και αυτό, για έργο που έχει να κάνει με τις Ένοπλες Δυνάμεις και με το ειδικό αυτό έργο, πρέπει να έχουμε μια πλήρη διαφάνεια. Για παράδειγμα, λέω. Δεν λέω ότι είναι αυτό, λέω ότι ήταν δική μου πρόταση στη συζήτηση περί αντισταθμιστικών. Αν εγώ θέλω να φτιάξω ένα κέντρο συντήρησης και αναβάθμισης ελικοπτέρων Χ και καταφέρω να το κάνω ως κέντρο για την Ελλάδα και την ευρύτερη περιοχή, έχω μια προστιθέμενη αξία για τη χώρα πάρα πολύ σημαντική και το οποίο θα αφορά και μια διακλαδικότητα, δηλαδή και για τα ελικόπτερα του Στρατού και της Αεροπορίας και της Πυροσβεστικής και του Λιμενικού κ.λπ.. Μεγάλη δουλειά, μεγάλη επιτυχία. Αν καταφέρουμε να πάμε σε αυτό και θα έχει μια μεγάλη σημασία, όπως με τα ανταλλακτικά, να προχωρήσεις ακόμα παραπέρα. Τέλος πάντων, να μην το επεκτείνω, αλλά αναδεικνύεται και το ενδιαφέρον που θα είχε μια συζήτηση και όταν θα έρθει πια η οριστική τιμή. Γιατί εγώ σας είπα – αυτό που σας είπε ο κ. Καμμένος, είναι σωστό – ότι τα ξενύχτια στο Υπουργείο της πολιτικής και της στρατιωτικής ηγεσίας, όλο το 2016, είχαν να κάνουν με αυτό το ζήτημα, πού, πόσα, πώς κ.λπ.. Αυτή τη στιγμή νομίζω ότι έχουμε πετύχει μια πολύ καλή απαίτηση και θα πετύχουμε ένα πολύ καλό οικονομικό αποτέλεσμα.

ΝΙΚΟΛΑΟΣ ΦΙΛΗΣ: Ευχαριστούμε, κύριε Υπουργέ, γιατί μας βοηθάτε να βγούμε από το πέλαγος της αγνοίας. Θα ήθελα να ρωτήσω, όμως, τρία πράγματα.

Πρώτον, ποτέ, κατά την εκτίμησή σας, θα έχουμε τα συγκεκριμένα στοιχεία της σύμβασης, την οποία αυτή τη στιγμή διαπραγματευόμαστε με τους Αμερικανούς;

Δεύτερον, εάν, κατά τη γνώμη μας, χρειάζεται να υπάρξει μια νομοθετική ρύθμιση για το θέμα των αντισταθμιστικών ωφελημάτων, με βάση την ισχύουσα νομοθεσία;

Τρίτον, εάν υπάρχει γενικότερη μελέτη της ηγεσίας των Ενόπλων Δυνάμεων που δεν αφορά μόνο τα F-16, αλλά και άλλες αναγκαίες, κατά τη γνώμη της ηγεσίας, προμήθειες για τους εξοπλισμούς, προκειμένου να υπάρξει μια εξισορρόπηση στο Αιγαίο;

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Στις 2 Νοεμβρίου, στέλνει το Αμερικανικό Κογκρέσο την επιστολή, η οποία είναι ενδεικτική και μπορεί να είναι περίπου 300 σελίδες, προς στην Ελλάδα. Από εκεί αρχίζουν ουσιαστικά, πλέον, οι αποφάσεις και η διαπραγμάτευση, δηλαδή αν θα αναβαθμίσουμε 85, 95, 123. Το 123 είναι ότι βάζω μια υπογραφή, αλλά δέχομαι 2,4 δις δολάρια, που έχουμε πει ότι δεν γίνεται. Έχουμε 153 αεροσκάφη, μπορεί να έχουμε και 155 και να μην το θυμάμαι εγώ καλά.

Άρα, από κει θα ξεκινήσει η βασική συζήτηση, στην οποία, κακά τα ψέματα, ένα κομμάτι της μην λέμε ότι δεν έχει γίνει. Αυτές οι συζητήσεις δεν γίνονται, όπως για παράδειγμα, παίρνει ο καθένας και γράφει ένα άρθρο στην εφημερίδα.

Έχουμε δει τι μπορεί να γίνει, όμως, τα βασικά χαρακτηριστικά της αναβάθμισης είναι προσδιορισμένα. Εάν, δηλαδή, θα πούμε κάτι περισσότερο, θα πούμε για τον αριθμό, δε θα συζητήσουμε, εάν θα είναι radar risa ή όχι. Αυτό δεν είναι κάτι, το οποίο συζητιέται και αυτό είναι το βασικό θέμα.

Μετά τις 2 - 3 Νοεμβρίου κάποιος που χειρίζεται εύκολα το κομπιούτερ μπορεί να μπει στο Αμερικάνικο Κογκρέσο και να τη διαβάσει στα Αγγλικά, δεν είναι κάτι το τρομερό. Μάλιστα, μπορώ να του δώσω και την ακριβή διεύθυνση, ώστε να μπει.

Αυτή η συζήτηση θα αρχίσει, αφού κάνουμε και συζήτηση και δούμε πού πάμε και πού δεν πάμε. Για το δεύτερο που με ρωτήσατε δεν υπάρχει ανάγκη. Τώρα για το τρίτο, εκείνο που πρέπει να ταιριάξουμε είναι τα οικονομικά και τα δημοσιονομικά – γιατί αυτό ταίριαξε – με τον κατάλογο των απαιτήσεων και τι από αυτό θα γίνει και πώς. Με αυτό τον τρόπο θα ισχυροποιηθεί εκτός από την Αεροπορία και το Ναυτικό και ο Στρατός Ξηράς.

ΝΙΚΟΛΑΟΣ ΦΙΛΗΣ: Από ό,τι κατάλαβα υπάρχει ανάγκη συνολικής συζήτησης των σχεδίων για τους εξοπλισμούς, που υπάρχουν στο ΓΕΕΘΑ και όχι στενά για τα F-16.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Εγώ σας το είπα από την αρχή αυτό το πράγμα. Άλλωστε έχουμε ψηφίσει – η Βουλή, εννοώ, έχει ψηφίσει – την αναγκαιότητα ενός 15ετούς προγράμματος και ενός 3ετούς προγράμματος, το οποίο εδώ και 7-8 χρόνια όλο και αναβάλλεται. Υπάρχει μια ανάγκη, έτσι δεν είναι;

Πολλά έχουν να κάνουν και με εμάς και με τον τρόπο που λειτουργεί η Επιτροπή Εξοπλισμών στη Βουλή, καθώς και τα οικονομικά μεγέθη. Εάν καταφέρουμε, δηλαδή, το 3ετές θα είμαστε καλά.

ΝΙΚΟΛΑΟΣ ΞΥΔΑΚΗΣ: Εκκρεμεί η πρόταση του Προέδρου της Επιτροπής Εξοπλιστικών, του κ. Μπαλλή προς τον Πρόεδρο της Επιτροπής Εθνικής Άμυνας και Εξωτερικών για μια κοινή συνεδρίαση.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Αυτό είναι κάτι που θα το εξετάσουμε. Κυρίες και κύριοι συνάδελφοι, ολοκληρώθηκε η β΄ ανάγνωση του νομοσχεδίου.

Όπως προκύπτει από τις τοποθετήσεις των Εισηγητών και των Ειδικών Αγορητών, τα άρθρα 1 έως 30 γίνονται δεκτά, ως έχουν, κατά πλειοψηφία. Γίνεται δεκτή, επίσης, κατά πλειοψηφία η υπουργική τροπολογία με γενικό αριθμό 1308 και ειδικό αριθμό 74. Γίνεται δεκτό κατά πλειοψηφία και το ακροτελεύτιο άρθρο.

Το σχέδιο νόμου έγινε δεκτό επί της αρχής και επί των άρθρων, κατά πλειοψηφία. Γίνεται δεκτό και στο σύνολό του;

Δεκτό, κατά πλειοψηφία.

Επομένως, το σχέδιο νόμου του Υπουργείου Εθνικής Άμυνας «Ρυθμίσεις περί σταδιοδρομίας και εξέλιξης στελεχών και οικονομικής μέριμνας και λογιστικού των Ενόπλων Δυνάμεων, σύσταση Κοινού Σώματος Ορκωτών Επιθεωρητών και άλλες διατάξεις» γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό ο Πρόεδρος της Επιτροπής κάνει τη γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αυλωνίτου Ελένη, Βαρεμένος Γεώργιος, Δέδες Γιάννης, Δουζίνας Κωνσταντίνος, Δρίτσας Θοδωρής, Καραγιαννίδης Χρήστος, Μπαλλής Συμεών, Ντζιμάνης Γιώργος, Ξυδάκης Νικόλαος, Σταματάκη Ελένη, Τελιγιορίδου Ολυμπία, Τζαμακλής Χαρίλαος, Φίλης Νικόλαος, Γεωργιάδης Σπυρίδων – Άδωνις, Δαβάκης Αθανάσιος, Δημοσχάκης Αναστάσιος, Κυριαζίδης Δημήτριος, Βλάχος Γεώργιος, Τσιάρας Κωνσταντίνος, Θεοχαρόπουλος Αθανάσιος, Λοβέρδος Ανδρέας, Λαγός Ιωάννης, Κούζηλος Νικόλαος, Κατσίκης Κωνσταντίνος και Μαυρωτάς Γεώργιος.

Τέλος και περί ώρα 18.30΄ λύεται η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΚΩΝΣΤΑΝΤΙΝΟΣ ΔΟΥΖΙΝΑΣ ΜΑΡΙΑ ΤΡΙΑΝΤΑΦΥΛΛΟΥ**